
ANTIČNA KNJIŽEVNOST

Obsega grško in rimsko književnost od približno leta 1000 pred našim štetjem do 5. stol. našega štetja.

GRŠKA ANTIČNA KNJIŽEVNOST

Delimo jo na tri obdobja:

1. arhaično ali predklasično (od 8. do 5. stol. p.n.š.)

V tem obdobju se razvijeta predvsem lirika in epika.

Homer, avtor epov Iliada in Odiseja

2. stiško ali klasično obdobje (5. in 4. stol. p.n.š.) 

V tem obdobju se razvije predvsem dramatika.

Najpomembnejši pisci tragedij so: Ajshil, Evripid in Sofoklej.

Manj pomembna je komedija. Najpomembnejši avtor je Aristofan.
3. helenistično obdobje (od 4. stol. p.n.š. do 5. in 6. stol. n.š.)

Uveljavljene so bile že vse tri zvrsti: epika, lirika in dramatika.

HOMER, ODISEJA

O njegovem življenju pričajo samo legende. Živel naj bi v 9. ali 8. stol. p.n.š. Toda niti kraj niti čas njegovega življenja nista znana. Homer naj bi bil avtor junaških epov ILIADE in ODISEJE. S problemom avtorstva obeh epov oz. na t.i. »homersko vprašanje« različni znanstveniki še danes niso dokončno odgovorili.

Kljub pomislekom danes velja, da je oba epa napisal Homer in da sta nastala na podlagi ustne tradicije ter mita o trojanski vojni.

Trojanski mit

Je pripoved o desetletnem spopadanju Grkov in Trojancev, o vzrokih njihovega vojskovanja in o usodi preživelih junakov.

Na svatbi morske boginje Tetide in kralja Peleja so se zbrali vsi bogovi z Olimpa, le Erida, boginja prepira, ni bila povabljena. Zato je vrgla med svate »jabolko spora« z napisom »NAJLEPŠA«. Zanj so se potegovale tri boginje: Hera, Atena in Afrodita. Za razsodnika so izbrale trojanskega kraljeviča Parisa, ki je jabolko prisodil Afroditi. Drugi dve sta sklenili, da se bosta maščevali nad njim in nad Trojo.

Helena, žena špartanskega kralja, je bila najlepša ženska tistega časa. Ko jo je ugrabil Paris, so se Grki odločili za maščevanje. Bojni pohod nad Trojo je vodil Agamemnon, brat špartanskega kralja, Ahil in Odisej pa sta se skušala pohodu izogniti.

Trojanska vojna je trajala deset let. Bojna sreča je bila enkrat na grški, drugič na trojanski strani. O njej ni odločalo le junaštvo vojakov, ampak tudi volja bogov. Odločilen je bil spopad med Ahilom in Hektorjem. Hektor je bil ubit, Grki so sicer zmagali, a so bogovi tudi njihovemu junaku Ahilu namenili smrt. Paris ga je zadel v peto in Ahil je izkrvavel.

S pomočjo Odisejeve zvijače – lesenega konja – so Grki zavzeli Trojo. Rešil se je le Enej.

O Enejevih dogodivščinah pripoveduje rimski pesnik Vergil v junaškem epu Eneida.

O Odisejevem vračanju domov, na rodno Itako, pa govori Homerjev ep Odiseja.

ODISEJA

Vsi junaki so že doma, le Odiseja zadržuje nimfa Kalipso. Na Atenino pobudo bogovi sklenejo, da se tudi Odisej lahko vrne domov na Itako. Tam se snubci potegujejo za njegovo ženo Penelopo, ki še vedno čaka moža. Odisejev sin Telemah pa poizveduje po očetu.

Kalipso izpusti Odiseja, ki se s splavom odpravi na pot. V viharju se splav razbije in Odisej izmučen priplava na otok Fajakov. Tam sreča kraljevo hčer Navzikao, ki se vanj zaljubi. Fajaki ga prijazno sprejmejo in pogostijo. Odisej pa jim pripoveduje o svojih dogodivščinah, med drugim o srečanju z velikanom Polifemom, enim od Kiklopov, ki požre šest njegovih tovarišev, ostalih šest in sebe reši Odisej z zvijačo. Rešijo se tako, da odidejo iz Polifemove jame privezani na trebuhe ovc.

Na Kirkinem otoku čarovnica Kirka spremeni njegove odposlance v svinje. Ko Kirka spozna, da Odiseja ni mogoče začarati, odčara njegove tovariše in jih pogosti.

Na svojem popotovanju se je srečal tudi z dvema pošastima Scilo in Karibdo. Karibdi se je izognil, Scila pa je požrla šest njegovih tovarišev.

Fajaki so očarani nad Odisejem. Ponoči, ko spi, ga njihova ladja prepelje na Itako. Po Ateninem nasvetu pride pred ženo kot berač. Penelopa ga ne spozna. Snubci se potegujejo zanjo v tekmi z Odisejevim lokom. Nobenemu ne uspe napeti niti strune. Berač prosi, če lahko tekmuje tudi on. Napne struno in zadane uho vseh dvanajstih sekir, nato obračuna s snubci. Penelopa mu verjame, da je njen mož šele, ko vidi, da pozna skrivnost njune spalnice.

Odiseja je pustolovsko-junaški ep, obsežna pripovedna pesnitev, ki govori o pustolovščinah in junaških dejanjih glavne osebe ter o poseganju bogov v dogajanje.

Književna oseba je junak, človek, ki je storil izredno pogumno dejanje. Odisej je bil junak že v vojni, pa tudi na poti domov se izkaže kot pogumen, iznajdljiv. Toda vse njegovo junaštvo ne bi bilo nič, če mu ne bi stali ob strani bogovi, ki so mu naklonjeni. Njihovo naklonjenost pa si je prislužil s svojim pogumom in poštenostjo.

Poleg bogov nastopajo v Odiseji tudi druga mitološka bitja: nimfa, čarovnica, pošasti, velikan...

EPSKI SLOG

· epska širina, obsežna pesnitev,

· podrobni opisi (izdelava splava),

· ukrasni pridevniki,

· obsežne primere (homerska primera),

· ponavljanje,

· govori in dvogovori (blizu dramskega besedila).

ZGRADBA

Obsega več kot 12000 verzov v 24 spevih.

TRIJE MOTIVNI SKLOPI:

· Potovanje Odisejevega sina

· Odisejeve pustolovščine

· Odisejeva vrnitev domov

DVA VSEBINSKA DELA:

· Odisejeva potovanja

· Odisejeva vrnitev

Vsak vsebinski del ima 12 spevov oz. 3 pripovedne enote, vsaka obsega po 4 speve.

Pripoved je okvirna. Dogajalni čas obsega 20 let (10 let vojskovanja, 10 let potovanja), dogajalni čas pesnitve, ki pripoveduje o tem vračanju, obsega le štirideset dni (za vse Odisejeve pustolovščine izvemo iz njegovega pripovedovanja na fajaškem dvoru.).

Homer je v Iliadi in Odiseji uporabil verz, ki se imenuje heksameter ali šestomer:

-uu/-uu/

-uu/-uu/-uu/-u.

SOFOKLEJ, KRALJ OJDIP

GRŠKO GLEDALIŠČE

Grško gledališče se je razvilo iz obredov v čast bogu Dionizu (bog veselja, plodnosti). Grška beseda tragedija je najprej pomenila speve »kozlov«, to se pravi v kozle (tragos) preoblečenih častilcev boga Dioniza. Pri teh verskih obredih so govorili, peli in plesali. Z ulic so se kasneje preselili na poseben prostor – amfiteater, gledališče na prostem. To gledališče je bilo polkrožne oblike. V sredini je bil okrogel prostor (orkestre), plesišče, kjer je nastopal zbor. Sredi orkestre je bil Dionizov oltar, namenjen daritvi. Ozadje je zapirala lesena gledališka zgradba (skene), pred katero so nastopali igralci. Na drugi strani orkestre oz. prizorišča so se v polkrogu dvigale klopi za gledalce, theatron.

Zavese sprva ni bilo. Kulise je uvedel šele Sofoklej. 

Igrali so samo moški. Nosili so maske in dolge halje, na nogah pa so imeli čevlje z debelimi podplati.

O dramatiki govorimo, ko iz zbora izločijo posameznika, ki odgovarja zboru. Vzpostavi se dialog, ki je temelj dramatike. Drugega igralca je dodal Ajshil, tretjega pa Sofoklej. Več jih ni bilo.

Grško gledališče je bilo ljudsko, zato je prisostvovalo veliko gledalcev. Predstave so trajale od sončnega vzhoda do sončnega zahoda. Običajno so uprizorili tri tragedije in eno komedijo.

KRALJ OJDIP

Podlaga Sofoklejevih tragedij, Kralja Ojdipa in Antigone, je mit o tebanski kraljevi hiši.

Tebanskemu kralju Laju in njegovi ženi Jokasti je bilo prerokovano: če bosta imela moškega potomca, bo ta ubil očeta in se poročil z materjo. Kljub vsemu se jima je rodil sin. Da bi se kralj rešil napovedane usode, je dal dečku prebosti kite ob gležnjih in ga izročil pastirju, ki naj bi ga odnesel na planino Kitajron, da bi ga požrle zveri. Pastirju se je deček smilil, zato ga je dal pastirju korintskega kralja Poliba. Kralj Polib, ki ni imel svojih otrok, je dečka posvojil. Ojdipa je zanimalo, čigav otrok je, saj je slišal čudne govorice. Odšel je v Delfe. Odgovora, kdo so njegovi starši, ni dobil. Izvedel pa je za svojo usodo, da bo ubil očeta in se poročil z materjo. Da se prerokba ne bi uresničila, se ni upal vrniti domov v Korint. 

Tebanski kralj Laj je potoval v Delfe. Ker se nek popotnik ni hotel umakniti s poti, ga je voznik udaril z bičem. Prišlo je do pretepa, v katerem je popotnik ubil kralja Laja in njegovo spremstvo. Pobegnil je en sam mož. Neznan popotnik je bil Ojdip. Tako se je uresničil prvi del prerokbe: ubil je očeta.

Kmalu po kraljevi smrti je prišla nad Tebe nesreča v podobi Sfinge. Požrla je vsakega, ki ni znal rešiti njene uganke.

Obupani Tebanci so obljubili, da bodo dali človeku, ki jih bo rešil Sfinge, prestol in kraljico za ženo. Uganko je rešil Ojdip. Postal je tebanski kralj in se poročil z Jokasto, tebansko kraljico, svojo materjo.

Tako se je uresničil tudi drugi del prerokbe. Imela sta štiri otroke: sinova Eteokla in Polinejka ter hčeri Antigono in Ismeno.

Kralj Ojdip je bil dober in priljubljen kralj. Čez nekaj let je Tebe doletela nova nesreča – kuga. Kuga naj bi bila kazen za to, ker še vedno niso odkrili in kaznovali morilca kralja Laja. Ojdip je obljubil, da bo našel morilca. 

Ugotovil je, da je morilec on sam. Njegova žena oz. mati se je od gnusa obesila, kralj Ojdip pa se je oslepil, ker ni mogel gledati svoje sramote.

Njegova sinova, Eteokel in Polinejk, sta se po očetovem odhodu dogovorila, da bosta vladala izmenično. Prišlo pa je do prepira. Polinejk je napadel Tebe. V spopadu sta bila oba brata mrtva. Antigona je Polinejkovo truplo odvlekla na grmado, kjer je ležal Eteokel. Tudi po smrti sovraštvo med njima ni ponehalo, saj sta še trupli goreli v ločenih plamenih.

zgodba drame Kralj Ojdip

V Tebah razsaja kuga. Kralj govori množici. Ojdipov svak Kreon pride iz preročišča, kjer je izvedel, da je kuga božja kazen, saj še vedno niso odkrili in kaznovali Lajevega morilca. Ojdip obljubi ljudstvu, da bo odkril in kaznoval morilca.

Vodja zbora svetuje Ojdipu, naj pošlje po slepega vidca Tejrezija, ki mogoče ve, kdo je morilec. Starec res pove, kdo je morilec. Ko Ojdip to sliši, je prepričan, da je starca k temu nagovoril Kreon, ki bi se rad polastil prestola.

Ojdip sicer obtožuje Kreona, da si hoče prilastiti oblast, vendar Jokasti zaupa, da ga je strah, da je morda res on morilec kralja Laja. Jokasta ga pomiri, da je edini preživeli iz Lajevega spremstva povedal, da so kralja ubili razbojniki.

V Tebe pride sel iz Korinta, ki pove, da je kralj Polib umrl. Polibov prestol naj bi zasedel Ojdip. Kralj Ojdip je novice zelo vesel, saj se torej prerokba ne bo uresničila. Ko ga sel vabi, naj se vrne v Korint, mu Ojdip pove, da mu je bilo prerokovano tudi, da se bo poročil z materjo. Zato se ne bo vrnil v Korint, saj je korintska kraljica še živa. 

Sel mu pove, da kralj Polib in njegova žena nista bila njegova starša, saj ga jima je prinesel s planine prav on. Pove mu, da ga je kot dojenčka v planino prinesel eden od Lajevih hlapcev. Ko sel omeni Ojdipove prebodene kite ob gležnjih, Jokasta ve, da je kralj Ojdip njen sin in da so se prerokbe uresničile. Kralj Ojdip hoče, kljub Jokastinemu prigovarjanju, naj pusti stvari pri miru, od Lajevega pastirja  izvedeti resnico, zato pošlje ponj.

Pastir razkrije kralju Ojdipu bridko resnico.

Služabnik sporoči, da se je Jokasta obesila, Ojdip pa se je s sponkama z njene obleke oslepil. Ojdip hoče, da ga meščani ubijejo. Oblast prevzame Kreon. Ojdip ga prosi, naj skrbi za njegovi hčeri, sam pa hoče na goro Kitajron, kamor so ga nekoč dali odnesti njegovi starši.

ZGRADBA

Kralj Ojdip je analitična drama. To je dramsko delo, ki s pogledom v preteklost oz. s pričevanjem oseb o njej, pojasnjuje sedanje dogodke. Pri tragediji Kralj Ojdip se v igri, ki se odvija pred gledalcem oz. bralcem, ne zgodi nič groznega. Glavna oseba ne naredi ničesar, kar bi jo lahko pogubilo, a je vendar pogubljena in uničena. Dogodki, ki so bili zanjo usodni, so se zgodili v preteklosti. Zanje izvemo iz pričevanja oseb. V tragediji Kralj Ojdip sta osebi, ki pripomoreta k razkritju preteklosti, sel iz Korinta in stari Lajev pastir.

V Kralju Ojdipu se dogodki hitro zapletajo in razpletajo.

Zgradba tragedije temelji na tako imenovanem dramatskem trikotniku: zasnova, zaplet, vrh, razplet in razsnova.

Poleg peripetije oz. preobrata – posebno odločilni, pogosto nepričakovani obrat v usodi glavne osebe (korintski sel z novico o smrti kralja Poliba) – se pojavljajo, v sicer napetem in dinamičnem dogajanju tudi t.i. zaviralni momenti oz. dogodki, ki dogajanje zavirajo (ko Ojdip izve, da ni Polibov sin). Toda taki zaviralni momenti dogajanje oz. napetost le še stopnjujejo.

V Kralju Ojdipu prepoznamo tudi načelo trojne enotnosti:

· enotnost kraja: vse se dogaja na enem mestu – pred kraljevo palačo;

· enotnost časa: čas dogajanja ne traja dlje kot 24 ur;

· enotnost dogajanja: vsak najmanjši del dogajanja je pomembna sestavina celote.

V grški tragediji ima pomembno vlogo zbor:

· ustvarja vzdušje,

· poje o življenjskih spoznanjih,

· dejavno posega v dogajanje,

· je posrednik med igralci in občinstvom.

V tragediji Kralj Ojdip je v ospredju človek. Usodo mu sicer določijo bogovi, vendar se na prizorišču ne pojavijo.

TRAGIČNOST

O tragičnosti govorimo, kadar je človek nemočen. Tragičnost v drami pomeni, da mora človek propasti zaradi svojega pomembnega prizadevanja in da je prav to prizadevanje vzrok njegovega propada (Ojdip si prizadeva odkriti morilca.) Ojdip je sicer res ubil očeta in se poročil s svojo materjo, vendar ni vedel, da je moški, ki ga je ubil, njegov oče in ženska, s katero se je poročil, njegova mati.

Bil je kriv brez krivde. O vsem so že pred njegovim rojstvom odločili bogovi. Ojdip je moralni zmagovalec (bil je pravičen in je iskal resnico), čeprav fizično propade.

Kralj Ojdip nas čustveno prevzame, z njim sočustvujemo, to pomeni, da doživimo katarzo ali očiščenje, etično. Kralj Ojdip nas pretrese in nas naredi v moralnem pogledu boljše.

BIBLIJA

Starožidovska književnost, ki je ena od orientalskih književnosti, se je ohranila v obliki Biblije (grška beseda ta biblia – knjiga knjig). Biblija ali Sveto pismo je temelj židovske in krščanske religije.

Židovska biblija vsebuje le spise STARE ZAVEZE ali STAREGA TESTAMENTA. Napisana je pretežno v hebrejščini. Pripoveduje o izvoljenem izraelskem ljudstvu, Bogu in dogodkih iz izraelske zgodovine do začetka našega štetja, to je do Kristusovega rojstva.

Ima tri dele:

1. POSTAVA,

2. PREROKI,

3. SPISI.

Najbolj znane zgodbe Stare zaveze pripovedujejo o nastanku sveta, stvarjenju človeka, Adamu in Evi v raju, Abelu in Kajnu, vesoljnem potopu in Noetovi barki, Abrahamu in Izaku, Mojzesu, kraljih Davidu in Salomonu…

Za Jude je sveta knjiga le Stara zaveza, kristjani pa so ji dodali še NOVO ZAVEZO ali NOVI TESTAMENT. Ta je napisana v grščini.

Ima štiri dele:

1. EVANGELIJI (Matejev, Lukov, Markov, Janezov): o Jezusovem duhovništvu

in njegovem trpljenju;

2. APOSTOLSKA DELA: o misijonarstvu in oznanjevanju krščanstva;

3. PISMA: v njih apostoli pišejo novoustanovljenim cerkvam in posameznikom, kako naj živijo in delujejo kot pravi kristjani;
4. RAZODETJE: apostol Janez prikazuje svoje videnje o koncu sveta.

Sveto pismo ni le verska knjiga, ampak ima tudi velik moralni, zgodovinski in kulturni pomen.

Pri Slovencih: J. Dalmatin, protestantski prevod v slovenščino, 1584.

J. Japelj, krščanski prevod v slovenščino, 1784.

PRILIKA O IZGUBLJENEM SINU

Besedilo je iz Nove zaveze, in sicer iz Lukovega evangelija.

Oče je imel dva sinova. Mlajši je zahteval svoj del imetja in odšel po svetu. Starejši je ostal doma in služil očetu. Ko je mlajši sin zapravil vse svoje premoženje, se je skesano vrnil k očetu. Oče ga je sprejel z neizmernim veseljem, saj se je vrnil izgubljeni sin. Starejši sin tega ni mogel razumeti.

Sporočilo prilike

Krščanski nauk, Bog ljubi človeka brezpogojno, je sporočilo prilike. Oče predstavlja Boga, izgubljeni sin je grešnik, vzorni sin pa vernik, ki živi po božjih zapovedih. Tako kot Bog pozablja, odpušča in sprejme vsakega človeka, lahko le oče, ki ljubi brezpogojno, odpusti otroku vse.

Temeljni nauk krščanstva, ljudje naj se ljubijo in si odpuščajo, tako kot ljubi ljudi in jim odpušča Bog, je tudi etično sporočilo te prilike.

PRILIKA ali PARABOLA 

je svetopisemsko besedilo, v katerem je sporočilo ponazorjeno s prispodobo, ki je vzeta iz stvarnega okolja in življenja.

SREDNJI VEK 

(476-1492)

Evropski srednji vek predstavljajo:

junaški epi, viteški romani, cerkvene pesmi v latinščini, trubadursko pesništvo, duhovne igre, pasijoni.

Dante, Božanska komedija, religiozno-alegorični ep.

V slovenskem srednjem veku je ljudsko slovstvo poleg cerkvenega pismenstva predstavljalo najpomembnejšo besedno ustvarjalnost.

Nastala so besedila za cerkveno rabo:

· Brižinski spomeniki (okrog leta 1000),

· Celovški ali Rateški rokopis (okrog leta 1380),

· Stiški rokopis (okrog leta 1440).

BRIŽINSKI SPOMENIKI

(nastali so med letoma 972 in 1093)

so najstarejša zapisana slovenska besedila in hkrati prva slovenska besedila, napisana v latinici.

Ime so dobila po bavarskem mestu FREISING (Brižinj), kjer so jih našli. Nastali so na ozemlju okrog Vrbskega jezera. Zapisani so v karolinški minuskuli (majhne črke).

Brižinski spomeniki so trije. Prvo in tretje besedilo sta spovedna obrazca, drugo pa pridiga o grehu in pokori.

II. BRIŽINSKI SPOMENIK

Je pridiga. Prvi del govori o izvoru greha. 

Ded, čigar grehe omenja začetek spomenika, je Adam, prvi človek. Ker je hotel postati enak Bogu (jedel je s prepovedanega drevesa), je bil izgnan iz raja. Odvzeto mu je bilo večno življenje. Adamova dediščina, ki je prišla tudi na človeštvo, sta trpljenje in smrt. Vsak človek pa si lahko ponovno pridobi izgubljeni raj oziroma posmrtno življenje, če opusti zlo in se odloči za dobro, tako kot so to naredili svetniki.

Opustiti je treba klevetanje, tatvino, ubijanje, naslado in poltenost, lažne prisege in sovraštvo. Potrebno je lačnega nahraniti, žejnega napojiti, nagega odeti... S temi dejanji si bomo v poslednji sodbi pridobili večno srečo v raju. Ob poslednji sodbi bomo namreč odgovarjali za svoja dobra in zla dela. Še je čas, da se izpovemo in pokesamo svojih slabih dejanj in živimo tako, kot od nas pričakuje Bog.

Brižinski spomeniki imajo predvsem kulturni in jezikovni pomen. So prve priče o razvoju slovenskega jezika.

RENESANSA 

(od 14. do 16. stoletja)

Renesansa (beseda pomeni prerod, ponovno rojstvo) je splošno umetnostna smer, ki je povezana s humanizmom. Humanizem (humanus pomeni človeški) je kulturno gibanje, ki je obnavljalo antične ideale in postavilo v ospredje človeka. Izražalo je odpor proti srednjeveški miselnosti in življenju. Poudarjalo je individualizem in plemenito človečnost. Najpomembnejši humanist je bil Erazem Roterdamski.
Z renesanso povezujemo začetke zgodnjega kapitalizma: razvoj bogatih mest (Benetke, Rim, Firence), nov proizvodni način (manufakture), uvedbo denarja. Bogato meščanstvo si gradi velike palače, s tem pa se razvijajo arhitektura, slikarstvo in hortikultura (urejanje vrtov in parkov), nova moda oblačenja poudarja lepoto človeškega telesa. Nova odkritja in izumi: kompas, papir, peščena ura, tisk, odkritje Amerike, razvoj znanosti (Nikolaj Kopernik, Giordano  Bruno, Gallileo Galilei).

Vse to vpliva na novo pojmovanje sveta in človeka. Renesančni umetniki so poudarjali tostranstvo v nasprotju z onostranstvom, h kateremu je težil srednji vek. Vrednota je uživanje življenja, ne pa odrekanje.

Cenili so naravo, človekov razum, lepoto in moč. Ideal jim je predstavljal vsestransko razvit človek (duhovno in telesno). Središče renesanse so bili dvori in mesta.

Predstavniki:

Leonardo da Vinci, Michelangelo Buonarroti, slikarja

Francesco Petrarca, sonet, petrarkizem,

Giovanni Boccaccio, Dekameron, zbirka novel,

Cervantes, Don Kihot, roman,

William Shakespeare, dramatika.

WILLIAM SHAKESPEARE, ROMEO IN JULIJA

(1594)

RENESANČNO GLEDALIŠČE (elizabetinsko gledališče)
Je imelo okroglo ali osmerokotno obliko, parter, tri vrste balkonskih sedežev in oder, ki je bil dvignjen približno meter od tal. Zadnji del odra je pokrival balkon. Scena je bila zelo preprosta, tudi kulis in drugih rekvizitov je bilo zelo malo. Prizorišče so označevali z napisi. Vloge so igrali samo moški, in sicer poklicni igralci. Mask niso poznali, imeli pa so zelo razkošne kostume. Gledališče je bilo namenjeno vsem družbenim slojem. Svetlobnih učinkov ni bilo, saj so igrali le ob dnevni svetlobi. Didaskalij (odrskih opazk) je bilo malo, poznali pa so že zvočne efekte. Načela trojne enotnosti niso upoštevali.

zgodba

Veronski družini Montegov in Capuletov živita v sovraštvu.

V Capuletovo hčer Julijo se na plesu v maskah zaljubi Romeo iz družine Montegov. Kljub vsemu se odločita za poroko. Pater Lorenzo ju skrivaj poroči. 

Romeo v spopadu ubije Julijinega bratranca, ker je ta zabodel njegovega prijatelja. Čeprav Capuletovi zahtevajo njegovo smrt, ga knez le izžene v Mantovo, še prej pa Romeo z Julijo skrivaj preživi poročno noč.

Starši zahtevajo, da se Julija čez dva dneva poroči s Parisom. Julija se poroki upre, zateče se k patru Lorenzu. Mož ji da čarobni napoj, ki naredi človeka za nekaj časa mrtvega. Obljubi ji, da bo obvestil Romea, da je njena smrt le navidezna. 

Na poročni dan ugotovijo, da je Julija umrla. To izve tudi Romeo, saj so sla, ki naj bi ga obvestil o prevari, zadržali zaradi kuge v nekem mestu. Romeo si kupi strup, gre v grobnico k »mrtvi« ženi, kjer v spopadu smrtno rani Parisa, in popije strup. 

Ko se Julija zbudi, zagleda mrtvega Romea in se zabode z njegovim bodalom. 

Ko pater pojasni, kaj se je zgodilo, se družini spravita.

Temelj dramskega konflikta je nasprotje med ljubeznijo in sovraštvom.

ZGRADBA

· Zasnova: sovraštvo med družinama.

· Zaplet: otroka sprtih družin se zaljubita. Dogodki, ki sledijo: skrivna poroka, ki ne obeta nič dobrega, izbira ženina in določitev dneva poroke, Romeov uboj Julijinega bratranca, zapletenost še stopnjujejo.

· Vrh: Romeo smrtno rani Julijinega bratranca, zato ga izženejo.

· Razplet: Romeo ne izve za Julijino navidezno smrt, uboj Parisa, Romeo popije strup, pater pride prepozno, tudi Julija se zabode.

· Razsnova: sovraštvo med družinama preneha.

Pomembna je vloga usode in naključij. 

Romeo je prepričan, da je njegovo življenje odvisno od usode; ljubimca se bojita, da ju bo ločila usoda, naključje je, da se zaljubita ravno otroka sprtih družin; sel je zadržan; po naključju pride pater prepozno v grobnico.

Književne osebe so prikazane romantično: slutijo nesrečo. Z njimi se poigrava kruta usoda, njihova čustva so silovita.

Tragičnost 

Romeo in Julija sta nemočna pred sovražnim svetom. Propadeta zaradi ljubezni, ki jima pomeni najvišji ideal, zanjo sta pripravljena celo umreti. O njuni usodi ne odločajo bogovi oz. Bog, pač pa onadva sama.

Načelo trojne enotnosti ni upoštevano v celoti (čas, prostor).

REFORMACIJA NA SLOVENSKEM, PROTIREFORMACIJA IN BAROK

(16., 17. in 18. stoletje)

Reformacija (beseda pomeni preoblikovati, preurediti, obnoviti) je versko gibanje, ki je hotelo spremeniti cerkev v skladu s prvotnimi krščanskimi načeli, nasprotovalo je nemoralnemu življenju cerkvenih dostojanstvenikov, prodaji odpustkov, zidanju cerkva...

Protestantizem je skupno ime krščanskih veroizpovedi, ki so se v reformaciji odcepile od katoliške cerkve. Protestanti so zahtevali, naj verniki berejo verska besedila v svojem jeziku, duhovnik naj bo vernikom svetovalec, ne pa posrednik. Ukinili so spoved, samostane, celibat in čaščenje svetnikov.

Predstavniki:

Primož Trubar, Abecednik, Katekizem 1550, prevod Nove zaveze in psalmov, Cerkovna ordnunga 1564, začetnik slov. knjižnega jezika,

Jurij Dalmatin, Biblija 1584,

Sebastjan Krelj, Otročja biblija 1566, bohoričica

Adam Bohorič, Zimske urice 1584.

PRIMOŽ TRUBAR, PROTI ZIDAVI CERKVA

V tem besedilu Trubar govori, na kakšen način so nastale cerkve. Prvi primer govori o neki ženski, ki je trdila, da se ji vsako noč prikazujeta sv. Sebastjan in sv. Rok ter zahtevata zase cerkev. Če vaščani cerkve ne bodo zgradili, bosta poslala pomor in kugo nad ljudi in živino. Vaščani so iz strahu res postavili kapelo. Ko je Trubar temu nasprotoval, so ga hoteli pretepsti, zato je pobegnil. K ženski pa je poslal svojega vikarja, da je dokazal, da si ženska zmišljuje. Trdila je namreč, da sta svetnika lepa in črna. Ko jo je vikar popravil, češ da so svetniki beli, si je premislila in pritrdila vikarju.

Drugi primer govori o neki ženski, vdovi in Trubarjevem stricu, ki so trdili, da se jim prikazuje Marija in zahteva samostan. Ko so ga zgradili, so duhovniki in cehmojstri lepo živeli, a so kasneje vsi umrli strašne smrti.

Trubar očita duhovnikom, da jih nič ne moti način izgradnje cerkva, saj jim prinaša lepo življenje. Opozarja jih, da se bodo cvrli v peklu, če bodo razkošno živeli in se ne bodo spokorili.

PROTESTANTSKE IDEJE:

Trubar svari svoje ljudstvo pred praznovernostjo, opozarja na koristoljubje katoliške duhovščine, nasprotuje gradnji cerkva oz. zunanjemu blišču.

PROTIREFORMACIJA

Nastane kot odziv Cerkve na zahteve reformacije. Protireformacija pomeni nastop nazadnjaških sil, ki skušajo obnoviti prevlado Cerkve v smislu srednjega veka.

Pri nas protireformacija (škof Tomaž Hren) uniči vse pridobitve reformacije, slovstva v času protireformacije pa skoraj ni.

BAROK

Je umetnostna smer, za katero je značilen nabrekel, izumetničen slog, ki se v literaturi kaže kot gostobesednost oz. preobloženost jezika.

Najpomembnejši predstavnik baroka na Slovenskem je

Janez Svetokriški (Tobia Lionelli), 1647-1714.

JANEZ SVETOKRIŠKI, NA NOVIGA LEJTA DAN

Rojen je bil v Križu nad Vipavo. Mati je bila Slovenka, oče Italijan. Bil je pridigar in je napisal pet zvezkov pridig Sveti priročnik.

NA NOVIGA LEJTA DAN

V tej pridigi Svetokriški svetuje, kakšen naj bo zakon, da bosta srečna mož in žena.

PRIDIGA

Beseda pridiga je latinskega izvora in pomeni prepričevati. Gre za obliko govora, v katerem duhovnik po prebranih berilih in evangeliju vernikom oznanja in razlaga cerkveni nauk tako, da ga čim lažje razumejo. Pridiga je polliterarno besedilo. Njen namen je predvsem poučevati in vzgajati. Ker je namenjena preprostejšim poslušalcem, mora biti nazorna. Vsebuje mnoge ponazoritve, predvsem zglede ali eksemple iz življenja. Baročne pridige so zelo zanimive, slikovite, celo zabavne, saj so prežete s humorjem.

Praviloma ima štiri dele: temo, uvod, jedro in zaključek.

Tema je napovedana s citatom iz Biblije.

Uvod naj bi pritegnil poslušalce, zato pove pridigar kak zanimiv dogodek, nato pove, o čem bo govoril on in opomni poslušalce, naj poslušajo.

Jedro potrjuje glavno misel tako, da jo najprej dokazuje s citati iz Biblije, potem pa še z različnimi zgodbami oz. zgledi, saj prav ti s svojo nazornostjo najmočneje vplivajo na poslušalce.

Zaključek vsebuje povzetek pridige oz. nauk.

Pomembna sestavina pridige je zgled ali eksempel: kratka pripoved, ki ponazarja verski nauk. V pridigi Svetokriškega jih je veliko.

Baročni slog 

Je slikovit, kar doseže avtor s številnimi zgledi, ki jih dodatno razgiba z dialogom, poleg zapletenih povedi večajo nabreklost baročnega sloga tudi številne retorične (govorniške) prvine: ponavljajoče se podobe, ogovori in vzkliki, ponavljanja in stopnjevanja, obloženost s primeri, alegorijami, metaforami, antitezami in citati.

Humor naredi pridigo privlačnejšo, njen nauk pa je učinkovitejši.

RAZSVETLJENSTVO NA SLOVENSKEM 

(2. pol. 18. stoletja do 1819 oz. smrti V. Vodnika)

Razsvetljenstvo je bilo duhovno in družbeno gibanje v 18. stoletju, ki si je prizadevalo za posameznikov in skupni napredek na temelju človekovih naravnih pravic in razuma.

To je čas vladavine Marije Terezije in Jožefa II.

Razsvetljenstvo pomeni prvo fazo slovenske posvetne književnosti. Pomeni začetek na področju poljudnoznanstvenega ustvarjanja, časnikarstva, zgodovinopisja, umetnostnega pisanja. Slovenci se začnejo zavedati slovenstva, razvija se nacionalna zavest in ideja naroda.

Ta čas pomeni tudi začetek slovenskega gledališča.

Predstavniki:

Valentin Vodnik, Anton Tomaž Linhart, Blaž Kumerdej, Jurij Japelj, Jernej Kopitar, Žiga Zois.

ANTON TOMAŽ LINHART, TA VESELI DAN ALI MATIČEK SE ŽENI 
(1790)

A. T. Linhart (1756–1795) se je rodil v Radovljici v obrtniški družini. Bil je urednik in šolski komisar. Bil je zelo izobražen, prepričan razsvetljenec in svobodomislec.

Bil je pesnik, zgodovinar, predvsem pa prvi slovenski dramatik – oče slovenskega gledališča.

Napisal je komediji ali veseloigri:

Županova Micka, 1789,

Ta veseli dan ali Matiček se ženi, 1790, prvič uprizorjena 1848

zgodba

Prizorišče komedije je grad na Gorenjskem.

Matiček je graščinski vrtnar in Nežka hišna pri baronu Naletelu. Baron je Matička povišal v prvega služabnika. Matiček in Nežka se pripravljata na poroko in si urejata bodoče stanovanje – sobo med gospodovo in gospejino spalnico. Baron je velik ljubitelj žensk. Nežka pove Matičku, da jo hoče baron zapeljati. Baron pa dvori tudi županovi hčerki Jerici, zato napodi z gradu študenta Tončka, ki je sicer njegov varovanec. 

Tudi Tonček ima rad ženske, tako dvori Jerici in baronici. Tonček se z gradu odpelje, vendar se po Matičkovem nasvetu skrivaj vrne.

Matičku grozi, zaradi davnega dolga, tožba stare Smrekarice. Bolj kot s tem se ukvarja z mislijo, kako bi razkril barona.

Nežka pove baronovi ženi, da jo je hotel baron zapeljati. Matiček obema razkrije svoj načrt: v baronu bo zbudil ljubosumje, tako da bo gospo obiskal neki gospod. Nežika naj gospodu baronu napove zmenek na vrtu, vendar bi namesto nje odšel na zmenek preoblečen Tonček. Baron postane pozoren na ženo. Gospo hoče obiskati v trenutku, ko z Nežko preoblačita Tončka. Tonček skoči skozi okno. Baron je vesel, da v sobi ni neznanega gospoda, ampak le Nežka. Baronici se opraviči. Gospa se odloči, da bo Nežko na zmenku nadomeščala kar sama. Matiček ne ve za spremembo načrta. 

V graščinski pisarni poteka sojenje Matičku. Glavni sodnik je baron, pomagajo pa mu njegov pomočnik Žužek, advokat Zmešnjava in pisar Budalo. Proti Matičku je vložena tožba, ker ni vrnil denarja Smrekarici, sedaj že priletni ključarici na gradu na Dolenjskem. Pogodba ga zavezuje, da se mora poročiti z njo. To bi baronu zelo ustrezalo, saj bi tako lažje prišel do Nežke. Med sojenjem ugotovijo, da je Smrekarica Matičkova mati, Žužek pa njegov oče. Žužek sklene poročiti Smrekarico. 

Nežka obljubi Matičku, ki postaja nezaupljiv, da ne bo šla na zmenek z baronom. Na zmenek bo šla baronica v njeni obleki, saj hoče osmešiti nezvestega moža.

Zvečer nastane prava zmeda: baronica in Nežka sta zamenjali oblačila, Tonček dvori baronici, misleč, da je Nežka, baron dvori svoji ženi, misleč, da je Nežka, Matiček dvori Nežki, misleč, da je baronica. 

Matiček prvi spozna prevaro, baron išče svojo ženo, prepričan, da jo je videl z ljubimcem. Na koncu ugotovi, da ni nihče od prisotnih njegova žena, saj se pojavi prava baronica. Baron je osramočen. Vsem je odpuščeno. 

Matiček in Nežka se poročita, dobita kar trikratno doto, poročita pa se tudi Smrekarica in Žužek.

Linhartovo delo ni izvirno, pač pa predelan prevod Beaumarchaisove komedije Figarova svatba. Osnovni ljubezenski zapleti so v obeh delih enaki, število oseb je v Linhartovi komediji manjše, njihov družbeni položaj je prilagojen slovenskim razmeram, tudi jezik je preprost, pogovorni jezik.

Linhart je kritičen do nekaterih pojavov v tedanji družbi: 

· moralna pokvarjenost plemstva, 

· nazadnjaško uredništvo, ki nasprotuje razsvetljenskim reformacijam in šolam,

· nepošteno sodstvo (plemič je tožnik in sodnik),

· nemščina kot uraden jezik.

Matiček pooseblja razsvetljenske vrednote in ideje: pamet – razumnost, iznajdljivost, pogum, samozavest, naravnost, željo po preprosti življenjski sreči, do katere ima vsakdo pravico.

KOMEDIJA ali VESELOIGRA

Je klasična igra z veselo vsebino. Njen cilj je zbujati smeh, nasprotja v njej so rešljiva. Navadno ima satirično ost, se komično zaplete in srečno razplete. Hoče vzgajati in zabavati. Uprizarja vsakdanje življenje, njegove napake, katerim se smeje in jih obravnava kot del človekovega značaja. Rada šiba gospodarske, socialne in kulturne razmere.

vrste komičnosti

· Telesna komičnost se kaže v raznih telesnih nenormalnostih (Budalovo jecljanje).

· Besedna komičnost nastane s posebno uporabo jezika: osebe imajo smešna imena (Zmešnjava, Naletel).

· Situacijska komika sloni na presenečenjih, zamenjavah, nesporazumih (gospa je preoblečena v Nežko). 

· Karakterna komičnost izvira iz smešnosti junakovega značaja (baronova nezvestoba in hkrati njegovo ljubosumje).

EVROPSKA ROMANTIKA

ZNAČILNOSTI LITERARNE SMERI

Razvila se je v prvi polovici 19. stoletja, med letoma 1800 in 1830, pa tudi pozneje, od 1830 do 1850. Nastala je iz smeri in tokov predromantike, kot odpor proti razsvetljenstvu in klasicizmu. Najprej se je uveljavila v Angliji, nato v Nemčiji, Rusiji, Franciji in ostalih evropskih državah. V književnosti jo spoznamo po izrazitih čustvih, razpoloženjih in domišljiji. Romantične književne osebe so izjemni ljudje, pogosto so usodno strastni, čustveni in zaljubljeni, melanholični. Na svet gledajo pesimistično. Občutijo globoko nasprotje med lastnimi ideali in stvarnim okoljem. V stvarnem okolju je njihovo hrepenenje po idealih neuresničljivo, zato nastane nepremostljiv prepad, iz katerega se rešujejo z upiranjem ali pa umikanjem v svetobolje, domišljijo, preteklost, pravljične svetove, sanje. V romantičnih delih ni poučnosti, ampak čustva; ni stroge oblikovanosti del, ampak so oblike prilagojene temam in snovem ter pesniški svobodi; ni prikazov zunanje, objektivne stvarnosti, ampak posameznikove notranjosti, subjektivnosti; osebe niso tipične, ampak izjemne.
PREDSTAVNIKI

Anglija: George Gordon Byron, Percy Bysshe Shelley, Walter Scott, John Keats. Francija: Victor Hugo, Alphonse de Lamartine, Rene Chateaubriand, Alfred de Vigny. Nemčija: Heinrich Heine, Novalis, Friedrich Holderlin, Heinrich Kleist. Italija: Giacomo Leopardi, Alessandro Manzoni. Poljska: Adam Mickiewicz. Rusija: Aleksander Sergejevič Puškin, Mihail Jurjevič Lermontov. Danska: Hans Christian Andersen. Slovenija: France Prešeren. Amerika: Edgar Allan Poe.

DRUŽBENI IN KULTURNOZGODOVINSKI OKVIR

Za evropsko romantiko sta pomembni zlasti letnici 1789 ter 1848. Leta 1789 je bila francoska meščanska revolucija, ki je zahtevala odpravo fevdalizma ter poudarjala enakost, enakopravnost in svobodo vseh ljudi.Te ideje so razširjali francoski enciklopedisti, Rousseau, Voltaire, Diderot in drugi. Evropa je bila nemirna: narodnoosvobodilna gibanja posameznih narodov so se upirala absolutistom in preživelemu, izkoriščevalskemu režimu, zahtevala reforme, svobodo, dostojno življenje. Upori so dosegli vrh leta 1848, ko so se v Avstriji uprli nesvobodni in podrejeni narodi. Revolucija je imenovana tudi pomlad narodov; kratkotrajnemu uspehu je sledil še hujši, Bachov absolutizem, ki je izničil dosežke marčne revolucije. Svobodoljubne ideje pa so vendarle spremenile evropsko zgodovino in napovedovale nove razmere ter posegle tudi v književno ustvarjanje: razočaranje nad meščansko družbo, poudarjanje svobode posameznika in naroda, dvom v moč razuma in v skladnost sveta.

Romantika je nastala iz predromantičnih smeri: sentimentalizma, viharništva, poezije grobov in noči, ossianizma. Največji vpliv je imela weimarska klasika z Goethejem in Schillerjem. Predromantične pobude so poudarjale baladnost, temačnost, grozljivost, viharna čustva, neobrzdane strasti, svobodo in izjemnost posameznika, svetobolje in sentimentalnost. Povečalo se je zanimanje za ljudsko slovstvo, Shakespeara, fantastiko, zgodovino.

PRIPOVEDNIŠTVO

V pripovedništvu se razvijejo: sentimentalni roman, fantastična proza, krajše prozne oblike, roman v verzih, povesti v verzih, zgodovinski roman. Prevladujejo lirske sestavine nad epskimi. 

LIRIKA

V liriki, ki ima v romantiki osrednje mesto, nastajajo izrazite razpoloženjske, čustvene pesmi, tudi socialne in politične, pogosti so motivi o pesništvu in pesniku. Posebno mesto ima epsko pesništvo s svojimi epsko-lirskimi pesnitvami oz. povestmi v verzih.

PUŠKIN, JEVGENIJ ONJEGIN

(1833)

Aleksander Sergejevič Puškin se je rodil leta 1799 v Moskvi, v plemiški družini. Že v otroštvu je vzljubil stare ruske pravljice, ki mu jih je pripovedovala varuška, in se je tudi v liceju kot dijak ukvarjal s književnostjo. Leta 1817 se je preselil v Peterburg, kjer je obiskoval literarne krožke, se družil s pesniki in z ostalimi izobraženci. Zavzemal se je za spremembe v ruski družbi, zato se je zameril oblastem. Leta 1824 je bil zato pregnan na domače posestvo v Mihajlovsko, kjer je bil v hišnem priporu. Kasneje so mu dovolili bivanje v Moskvi, vendar pod nadzorom. Leta 1831 se je poročil. Vendar je šest let pozneje izzval dvoboj, da bi branil ženino čast, in smrtno ranjen umrl, star komaj 38 let.

Puškin je osrednja osebnost ruske romantike. Bil je vsestranski ustvarjalec: pesnik, epik in dramatik. Glavna dela so: Jevgenij Onjegin, roman v verzih; Boris Godunov, zgodovinska tragedija; Stotnikova hči, povest; Pikova dama, novela; Pravljica o carju Saltanu, pravljica; Zimski večer, Črni šal, Pesnik (pesmi).

Roman v verzih

Jevgenij Onjegin je Puškinovo najpomembnejše delo, ki je v celoti izšlo leta 1833. Roman v verzih je literarna vrsta, pri kateri gre za prepletanje epskih in lirskih prvin; pripovedovalec je prvoosebni, vsevedni ali kar lirski subjekt. To je značilno tudi za povesti v verzih. Po vlogi pripovedovalca pa se roman/povest v verzih loči od lirsko-epske pesnitve, v kateri književna oseba v prvi osebi pripoveduje o svojih doživetjih in pri tem izpoveduje svoja čustva. V Jevgeniju Onjeginu je pripovedovalec prvoosebni, saj je Onjeginov znanec, hkrati je vsevedni pripovedovalec, saj pozna zunanje okoliščine in notranja stanja oseb. Roman ima nad 5000 verzov, ki tvorijo 8 poglavij. 

ODVEČNI ČLOVEK

Izraz se je pojavil zlasti v ruski romantiki in označuje človeka, ki izstopa iz povprečja, je mlad, izobražen, lep, nadarjen, izjemen. Zaostale in toge družbene razmere pa mu ne omogočajo napredka in razvoja lastne osebnosti, zato je v okolju nezadovoljen, razdvojen, odvečen; nagnjen je k brezplodnemu propadanju in nekoristnosti, tako kot Jevgenij Onjegin.

ROMANTIKA NA SLOVENSKEM

(1830-1848)

ZNAČILNOSTI OBDOBJA

Slovenska romantika je kratko, a najpomembnejše literarno obdobje v slovenski književnosti: začela se je leta 1830 in končala 1848 oziroma 1849. Leta 1830 je France Prešeren v pesniškem zborniku Krajnska čbelica objavil prve izrazite romantične pesmi, npr. Slovo od mladosti, in s tem postavil začetke slovenske romantične poezije. Leta 1848 je Avstrijo pretresala marčna revolucija, pa tudi Prešeren je pisal vse manj izrazite romantične pesmi, npr. romance; leta 1849 pa je umrl. S tem se slovenska romantika konča. Pomen slovenske romantike je večplasten: literaren, kulturno-zgodovinski in narodnosten. S Prešernovo poezijo smo Slovenci nadoknadili zamujeno renesanso in pridobili vse pesniške oblike, motive in teme, ki so značilni za visoko razvite literature. Poezija je postala cenjena umetnostna smer in je Slovence uvrstila med enakovredne slovanske narode. Prešeren je s Čopovo pomočjo dokazal, da je slovenski jezik kultiviran, visoko razvit, primeren tudi za izobražence in sposoben oblikovati najzahtevnejše italijanske renesančne oblike, npr. sonet, gazelo, elegijo, gloso. Po prepričanju glavnih nemških teoretikov romantike, bratov Schlegel, da je kultiviran  jezik izraz narodovega obstoja in njegove razvitosti, smo se tudi Slovenci s Prešernovo poezijo konstituirali kot narod. Za samozavest in narodnostno bit je bilo to neprecenljivo.

Do Franceta Prešerna slovenska literatura ni poznala prave poezije, pa tudi visoke literature ne. Razsvetljenstvo je dalo večinoma poučne in moralistične Vodnikove pesmi, zametki predromantike pa precej sentimentalizma, npr. pri Urbanu Jarniku. Tudi v Prešernovem mladostnem obdobju pesnjenja so še razsvetljenske značilnosti, npr. Dekelcam. Proti poučnosti, praktičnosti in moraliziranju je nastopila romantična čustvenost, subjektivnost, usmerjenost v človekovo notranjost, domišljijo, sanje, idealiziranje; prevladalo je izpovedovanje; glavna literarna zvrst je postalo pesništvo. Romantični junaki so sicer v nesoglasju z realnim svetom, so osamljeni, odvečni, melanholični, vendar izjemni in nenavadni. Romantični avtorji povzdigujejo kult pesnika, njegovo delo pa je temeljnega pomena za narod. Jezik v romantičnih delih je močno čustven, metaforičen, privzdignjen.

DRUŽBENI IN KULTURNOZGODOVINSKI OKVIR

Prva polovica 19. stoletja je bila v znamenju Metternichovega absolutizma, popolne oblasti Avstrije, ki ni dovoljevala nikakršne svobodomiselnosti in nacionalnega delovanja. Želela je ohraniti stare fevdalne razmere (konservatizem). Absolutizem je podpiralo plemstvo, cerkev, vojska in uradniki; veljalo je geslo “Vse za vero, dom, cesarja.” Napoleon postane cesar, premaga Avstrijce in leta 1809 ustanovi Ilirske province. Leta 1815 doživi poraz pri Waterlooju, velesile Avstrija, Prusija in Rusija ustanovijo zvezo, sveto alianso. Po Evropi pa se leta 1820 začnejo revolucije, nastopi gospodarska kriza, izbruhne marčna revolucija v “ječi narodov” – Avstriji. Že avgusta 1849 je revolucija dokončno zadušena z Bachovim absolutizmom, ki traja dobrih 10 let. V Sloveniji je zavladalo popolno kulturno in politično mrtvilo ter najhujše narodnostno in gospodarsko zatiranje. Šele 1860, v času ustavne dobe, ko je Avstrija postala zvezna država, so se razmere izboljšale: nastopila je doba čitalnic in taborov. Slovensko ozemlje je bilo razdeljeno na 3 gubernije (Ljubljansko, Tržaško in Graško), ti pa na kresije in okraje. Uradni jezik je bil nemški, čeprav se je uporabljal tudi slovenski. Narodnostna zavest  je bila šibka, lahko pa se je začela krepiti le s pomočjo kulture, kajti slovensko politično življenje še ni bilo razvito.

PREDSTAVNIKI KULTURNEGA ŽIVLJENJA

V kulturni javnosti sta delovala dva kroga: Prešernov krog (Prešeren, Čop, Smole, Kastelic, Fuster) je bil svobodomiseln, napreden. Kopitar je vodil konservativce, ki so trdili, da Slovenci ne potrebujejo visoke literature (za izobražence), ampak nižjo, za nezahtevne bralce. Eden glavnih sporov  med obema krogoma se je razplamtel okrog nove slovenske pisave leta 1831. Imenujemo ga črkarska pravda/abecedna vojna. Kopitar, Dajnko, Murko in Metelko so zagovarjali metelčico in dajnčico, Prešeren, Čop, Zupan in Murko pa bohoričico. Leta 1833 je zmagala bohoričica oziroma gajica. Glavni časopis slovenske romantike je bila Krajnska čbelica, ki je izšla petkrat, in sicer 1830, 1831, 1832, 1834 in 1848. Glavni urednik je bil Miha Kastelic, glavni pesnik France Prešeren. Med najpomembnejše romantike spada Matija Čop, literarni teoretik in kritik, vsestranski izobraženec, mentor in prijatelj. Poleg Prešerna so se s pesništvom ukvarjali še Jovan Vesel Koseski, Urban Jarnik, Stanko Vraz; poučno literaturo so pisali Anton Martin Slomšek, Janez Cigler in Josipina Turnograjska. Z jezikoslovjem sta se ukvarjala Jernej Kopitar in Fran Miklošič, v publicistiki sta delovala Miha Kastelic in Janez Bleiweis (ki je izdajal Kmetijske in rokodelske novice). Tudi v slikarstvu in glasbi so še danes znana imena, npr. Langus, bratje Ipavec, Davorin Jenko in drugi. 

PESNIŠTVO

Pesništvo je bilo glavna literarna zvrst slovenske romantike. Romantični nazor se je najlepše ubesedoval ravno v poeziji, ki jo je Prešeren s Čopovo pomočjo osamosvojil – ni več služila poučevanju in moraliziranju, ampak je postala samostojna umetniško-estetska vrednota. Prešeren je s svojimi pesmimi nadomestil renesanso, to pomeni, da je oblikovno in vsebinsko zapolnil vrzel v slovenski literarni umetnosti. Obvladal je vse pomembne antične in renesančne pesniške oblike, od soneta do stance. Ubesedil je štiri glavne teme: bivanjsko, ljubezensko, domovinsko in poetološko. S tem je dokazal enakovrednost slovenske literature z evropskimi, slovenski jezik pa je dvignil na najvišjo raven, ki je pomenila, da smo Slovenci evropski narod. 

FRANCE PREŠEREN, SONETNI VENEC

(1833)

(1., 7., 8. in 15. sonet)

France Prešeren se je rodil 3. 12. 1800 v Vrbi. Najprej se je šolal pri stricu duhovniku na Kopanju, nato v Ribnici in od leta 1812 v Ljubljani. Leta 1820 je šel na Dunaj študirat pravo. Po končanem študiju leta 1828 se je vrnil v Ljubljano in se zaposlil kot odvetniški pripravnik pri advokatu Baumgartnu. Leta 1834 je nastopil službo pripravnika pri odvetniku Crobathu in drugič zaprosil za samostojno advokaturo. V naslednjih letih je Prešeren doživel veliko hudega: umrli so Andrej Smole, Matija Čop, Emyl Korytko, zavrnila ga je Julija Primic in se poročila z drugim, z Ano Jelovškovo se je zapletel v razmerje in dobil prvega otroka, nato še dva. Šele po šesti prošnji za samostojno advokaturo je bil uspešen – leta 1846 je bil imenovan za odvetnika v Kranju. 

8. 2. 1849 je v Kranju tudi umrl.

France Prešeren je najpomembnejši slovenski romantik. Pesniti je začel pod vplivom razsvetljenstva že v dijaških letih. Mladostno pesniško obdobje se je začelo 1824, ko je napisal Povodnega moža, Dekletam, Zvezdogledam..., prevedel pa je tudi Lenoro. Leta 1830 je sprejel romantični nazor, ki si ga je izoblikoval v tesnem prijateljstvu z Matijo Čopom in ob poznavanju sodobnih evropskih teorij, npr. nemške romantične šole bratov Schlegel. V Krajnski čbelici je leta 1830 objavil pesem Slovo od mladosti, ki pomeni začetek prave romantike. Med leti 1830 in 1840 je Prešeren ustvaril vsa najpomembnejša in najboljša dela: Sonetje nesreče, Glosa, Nova pisarija, Gazele, Sonetni venec, Krst pri Savici, Kam?, Pevcu, Prekop. Po letu 1840, v poznem obdobju pesniškega ustvarjanja, je napisal Zdravljico, Nezakonsko mater, Orglarja, Neiztrohnjeno srce in druge pesmi. Decembra 1846, z letnico 1847, je cenzura dovolila izid njegove pesniške zbirke z naslovom Poezije Doktorja Franceta Prešerna, v 1200 izvodih. 

ZGRADBA SONETNEGA VENCA

Sonetni venec je najbolj artistično Prešernovo besedilo. Napisal ga je leta 1833, leto pozneje pa je bil objavljen v Ilirskem listu v posebni prilogi. Posvečen je Juliji Primičevi. Veličina Sonetnega venca pa je zlasti v tem, da se z ljubeznijo mojstrsko prepletajo še tri teme Prešernove poezije: domovinska, pesniška in bivanjska. Pesnik potrebuje Julijino ljubezen in naklonjenost, potem bi imel upanje in voljo do življenja. Takrat bi lahko polno ustvarjal in pisal veliko poezijo, ki bi obogatila tudi narodov obstoj. Ljubezen je idealizirana, odrešujoča moč, »življenja mojga magistrale«.

Prešeren je izbral najtežjo obliko sonetnega venca, sienski venec, ki ima končni, magistralni sonet, pesnik pa  je  venec obogatil še z akrostihom, posvetilom. Akrostih je besedna igra, pri kateri prve črke verzov tvorijo sporočilo, pogosto ime ljubljene osebe. Prešernov akrostih je Primicovi Julji. Sonetni venec je iz 15 sonetov. Zadnji, 15., se imenuje magistralni/glavni sonet. Sestavljen je iz prvih verzov vsakega posameznega soneta. Vsak posamezni sonet se začne z verzom, s katerim se prejšnji konča, torej se (trikrat) prepleta (kot venec), prvi verzi se ponovijo še v magistralnem. Mojstrski zunanji zgradbi se prilagaja notranja, vsebinska: vrh pesnitve so 7., 8. in 9. sonet, ki so domovinski. Prvi in zadnji sta pesniška, glavne sonete povezuje ljubezenska tema. Prehode med soneti sestavljajo soneti o pesnjenju in poeziji. Notranja zgradba Sonetnega venca je torej simetrična razporeditev tem v trikotniškem piramidalnem sistemu.

MOTIVNA IN TEMATSKA ANALIZA

1. sonet: pesnik razloži zgradbo Sonetnega venca, ki ima 15 sonetov, vsi se zlivajo drug v drugega, jedro ali izvir pa je magistralni sonet. Sebe primerja z zgradbo venca: vse pesnikove misli izvirajo iz ljubezni do Julije, ljubezen je njegov magistrale, navdih njegovim mislim in občutkom. Pesnik napove glavno temo Sonetnega venca – ljubezen. 

7. sonet: tema soneta je poetološka. V kvartinah pesnik prikaže položaj slovenske poezije, do katere so Slovenci brezbrižni in raje častijo tuje, nemško (6. sonet). Glavni motiv soneta je orfeizem: pesnik kliče po domačem Orfeju, ki naj bi s svojo pesmijo pomiril in združil Slovence v novi ljubezni do domovine. Orfej je bil največji pesnik in glasbenik grških mitov, sin Apolona in Kaliope. Bil je nenavadno nadarjen: ko je zaigral na svojo liro, sta povsod zavladala popolna harmonija in mir. Ko je umrla njegova žena Evridika, je s svojo pesmijo očaral tudi podzemlje. Prosil je, naj mu vrnejo njegovo drago Evridiko. Bog Had je ustregel njegovi prošnji pod pogojem, da se Orfej na poti iz podzemlja ne sme ozreti. Vendar se je Orfej tik pred ciljem ozrl in tako Evridiko izgubil za vedno. Prešernov orfeizem se ujema z romantičnim pojmovanjem pesništva in pesnika: vloga pesnika je v poslanstvu, v žrtvovanju za domovino, pesništvo je izjemna vrednota. 

8. sonet: tema soneta je domovinska. Pesnik prikaže žalostno usodo Slovencev od Samove smrti v 7. stoletju, ki so jo zaznamovali prepiri, vojne, nesamostojnost zaradi frankovske oblasti, opustošenja, turška ropanja. Poleg kneza Sama omenja še druge zgodovinske osebe: Pipina, frankovskega vladarja, Vitovca, vojaškega poveljnika, Turke. V tercinah pokaže na pomanjkanje junaških dejanj, ki so določali usodo slovenske kulture in pesništva. Kar pa je v neprijaznih razmerah nastalo in se ohranilo, so navdihovale solze in vzdihljaji. Osmi sonet je s 7. in 9. sonetom oblikovni in vsebinski vrh Sonetnega venca. Pesnik  resignirano podaja stanje slovenske literature, ki je posledica krvave zgodovine, vendar v 9. sonetu napove vztrajanje in željo, da bi Slovence prebudil s svojo poezijo. 

15. sonet: je posebej naslovljen z Magistrale. To je glavni, magistralni, tudi mojstrski sonet. Je zadnji v Sonetnem vencu, po nastanku pa verjetno prvi. Sestavljen je iz prvih verzov posameznih sonetov. Če preberemo prve črke vsakega verza, dobimo Primicovi Julji. To je akrostih ali posvetilo. V kvartinah pesnik izpove, da so njegove pesmi nastale iz ljubezni do Julije, iz srca, ki je bilo žalostno zaradi neuresničene ljubezni, zato so njegove pesmi »mokrocveteče rožce poezije«. Pesnik je obupan nad osebnim in narodovim življenjem. V tercinah izpove željo, da bi mu Julija vračala naklonjenost, potem bi bile tudi njegove pesmi bolj vesele. Magistralni sonet je torej podoba vztrajanja in upanja. 

FRANCE PREŠEREN, ZDRAVLJICA

(1844)

NARODNA IN POLITIČNA IDEJA

Prešeren je Zdravljico napisal leta 1844, v zadnjem obdobju svojega pesniškega ustvarjanja. V njej je najbolj celovito upesnil svoj družbeni nazor, to je humanizem in zaupanje v človečnost. Pesem združuje narodnoosvobodilno in internacionalistično misel, zaradi katere je bila cenzurirana (3. in 4. kitica) in prepovedana za objavo v zbirki Poezije, ki je izšla leta 1847. Objavljena je bila po odpravi cenzure, leta 1848. Zdravljica spada po obliki med prigodniške pesmi – napitnice vinskemu omizju, vendar je taka oblika predvsem okvir za izpoved aktualne politične vsebine. V pesmi je pesnik prenesel ideje francoske revolucije na slovenska tla. 

Slovenski narod je bil nesvoboden in zatiran, slovenski jezik ni bil v uradni rabi, nacionalna zavest je bila šibka, slovensko politično življenje nerazvito in slovenska kultura provincialna. Metternichov absolutizem je bil nedemokratičen, avstrijska nadvlada pa je ogrožala vse narode, ki so živeli v tej »ječi narodov«.Tudi gesla francoske revolucije o svobodi, bratstvu in enakosti so narode vzpodbudila v množično revolucionarno vrenje, pomlad narodov, ki je doseglo vrhunec v marčni revoluciji leta 1848. Takrat so Slovenci oblikovali politični program Zedinjena Slovenija, v katerem so zahtevali enakopravnost naroda in jezika, odpravo fevdalizma, združitev slovenskih dežel v enotno Slovenijo z lastnim deželnim zborom, Slovenija pa naj bi bila sestavni del avstrijskega cesarstva. Pojavljale so se tudi ideje o združitvi z južnimi Slovani, oživelo je ilirsko gibanje. Revolucionarne demokratične zahteve Slovencev tedaj niso uspele, saj je bila marčna revolucija zadušena, leta 1849 je bila sprejeta oktroirana ustava, avgusta istega leta pa uveden Bachov absolutizem. Ta je bil še hujši od Metternichovega absolutizma.

Prešernova Zdravljica izraža politično idejo o narodni svobodi, vendar tudi vizijo o demokratično urejeni družbi svobodnih narodov. Najprej nagovarja prijatelje in slavi vinsko trto ter vino. Nato nazdravi slovenski deželi in slovenskemu narodu. V 3. kitici poziva k osvoboditvi izpod spon, v 4. pa k spravi, enakosti in sreči. Sledi nagovor Slovenkam in Slovencem, pesnik poudari njihovo lepoto, žlahtnost, neustrašnost ter srčnost. V sedmi kitici nazdravlja narodom, svobodi in prijateljstvu med narodi. V zadnji kitici se obrne k sebi oziroma k vsakemu posamezniku, ki je dober. Prešeren se zaveda, da je temelj novega sveta posameznik – človek, ki v srcu dobro misli. Posebno pozornost pesnik posveča medosebnim odnosom, ki morajo temeljiti na dobri volji, prijateljstvu in veselju do življenja. Pesem ima 8 kitic, katerih verzi so razporejeni v obliki čaše. Temu rečemo likovna pesem. 

7. kitica Zdravljice je slovenska himna.

FRANCE PREŠEREN, KRST PRI SAVICI

(1836)

ZGRADBA PESNITVE

Prešeren je pesnitev v knjižni izdaji objavil leta 1836, posvetil pa jo je umrlemu prijatelju Matiju Čopu. V Poezijah leta 1847 jo je postavil na sklepno mesto. »Povest v verzih«, kot jo je poimenoval, spada med temeljna dela slovenske romantike. Ima tri dele: posvetilni sonet Matiju Čopu, Uvod, Krst. V posvetilnem sonetu Matiju Čopu pojasnjuje okoliščine: pesnitev posveča prezgodaj umrlemu prijatelju, nagovori mane, dobre duhove umrlih, in prijatelju želi blago smrt, kot spanje. Pisanje je pesniku pomagalo preboleti ločitev od prijatelja in zdraviti ljubezensko rano. V sonetu napove tri glavne teme pesnitve: bivanjsko, ljubezensko in pesniško. Omeni tudi obe glavni osebi pesnitve: v kvartinah Bogomilo, ki verjame v posmrtno življenje, ter v tercinah Črtomira, ki v smrti vidi konec življenja. Pesnik se poistoveti s Črtomirom, saj v smrti vidi pomiritev tudi zase. Snov 2. dela, Uvoda, je zgodovinska: sega v 8. stoletje, v čas nasilnega pokristjanjevanja alpskih Slovencev. Pogansko skupino, ki jo vodi  Črtomir, obkoli devetkrat močnejša Valjhunova vojska (Valjhun je bil pokristjanjeni karantanski knez, sin Kajtimara). V zadnjem spopadu krščanska vojska popolnoma porazi zadnjo pogansko skupino, preživi le Črtomir. S Črtomirovo osebno dramo se začne 3. del, Krst. Bivanjska tema je jedro Krsta: Črtomir se čuti krivega, ker je preživel, medtem ko so vsi njegovi tovariši umrli v boju za vero staršev; ostal je sam, brez vsega, njegov upor je bil neuspešen. Misel na Bogomilo, njegovo ljubezen, ga odvrne od misli na smrt. Z ribičevo pomočjo se Črtomir in Bogomila srečata, vendar v popolnoma spremenjenih okoliščinah: Bogomila se je med Črtomirovo odsotnostjo pokristjanila in tudi njega prosi, naj sprejme krst. Črtomir privoli. Sprejme Bogomiline razloge, zaradi katerih je spremenila vero, in se pa krstu za vedno razide z njo. Postane celo duhovnik v Ogleju. Bivanjski temi se pridruži tudi ljubezenska. 

TERCINA

Tercina je trivrstična kitica. Uvod je iz 25 tercin in 1 kvartine (štirivrstična kitica). Prvih deset tercin pripoveduje o brezupni obkoljenosti Črtomirove vojske; o odločitvi za nočni izpad pripoveduje naslednjih sedem tercin; zadnjih devet kitic pa pripoveduje o poslednjem boju. Zgradba je skoraj simetrična, tridelna in dramatska: zaplet, vrh, razplet. 

Slog Uvoda je epski, vendar izredno zgoščen in usmerjen v tragični konflikt. Prešeren ne ustvarja epsko široko (kot npr. Homer, homerska primera), kar potrjuje dramatske prvine Uvoda. Tercine omogočajo hitro, aktivno pripoved o junaških dejanjih, brez nepotrebnega ustavljanja pri podrobnostih (šestmesečna obkoljenost je npr. opisana v dveh tercinah). Le ko pripovedovalec prepusti besedo Črtomiru (od 11. do 17. tercine), preide k podrobnostim. Črtomirov govor je središče Uvoda in njegova glavna idejna točka. Črtomir je notranje trden, samozavesten, bojevit in moder. Verjame v svobodo. Razmišlja trezno in razume tudi nasprotna stališča. Zaradi realne sovražnikove premoči je Črtomirova vojska premagana, zaključek je tragičen. Epskost se na koncu podre, saj Črtomir edini preživi. 

Prešeren v Uvodu izpove svoj zavestni odnos do krščanstva. Izhaja iz humanizma, verjame v pozitivne človeške vrednote. Postavi se na Črtomirovo stran, na stran svobodne izbire, obsoja valjhunstvo, bratomorno vojno, surovo in oblastniško pokristjanjevanje. V Krstu je opisal zgodbo o človeku v stiski in njegovem dokončnem soočenju z vero in bogom – iz zgodovinskega in političnega opredeljevanja do krščanstva se usmeri v intimno, zasebno razmerje posameznika do vere.

STANCA

Stanca ali oktava je osemvrstična kitica. Krst je iz 53 stanc. 

Prvih dvajset stanc pripoveduje o Črtomirovi izgubljenosti dan po tragičnem porazu: ob Bohinjskem jezeru misli na Bogomilo, ribič ga zaradi varnosti odpelje na drugo stran jezera. 

Sledi zaplet, dolg 16 stanc: Črtomir ob slapu razmišlja o svojem življenju, nenadoma pride Bogomila in izpove svojo zgodbo. 

Zadnjih 16 stanc pomeni razplet – nastopi duhovnik, sledi Črtomirova spreobrnitev. Tudi zgradba Krsta je tridelna, simetrična, dramatska, vendar tu trojnost ni tako razvidna kot v Uvodu. Razlogi so v dolžini pripovedi in v obsežnih retrospektivah (pogledih nazaj, v preteklost). Sintetična zgradba je pretrgana z analitičnimi posegi v preteklost. S tem se razširita tudi čas in prostor dogajanja, nastopi pa tudi nekaj novih oseb. 

Slog Krsta tako ni več samo epski, ampak lirski in dramatski (dvogovori, prehodi iz avktorialne k personalni pripovedi – »govorijo junaki«). Stance omogočajo daljše, podrobnejše, poglobljene pripovedi; iz stance v stanco pa se veča tudi stiska glavnega junaka, Črtomira: utrujen od poraza in življenja najprej razmišlja o samomoru, nato doživi prvi udarec, ko spozna, da se je Bogomila pokristjanila, sledi spoznanje o dokončni razdružitvi z Bogomilo in porazu zasebne sreče; na koncu resignirano pristane na tisti del krščanskega humanizma, ki mu bo dal možnost drugačnega boja zoper valjhunstvo, postal bo duhovnik, ker bo edino tako lahko služil svojemu narodu; pristane tudi na Bogomilino prošnjo, naj se krsti.

V Krstu je Prešeren dopolnil Črtomirovo zgodbo iz Uvoda: njegova družbeno uporna akcija je doživela popoln poraz, njegov poskus uresničitve osebne ljubezenske sreče je onemogočen. Pod pritiskom  notranje zavezanosti do Bogomiline brezmejne ljubezni in zaradi etične zavezanosti svojemu ljudstvu se resignirano odloči za edino možno obliko obstajanja v spremenjenih razmerah: za sprejem nove vere in službo duhovnika. Izniči del svoje osebnosti, podre svoje upe, odpove se svoji intimnosti. Pesnitev o poraženem poganskem uporniku in ljubimcu se konča elegično.

EVROPSKI REALIZEM IN NATURALIZEM

DRUŽBENI IN KULTURNOZGODOVINSKI OKVIR

Evropski realizem je nastal iz odpora proti romantičnemu dojemanju sveta in življenja. V ospredje je postavil stvarnost, dejanske življenjske razmere in človeka v njih (latinsko res, realis: stvar, stvaren). Začel se je razvijati leta 1830 v Franciji in Angliji, pa v Rusiji, Nemčiji, na Norveškem in v drugih državah, zlasti v ZDA. Vrh je dosegel 1850, okrog 1870 pa se je že umikal novi romantiki. Še prej je v Franciji prešel v naturalizem. 

Evropska družba 19. stoletja je dajala številne snovi za realistično ustvarjanje; glede na to, katere snovi so pisatelji izbirali in kakšen odnos so do njih imeli, so se razvile različne smeri realizma: romantični, objektivni, socialni, poetični, psihološki, kritični, impresionistični. Vsem je skupno opisovanje stvarnosti, naravnega okolja, vsakdanjega življenja, družbe v resnični podobi, posameznika v odvisnosti od objektivnih razmer; subjektivnost je podrejena objektivnosti, ni pretiranega čustvovanja in idealizacije. Realnemu je podrejen tudi jezik. 

Razvoj realizma so vzpodbudili številni filozofski, miselni in znanstveni tokovi: pozitivizem (spoznanje je mogoče le s čutnimi zaznavami, predstavnik A. Comte), empirizem (vsa spoznanja izhajajo iz čutnega izkustva, empirije; človek je ob rojstvu nepopisan list, tabula rasa, kamor se vtisnejo čutni podatki, predstavnik J. Locke), darvinizem (razvojni nauk, po katerem so se vsa živa bitja razvila iz enostavnejših bitij in so v nenehnem boju za obstanek, v katerem preživijo močnejši in najbolj prilagojeni, predstavnik C. Darwin), evolucionizem (pod vplivom Darwina razume človeško zgodovino kot postopno premočrtno napredovanje brez posredovanja zunanjih sil, npr. boga, predstavnik H. Spencer), historični materializem in znanstveni socializem (izhodišče spoznavanja je materialno življenje ljudi, predstavnika K. Marx in F. Engels). 

Evropa je v 19. stoletju vse bolj kapitalistična in imperialistična. Države se med seboj nenehno bojujejo za politično in gospodarsko prevlado, sklepajo zavezništva (aliansa, antanta), premirja (dunajski kongres, sanstefanski mir), se združujejo (Italija, Nemčija), razpadajo (Vojna krajina)... Med 1871 in 1914 je bila Evropa cesarstev na vrhuncu, velesile so bile Avstro-Ogrska, Velika Britanija, Nemčija, Rusija, Francija, Italija. Francija je z Napoleonovim porazom v Rusiji izgubila vodilno mesto v Evropi, zato pa so se vzpenjale ostale velesile, zlasti Nemčija. Turška moč je slabela, zato se je začel prebujati tudi Balkan. Ideje francoske in marčne revolucije ter kratkotrajne svoboščine, ki jih je uvedel Napoleon, so vzpodbujale revolucionarne težnje nesvobodnih narodov.

Evropsko gospodarstvo je v 19. stoletju hitro napredovalo; to je bil čas številnih iznajdb in znanstvenih odkritij: parni stroj, ladijski vijak, železnica, vrtalni stroj, radiotelegrafija, dinamit, podmornice, avtomobili, traktorji, torpedni čoln, električna lokomotiva; iznašli so rentgenske žarke in odkrili bakterije; zgradili so Sueški prekop. Nastajali so velikanski trusti in karteli, banke, najmočnejše države izvajajo kolonizacijo. Brezpravno delavsko gibanje se je začelo organizirati šele v drugi polovici 19. stoletja in zahtevati svoje pravice: deseturni delavnik, prepoved dela otrok, varstvo žensk, zdravstveno in starostno varstvo... 

PREDSTAVNIKI

FRANCIJA: H. Balzac, Človeška komedija (Oče Goriot) G. Flaubert, Gospa Bovary Stendhal, Rdeče in črno

RUSIJA: N. V. Gogolj, Plašč, Mrtve duše, L. N. Tolstoj, Ana Karenina, Vojna in mir, F. N. Dostojevski, Zločin in kazen, Bratje Karamazovi, S. Turgenjev, Lovčevi zapiski, A. P. Čehov, Češnjev vrt, Utva

ANGLIJA: C. Dickens, Oliver Twist, David Cooperfield

NORVEŠKA: H. Ibsen, Nora, Strahovi

ZDA: M. Twain, Tom Sawyer, Huckleberry Finn  

PRIPOVEDNIŠTVO

Realizem se je najbolj uveljavil v pripovedništvu in dramatiki, najmanj pa v liriki. Pripovedna proza je omogočala realistično opisovanje zunanjega sveta, okolja, dogodkov in oseb. Pisatelji podrobno pripovedujejo tudi o notranjem življenju književnih oseb. Najbolj se razvijeta roman in novela. 

Med romani so nastali novi tipi, npr. kmečki, vojni, socialni. Pogosto so zelo obsežni in se lahko povezujejo v cikle, npr. Človeška komedija.V zgodnjih realističnih romanih je pripovedovalec največkrat vsevedni ali avktorialni, kasneje pa prehaja v personalnega. 

Novele se zgledujejo po klasični noveli, pozornost je namenjena posamezniku in družbenim okoliščinam, v katerih živi. Novela pridobi nove motivne in slogovne poteze, npr. fantastičnost, grotesknost. 

DRAMATIKA

Realistične drame so postavljene v stvarno okolje in v sodobni čas, dialogi so blizu vsakdanjemu govoru, dogajanja se dotikajo aktualnih problemov tedanjega časa. Posebnost so »tezne drame«. Dramatiki upoštevajo pravilo o treh enotnostih, zgradba je pogosto analitična, pogosto so napisane v prozi.

NATURALIZEM

Po letu 1870 se v Franciji in skandinavskih deželah pojavi skrajni realizem ali naturalizem. Glavna predstavnika sta Emile Zola in Guy de Maupassant, pa Henrik Ibsen, in August Strindberg. Naturalisti pripovedujejo s fotografsko natančnostjo in zagovarjajo tri vplive na človeka: dednost, okolje in čas, v katerem živi. Cenijo pozitivistično teorijo Comteja in Darwinovo teorijo boja za obstanek.  Naturalisti radi pripovedujejo o skrajnih realističnih položajih in dogodkih, npr. o dednih boleznih, prostitutkah, samomorih... Slovenski naturalist je bil Fran Govekar, roman V krvi.

GUSTAVE FLAUBERT, GOSPA BOVARY

(1857)

Gustave Flaubert se je rodil 1821 v Rouenu v zdravniški družini. Študiral je pravo, vendar je moral študij opustiti zaradi bolezni. Potem je živel na deželi in pisateljeval ter tudi potoval po svetu (Grčija, Orient, Italija). Leta 1851 je začel pisati roman o Emi Bovary in z njim tudi zaslovel. Pisal je romane in novele, npr. Vzgoja srca, Skušnjava sv. Antona, Herodiada. Umrl je leta 1880 za možgansko kapjo. Gustave Flaubert je pomemben predstavnik francoskega objektivnega realizma.

Flaubert je najpomembnejši predstavnik francoskega objektivnega realizma. Objektivni realizem je tisti, pri katerem pisatelj stopi v ozadje, do snovi se obnaša objektivno, neprizadeto, nepristransko. V pismu prijateljici je Flaubert zapisal:«VSELEJ SE ZAVEDAJMO, DA JE BREZOSEBNOST ZNAMENJE MOČI; VSRKAVAJMO VASE OBJEKTIVNI SVET, DA KROŽI PO NAS IN SE PRELIJE NAVZVEN, NE DA BI MOGLI DOBRO RAZUMETI TO ČUDOVITO KEMIJO. NAŠE SRCE MORA BITI PRIKLADNO SAMO ZA TO, DA ČUTIMO DRUGA SRCA. BODIMO POVEČEVALNA ZRCALA ZUNANJE RESNIČNOSTI.«

SNOV

je življenje glavne književne osebe. Mnogi flaubertologi (raziskovalci Flaubertovega ustvarjanja) trdijo, da je glavna junakinja resnično živela in da je Flaubert opisal njeno resnično življenje. Prav tako so deljena mnenja, da je Flaubert v glavni junakinji pripovedoval o sebi in o svojem življenju, ki ga je neprestano spremljala bolezen in smrt. Prav gotovo pa je njegovo poznavanje medicine, psihiatrije, psihologije in globoko razumevanje časa, v katerem je živel (1821-1880), bistveno vplivalo na snov romana.

ZGODBA

Glavna književna oseba romana je Ema Rouault. Mladost preživi pri nunah, kjer se tudi šola. Veliko bere, in sicer romantične romane. Življenje si predstavlja kot v romanih: romantično, želi si globoke, strastne ljubezni, iskrenosti, dvorjenja, sreče, razburljivega življenja. Poroči se s podeželskim zdravnikom Charlesom Bovaryjem, vendar se kmalu začne dolgočasiti. Charles je dolgočasen, zadovoljen s tem, kar ima, obožuje ženo, vendar je sčasoma vse manj pozoren do nje, je pošten, od življenja  ničesar več ne pričakuje. Ema zboli, zato se preselita v drugo mesto. Tudi rojstvo hčerke Bertke Eme ne zapolnjuje. Spozna prvega ljubimca – Leona. Ta zveza se kasneje konča, kajti Ema Leona preveč utesnjuje, ga nadzira, spreminja po svojih zamislih, on pa se temu ne zna upreti. Na poljedeljskem shodu spozna drugega ljubimca – Rodolpha. Strastna zveza traja vse do odločilnega trenutka – odločitve o pobegu. Takrat se Rodolphe prestraši in Emo zapusti. Pravzaprav jo samo izkoristi. Ema še bolj zboli. Kasneje ponovno sreča Leona in zveza se ponovno začne. Nekaj časa je srečna, vendar v sreči pretirava v vsem. Emini dolgovi se večajo, grozi ji rubež, nihče ji ne posodi denarja, še bolj se zadolžuje, ne vidi izhoda. Ko jo zavrne tudi Rodolpho, spozna, da si mora pomagati sama. Ema se odloči za samomor – pri lekarnarju Homaisu kupi strup za podgane in po enem tednu umre. Charles do svoje smrti žaluje za Emo. Hčer Bertko vzame k sebi teta in jo zaposli v predilnici.

ČAS

Roman se dogaja v 19. stoletju, začne se z opisom Charlesove mladosti, nato poroke z Emo in njunega skupnega življenja.

PROSTOR

Roman je zgrajen tridelno: prvi dogajalni prostor je Tostes, tu je v ospredju Charles. Drugi kraj je Yonville de l Abbaye, tu je v ospredju Rodolphe. Tretji kraj dogajanja je Rouen, ki ga zaznamuje zveza z Leonom.

FJODOR MIHAJLOVIČ DOSTOJEVSKI, ZLOČIN IN KAZEN 

(1866)

Fjodor Mihajlovič Dostojevski je predstavnik ruskega psihološkega realizma in začetnik modernega romana. Rodil se je 1821 v Moskvi. Po končanem študiju je postal svoboden književnik. Zaradi sodelovanja v revolucionarnem krožku je bil obsojen na smrt; na morišču so kazem zamenjali s prisilnim delom v Sibiriji, od koder se je po desetih letih (1859) vrnil fizično strt. Zaradi dolgov je z ženo pobegnil v tujino, po vrnitvi v Rusijo pa je živel v Peterburgu. Umrl je leta 1881. S psihološko analizo podzavesti in z novimi oblikovalnimi postopki ( notranji monolog, halucinacije, sanje) je vplival na moderne književne smeri 20. stoletja.

Njegovi glavni romani so: Zapiski iz mrtvega doma, Zločin in kazen, Idiot, Bratje Karamazovi, Besi. 

Dostojevski je predstavnik ruskega psihološkega realizma in začetnik modernega romana.

PSIHOLOŠKI REALIZEM

To je vrsta realizma, ki analizira človekovo notranjost in duševnost v zapletenih eksistencialnih položajih, npr. po umoru. Književni junaki niso več enoviti, samo dobri ali slabi, ampak so notranje razklani, bolni, polni protislovij. Dostojevski je junake svojih romanov izbiral iz nižjih slojev, npr. uradnike in študente. Namesto objektivnega in stvarnega pripovedovanja je prikazoval njihovo notranje doživljanje, tudi s pomočjo halucinacij, podzavesti in sanj ter notranjega monologa. 

Dostojevski je začetnik modernega romana, oblike, ki je zaznamovala celotno 20. stoletje. S pripovedno tehniko, ki je temeljila na prikazovanju nerazumljivega, iracionalnega,  je temeljito vplival na moderno književnost 20. stoletja. 

OZNAKA GLAVNE OSEBE

Glavna oseba romana Zločin in kazen je Raskolnikov. Je nadarjen študent, a reven, v stalnih dolgovih, živčno raztresen; meni, da se ljudje delijo na večvredne, močne Napoleone, in manjvredne, ki ubogajo, drugi jim pa vladajo – čredo. Čuti se poklicanega, da obračuna z nemoralnimi paraziti družbe, ušmi. Ugotoviti hoče, kam spada v svetu brez Boga in etičnih norm. Po drugi strani je kot otrok – zanj so edino otroci neomadeževani in pravični – nemočno se zjoče ob usodi druge pomembne književne osebe, Sonje Marmeladove.

Raskolnikov se odloči, da bo umoril staro, zoprno oderuhinjo Aljono Ivanovno, ki vodi zastavljalnico. V neki beznici po naključju spozna Marmeladova in njegovo bedno življenje: vdal se je alkoholizmu in od hčerke Sonje vzel zadnji denar za pijačo. Bolni ženi je ukradel denar, zastavil službeno obleko, izgubil delo, Sonja pa je celo postala prostitutka, da bi pomagala mačehi in njenim lačnim otrokom. Potem ko je spoznal Marmeladova, se Raskolnikov prepriča, da je njegov načrt za umor starke, upravičen in potreben. Prej je namreč podvomil v smiselnost svoje zamisli. Po naključu izve, kdaj bo oderuhinja sama doma, in tudi to razume kot usodo, kot znak, da ravna pravilno. Ubije Aljono Ivanovno, ker pa se njena sestra Elizaveta prej vrne z obiska, ubije tudi njo. Po umoru obeh stark začne Raskolnikova peči vest: sprašuje se, ali je storil prav, je imel res pravico, obračunati z zajedalsko ušjo? Je on res tisti nadčlovek, za katerega ne veljajo nobeni zakoni? Breme umora postane pretežko. V obupu in osamljenosti se izpove Sonji Marmeladovi. Ta mu svetuje, naj se preda oblastem in prizna umor. Obsodijo ga na prisilno delo v Sibiriji. Nase prevzame vso krivdo in trpljenje, vse bolj se zaveda, da ni ubil le stark, ampak samega sebe. Kljub popolni razklanosti se Raskolnikov zaljubi v Sonjo, ki ga spremlja v Sibirijo, in se tako simbolično vrne v življenje.

KRAJ IN ČAS DOGAJANJA

Roman-tragedija se dogaja v Peterburgu; osrednji dogodek je en sam, zato se vse zgodi v nekaj poletnih dneh. Pripravam na umor je namenjen prvi del romana, psihološki realizem pa je najbolj razviden v nadaljevanju (naslednjih pet poglavij), ko Raskolnikov po umoru doživlja bitko z lastno vestjo in samim seboj.

LEV NIKOLAJEVIČ TOLSTOJ, VOJNA IN MIR 

(1869)

Tolstoj je eden najpomembnejših ruskih in svetovnih realistov. Rodil se je 1828 v Jasni Poljani kot potomec stare plemiške družine. Udeležil se je bojev na Kavkazu in bitke za Sevastopol, nato je izstopil iz vojske. Živel in ustvarjal je na svojem posestvu ter skrbel za prosvetljevanje kmetov. Leta 1878 se začne njegova življenjska kriza, postane moralist in iskalec življenjskega smisla. Njegov nauk – tolstojanstvo – pomeni vrnitev k prvotnemu kršćanstvu: živi preprosto, skromno, delovno; nekega dne zapusti družino, na poti zboli in umre(1910). Pokopan je v Jasni Poljani. Napisal je vrsto povesti in romane: Ana Karenina, Vojna in mir, Vstajenje, Sevastopoljske povesti, pa tudi drame, npr. Moč teme, Živi mrtvec.

ZGODOVINSKI ROMAN

Vojna in mir je zgodovinski roman, ker je v središču dogajanja 2000 strani dolgega romana zgodovina ruskega naroda, države in ljudstva. Osnovna ideja romana je po Tolstojevih besedah »misel na ljudstvo«. Tolstoj pripoveduje o zgodovinskih dogodkih: vojni leta 1812, ko se je ruski narod uprl Napoleonovi agresiji. Napoleon je leta 1812 vkorakal v Rusijo z vojsko 600.000 mož, ki pa je bila v nemogočih razmerah ruske zime in strašni lakoti premagana; domov se je vrnilo le kakih 40000 mož. Pri Borodinu je Napoleon sicer zmagal, pohod v Moskvo pa se je končal s porazom. Rusije ni mogel prisiliti k mirovnemu sporazumu in se je moral umakniti. Rusko vojsko je vodil general Kutuzov. V Rusiji je takrat vladal car Aleksander I. Roman se sicer začne z avstrijsko-rusko vojno decembra 1805 proti Napoleonu in z ruskim porazom leta 1807. Vojno je doživel tudi Tolstoj kot topniški častnik, zato je dobro spoznal njene strahote in nesmisel, pa tudi psihologijo ruskih vojakov. Zgodovinski dogodki v romanu so prikazani skozi usode in dogodke številnih književnih oseb in ljudstva v celoti. V ospredju so tri plemiške družine: Rostov, Bolkonski in Kuragin. Glavni moški osebi sta Andrej Bolkonski in Pierre Bezuhov, glavna ženska pa Nataša Rostova, ki se na koncu poroči s Pierrom.

Začetnik zgodovinskega romana je Walter Scott. Zgodovinski roman jemlje snov iz preteklosti, osebe so resnične ali izmišljene, prikazane v notranjem in zunanjem dogajanju, psihološko poglobljene in značajsko izdelane.

Tolstojev zgodovinski roman je epopeja – zajema zgodovinsko, junaško in intimno dogajanje, pomembno za ves ruski narod; je »moderna Iliada« – ki kot ep pripoveduje o življenju v velikih razsežnostih. Odkriva dušo ruskega ljudstva, ki ima v romanu tako velik pomen, da je roman tudi nacionalna epopeja.

IDEJA romana Vojna in mir je v obsodbi agresije, osvajalne vojne, v občudovanju ruskega domoljubja in poguma, a tudi v obsodbi odtujenega ruskega plemstva s samoljubnim carjem na čelu. Kot negativna oseba je prikazan tudi Napoleon, ki je za Tolstoja zločinec, saj je kriv smrti ogromnega števila vojakov.

HONORE DE BALZAC, OČE GORIOT 

(1833)

Balzac je francoski objektivni realist. Rodil se je 1799 v Toursu. Najprej je študiral pravo, pozneje pa se je preživljal s pisateljevanjem in bil eden prvih poklicnih pisateljev v zgodovini književnosti. Njegovo najpomembnejše delo je cikel 24 romanov in številnih novel Človeška komedija; cikel ima tri dele, najpomembnejši je Študij nravi, v katerem so tudi: Oče Goriot, Blišč in beda kurtizan, Zgubljene iluzije, Striček Pons, Teta Liza... Poleg Človeške komedije je znana še zbirka novel Okrogle povesti. Balzac je umrl leta 1850.

REALISTIČNI ROMAN

V ciklusu Človeška komedija je Balzac prikazal francosko družbo v letih 1815-1830, njen razvoj v času vzpona meščanstva in propadanja plemstva, nastajanja kapitalizma in spremenjenih vrednot. Oseb je več kot 2000 in so tipični predstavniki posameznih družbenih slojev, meščani in kmetje. Lahko živijo samo v enem romanu ali noveli, lahko pa v drugem nadaljujejo svojo življenjsko pot. Pripovedni prostor in čas sta obsežna. 

KNJIŽEVNA OSEBA

Glavna oseba romana Oče Goriot je upokojeni testeninar Jean Joachim Goriot, vdovec in oče dveh hčera, Anastazije ter Delphine. Stanuje v penzionu gospe Vauquerjeve v Parizu. Vse svoje imetje žrtvuje, da bi se hčeri povzpeli v visoko pariško družbo. Goriot je dobrosrčen, vendar nespameten v svoji nesebični očetovski ljubezni, saj žrtvuje sebe za lepše življenje svojih hčera. Ima samo eno strast, to je očetovstvo oz. skoraj bolna ljubezen do hčera. Goriot je simbol očetovstva in s tem družine. Družina in družba sta najvišji vrednoti. Hčerki sta popolnoma izkoriščevalski, nemoralni, častihlepni in razvajeni, tipični predstavnici družbe. Obe se bogato poročita, ena z bankirjem, druga z grofom, še naprej izkoriščata očeta in sta skrajno nehvaležni. Ko Goriot v veliki revščini in pomanjkanju umre, nimata časa, da bi prišli na njegov pogreb.

Poleg Goriotove družine so opazne književne osebe še: Evgen de Rastignac, ki se želi iz varnega zavetja družine povzpeti v visoko družbo, predvsem preko zvez in svoje telesne privlačnosti, je karierist, ki žrtvuje svojo družino zaradi boljše eksistence – res postane minister in znan državnik, se bogato poroči; edini se udeleži Goriotovega pogreba. Vautrin je pobegli kaznjenec, kralj zločinskega podzemlja, brez morale in idealov, hoče pokvariti Rastignaca, vendar mu ne uspe, policija ga zapre, a pobegne iz zapora, ubije duhovnika, prevzame njegovo ime, zaživi z ljubimcem Lucienom, na koncu pa postane celo šef policije.

OPIS

je v Očetu Goriotu opazna pripovedna tehnika. Balzac jo uporabi zato, da z zunanjimi podobami oz. opisi predstavi književne osebe, njihovo duševno stanje, značaj, socialni položaj. Ne ustavlja se pri psihološki ali notranji analizi književnih oseb, kot npr. Stendhal, ampak podrobno, natančno, obširno opisuje zunanjost bodisi oseb bodisi predmetov ali dogodkov. S takim načinom več pove o junaku, kot bi bilo mogoče razumeti iz njegovega govora (opis penziona, opis Goriotove zunanjosti, opis pariškega salona...).

EMILE ZOLA, BEZNICA

(1877)

Emile Zola (1840-1902) je francoski pisatelj, utemeljitelj naturalizma. Zahteval je, da morajo književna dela prikazovati življenje objektivno in znanstveno, z upoštevanjem bioloških in socialnih zakonitosti. V svojih delih je dokazoval vpliv dednosti, okolja in časa na osebe.

Delo: roman Therese Raquin, ciklus dvajsetih romanov z naslovom Rougon-Macquartovi, trilogija Troje mest (Lurd, Rim, Pariz)

ZGODBA

Beznica je eden od romanov iz tega cikla, v katerem Zola pripoveduje o življenju petih rodov iste družine. Rougonovi so uspešni meščani, Macquartovi pa neuspešni kmetje ali proletarci, ki jih pisatelj sam imenuje »rod norcev in pijancev«.

Iz tega rodu je tudi Gervaise, pariška predmestna šepava perica, glavna junakinja romana Beznica. V otroštvu je občutila pomanjkanje. Oče je bil nasilen, zato je iskala tolažbo v ljubezni. Pri štirinajstih je rodila prvega sina, čez štiri leta pa še drugega. Lantier jo je zapustil in odšel z ljubico. Gervaise je pridno delala v pralnici in skrbela za družino. Po nekaj letih se je poročila s pridnim kleparjem Coupeaujem. Rodila mu je hčerko Nano. Nekaj časa jima je šlo dobro in sta lepo živela. Toda mož se je pri delu ponesrečil in ves privarčevani denar so porabili za njegovo zdravljenje. Gervaise ni obupala. Odprla je lastno pralnico in šlo ji je dobro. Toda mož se je začel vdajati pijači. Postal je tudi nasilen. Posel v pralnici je bil vse slabši, tako da Gervaise ni mogla več plačevati dolgov. Ponovno jo je začel osvajati Lantier in Gervaise se mu je vdala. Gervaise je bila vse bolj zadolžena, zato je pralnico prodala. Prepiri zaradi moževega pitja in revščine so bili vse pogostejši. Gervaise je postajala malomarna, zato je imela tudi vse manj dela. Tudi sama je začela piti. Nana je pobegnila od doma in postala prava vlačuga. Trdila je, da se je tega naučila od matere. Gervaise je zastavila vse, kar je imela, in propadla. Vedno več je pila. Mož je zaradi pijače umrl v zavetišču. Gervaise pa je končala svoje življenje v veliki bedi, pod stopnicami, kjer je tudi umrla.

NATURALIZEM V PRIPOVEDNIŠTVU

Naturalizem je skrajni realizem. Filozofska podlaga naturalizma je pozitivizem (filozofska smer, ki jo je uvedel Auguste Comte), nauk o tem, da lahko človek spozna samo stvari in pojave, ki so dostopni njegovim čutom, in teorija treh dejavnikov: dednosti, okolja in časa. To teorijo je v svojih delih dokazoval E. Zola.

Roman Beznica je študija o vplivu okolja na žensko, ki je sicer vztrajna in delavna, a ima tudi prirojene slabe lastnosti. Roman dokazuje, da na ljudi vpliva okolje, v katerem živijo. V neurejeni družini zrastejo neurejene osebe, nasilne kot njihovi starši: Gervaise skupaj z možem pretepa hčer, kot so nekoč pretepali njo. Prostitucija je privzgojena, nagnjenost k njej podedovana – Nana je prava hči svoje matere. Podobno velja za alkoholizem.

Človek se ne more dvigniti z dna, ker mu to preprečujejo dednost, okolje (delavsko pariško predmestje) in čas (druga polovica 19. stol., čas izkoriščanja proletariata).

Posebna značilnost naturalizma so zelo podrobni opisi predmetnosti. Prevladuje opis okolja, oseb in njihovega ravnanja, ne pa njihove duševnosti.

Za naturalizem je značilna estetika grdega (ljudje ne jedo, ampak goltajo, ne pijejo, ampak lokajo…).

Tudi jezik je jezik z dna družbe, jezik predmestnih proletarskih slojev, besede so grobe, vulgarne.

HENRIK IBSEN, NORA

(1879)

H. Ibsen (1826-1906) je Norvežan in najpomembnejši evropski dramatik v drugi polovici 19. stol. Njegove drame predstavljajo vrhunec evropske realistične dramatike. Kritično je prikazal sodobno meščansko družbo, predvsem njeno moralno podobo.

Delo: Stebri družbe, Nora ali Hiša lutk, Strahovi, Sovražnik ljudstva, Divja račka

Analitična tehnika

Pogled v preteklost oz. pogovor o njej nam omogoča, izvemo vse o Norinem življenju in tudi o nekaterih dogodkih iz preteklosti drugih oseb.

Iz pogovora med Noro in Krogstadom izvemo, kaj je Nora skrivala pred možem (zadolžila se je, da je reševala moževo zdravje).

Iz pogovora med Noro in Torvaldom pa izvemo, kakšen je njun zakon (Zlagan. Ko bi moral spoznati, da si je denar izposodila iz ljubezni do njega, ji očita, da mu je uničila življenje.).

Na koncu drame se razkrije resnica, resnica o Norinem zakonu, ki tudi utemeljuje Norin odhod od doma.

V drami je upoštevana trojna enotnost:

· kraja – dnevna soba meščanske družine,

· časa – trije dnevi okrog božiča,

· dejanja – dogajanje je osredotočeno na en osrednji dogodek – resnico o Norinem zakonu.

Tezna (problemska) drama

Za tako delo je značilno, da vsebuje jasno izraženo stališče do problema, nakazana pa je tudi možna rešitev. Ideja je oblikovana v tezo, tj. trditev o problemu.

Problem drame je meščanski zakon oziroma položaj ženske v njem. Zakon, v katerem se ženska podreja možu in s tem izpolnjuje družbene zahteve, sama pa seveda v takem zakonu ni srečna. V takem zakonu mora dati ženska družbenim pravilom in ugledu svojega moža prednost pred svojimi čustvi.

Nora imenuje svoj zakon »hiša lutk«. Mož vzgaja Noro podobno kot otroka: izbira ji oblačila, deli ji nauke in prepovedi, zanj je le lepa lutka, ne pa enakovredna življenjska spremljevalka, ki bi jo spoštoval in resnično ljubil, tako da bi bil zanjo pripravljen žrtvovati tudi uspeh v družbi.

Nakazano rešitev prepoznamo v Norinem pogovoru z možem. Rešitev za žensko je v tem, da se osamosvoji. Rešitev za zakon sta iskrenost in enakopravnost.

Tedanja družba seveda ni bila naklonjena taki rešitvi, »služba« ženske je vzgoja otrok in ugajanje možu. To pomeni, da konflikt te tezne drame ni toliko konflikt med moškim in žensko kot konflikt med posameznikom in družbo. Odnos med spoloma oziroma odnos med zakoncema naj bi bil odnos med dvema posameznikoma, ki drug drugega cenita in si zaupata, delita pa si tudi odgovornost.

MED ROMANTIKO IN REALIZMOM NA SLOVENSKEM

ZNAČILNOSTI OBDOBJA

Literarno obdobje med romantiko in realizmom traja v drugi polovici 19. stoletja, od 1848 do 1899. V njem se prepleta več smeri, razsvetljenstvo, predromantika in romantika, zato ni enotno. Vpliv teh smeri se kaže v širjenju moralnih in nacionalnih idej, v naslanjanju na ljudsko slovstvo, v vplivih Goetheja, Lessinga in Schillerja. Do leta 1881 realizem še ni izoblikovan, prepojen je z romantičnimi sestavinami. Realizem se kaže v zaznavanju socialnih, političnih in gospodarskih problemov, torej stvarnosti. To smer imenujemo romantični realizem, tudi zaradi vpliva Prešernovega ustvarjanja. Po letu 1881 se razmahne nova smer realizma – poetični – še vedno v omiljeni obliki, in traja do 1899, ko nastanejo tudi prvi poskusi naturalizma.

Realizem je predvsem obdobje pripovedništva – pomeni začetek in razmah slovenske pripovedne proze. V ospredju je tudi lirika, dramatika pa močno zaostaja.

DRUŽBENI IN LITERARNOZGODOVINSKI OKVIR

Po zlomu marčne revolucije je bil v Avstriji oktobra 1849 uveden Bachov absolutizem, ki je bil še hujši kot Metternichov pred revolucijo. Cesar je postal Franc Jožef I. V Sloveniji je zavladalo popolno kulturno in politično mrtvilo. Nastopilo je najhujše gospodarsko in narodnostno zatiranje. Vsa politična in kulturna društva so nehala delovati. Po porazu avstrijske vojske v Italiji je v Sloveniji nastopila ustavna doba (leta 1860 je bila sprejeta ustava o Avstriji kot zvezni državi). Leta 1867 je začel veljati dualizem, to je zveza Avstrije z Ogrsko, nastane država Avstro-Ogrska; v njenem državnem zboru so bile zastopane tudi slovenske dežele Štajerska, Koroška, Kranjska, Goriška. Od leta 1868 do 1871 je kulturno in politično življenje Slovencev spet oživelo, zlasti na taborih in v čitalnicah. To so bili množični shodi, na katerih so Slovenci oblikovali svoj politični program: izhajali so iz programa Zedinjena Slovenija, zagovarjali zvezo jugoslovanskih narodov, zahtevali enakopravnost jezika... Narodnostna pripadnost je zorela. Središče dogajanja je postala Ljubljana, nastajala so prva industrijska središča (Trst), strojne tovarne, prometne poti, zlasti železnice, počasi se uveljavlja meščanstvo, vendar ga ogroža nemški kapital (uvoz uničuje slovensko gospodarstvo). Socialna nasprotja med zadolženimi in obubožanimi kmeti ter veleposestniki se povečujejo, zato se kmetje množično izseljujejo. Nastaja nov sloj – delavstvo, ki leta 1890 šteje 50000 delavcev. 

Leta 1848 so v Sloveniji vodili staroslovenci, ki jih je vodil dr. Janez Bleiweis, urednik Kmetijskih in rokodelskih novic. Bili so nazadnjaški, konservativni in nenačelni, saj so zagovarjali avstroslavizem, v književnosti pa utilitarizem. Pomembni so bili zaradi vzpodbujanja čitalnic. Med staroslovence je spadal tudi škof Anton Martin Slomšek. Njihovi nasprotniki so bili mladoslovenci, ki jih je vodil Fran Levstik. Bili so napredni, liberalni, zavzemali so se za samostojno državo in za narodnostne pravice Slovencev, zlasti na taborih. Izdajali so prvi politični časopis Naprej, nato prvo literarno revijo Slovenski glasnik in politični časopis Slovenski narod. Leta 1860 je bila ustanovljena Mohorjeva družba, ki je postala središče založništva, leta 1864 pa še Slovenska matica, ki je skrbela za izdajo knjig. Politična razdeljenost na dva tabora – konservativce in liberalce – je vplivala tudi na književnost. Konservativci so zagovarjali poučno in vzgojno vlogo literature, liberalci pa so se zavzemali za umetniško svobodo in uvajanje sodobnih literarnih oblik.

SMERI IN PROGRAMI

Po letu 1868, ko je prenehal izhajati Slovenski glasnik, so začele izhajati še naslednje revije: Zvon, Ljubljanski zvon, Kres, Dom in svet.

Temelje slovenski realistični književnosti so postavili tudi literarni programi, razprave in kritični spisi: Popotovanje iz Litije do Čateža in Napake slovenskega pisanja (Levstik, 1858), Kritična pisma (Stritar,1867/68), Naše obzorje (Celestin, 1883).

Fran Celestin je v svoji razpravi Naše obzorje analiziral štiri pisatelje, Jenka, Levstika, Stritarja in Jurčiča ter predstavil svoje programske usmeritve za razvoj slovenskega pripovedništva. Pod vplivom ruskega kritičnega realizma je svetoval zvesto opisovanje zlasti gospodarskih, političnih problemov, odnosov med kmeti in gospodo, o gospodi naj pisatelji pišejo skozi prizmo političnih in družbenih težav; iz psihološkega realizma naj se usmerijo v družbeni realizem. Svoj literarni nazor je poimenoval idealni realizem ali realni idealizem. Vplival je predvsem na Kersnika, npr. v Jari gospodi, Agitatorju.

Fran Levstik v potopisu Popotovanje iz Litije do Čateža razkriva tudi literarni program, ki je vplival zlasti na Jurčiča in Jenka. Levstik svetuje pisateljem, kaj in kako naj pišejo, ter analizira tedanje stanje v slovenski književnosti. Piše le o dramatiki in prozi, o poeziji ne: pisatelji naj pišejo vesele, komične igre iz kmečkega življenja, romane in novele o turških bojih, desetih bratih, vojnih begunih... V ospredju naj bo junak, čigar dejanja naj bodo psihološko povezana z njegovo osebnostjo, naj ga značijo; okolje naj bo realistično, domače. Pišejo naj v ljudskem jeziku, za ljudstvo, zanimivo in šaljivo, da bodo preprosti bralci radi brali.

PREDSTAVNIKI

V lirskem pesništvu prevladuje ljubezenska, refleksivna in domoljubna  tematika. Pesniške vrste so sonet, preprosta 4-vrstična kitica, oblike iz ljudskega slovstva, pa tudi nekitične. V epskem pesništvu prevladujejo realistične balade in romance, epa ni več. 

Glavni pesniki so: SIMON JENKO, ANTON AŠKERC, SIMON GREGORČIČ, JOSIP STRITAR, FRAN LEVSTIK.

V dramatiki je nastalo nekaj ljudskih iger in zgodovinskih tragedij, sicer pa je dramatika nazadovala. Glavno delo je bila Jurčičeva in Levstikova tragedija TUGOMER.

V pripovedništvu so nastale vse oblike: kmečka, izobraženska in zgodovinska povest, novela in črtica, roman, feljton, politični esej. Prvi začetki realistične proze so v CIGLERJEVI povesti Sreča v nesreči, leta 1836. V petdesetih letih sledijo značajevke, vaške zgodbe, potopisi, pripovedke ( SIMON JENKO, JANEZ MENCINGER, FRAN LEVSTIK), 1866 JOSIP JURČIČ napiše prvi slovenski roman Deseti brat; nato se tem oblikam pridružijo še črtice, humoreske, feljtoni... (JANKO KERSNIK, JANEZ TRDINA, JOSIP STRITAR, IVAN TAVČAR).

JOSIP JURČIČ, DESETI BRAT 

(1866/67)

Josip Jurčič se je rodil 1844 na Muljavi na Dolenjskem. Po maturi je študiral slavistiko in klasične jezike, a je zaradi slabih gmotnih razmer študij opustil. Poslej se je preživljal z novinarstvom in pisateljevanjem. Umrl je leta 1881 v Ljubljani. 

Poleg Desetega brata je napisal še: Spomini na deda, Sosedov sin, Doktor Zober, Lepa Vida, Jurij Kozjak, slovenski janičar, Domen, Hči mestnega sodnika, Rokovnjači, Veronika Deseniška, Tugomer, Telečja pečenka…

ZAČETKI SLOVENSKEGA ROMANA

Do prvega romana je bila slovenska pripovedna tradicija skromna. Izšle so le verskovzgojne povesti, npr. Sreča v nesreči, ljudske pripovedke, Jurčičev Jurij Kozjak. Zato je imel Jurčič pri pisanju prvega slovenskega romana nekaj težav, pa tudi komaj 22 let je imel, ko ga je pisal. Delno si je pomagal z nasveti iz Levstikovega Popotovanja iz Litije do Čateža: v središču romana naj bo veljaven domačin, ob njem stranske osebe, npr. rokovnjači, deseti bratje. Pisati je treba na podlagi domačega življenja, realistično, brez podrobnosti, s poudarkom na značaju junaka, ki naj bo viden iz njegovega obnašanja. Zgodba naj bo šaljiva, preprosta, za kmečko ljudstvo. Zamisel za zgradbo romana pa je Jurčič dobil pri Walterju Scottu. Tako je prvi slovenski roman daljše pripovedno besedilo, v katerem nastopajo glavne in stranske osebe, katerih usode se prepletajo. Roman je podoba življenja na takratnem podeželju. Je še vedno romantično-realističen, vendar spretno zgrajen, berljiv in pomeni novo stopnjo v slovenski prozi. 

ZGRADBA

Roman sestavljata dve zgodbi: sintetična ali razvojna ter analitična ali razčlenjevalna.

Prva poteka v naravnem časovnem zaporedju pred bralčevimi očmi, to je ljubezenska zgodba med Lovrom in Manico.

Druga postopno razkriva dogodke iz preteklosti, ki so pomembni za razumevanje sedanjosti, to je zgodba Martinka Spaka, desetega brata. Obe zgodbi povezuje Martinek Spak, je rdeča nit romana.

PRIPOVEDOVALEC

je tretjeosebni, razen v premih govorih, ko je prvoosebni. Pogosta so nagovarjanja bralcev, ki so šegava, lahkotna, romantično-ironična, pa tudi kritična. V opisih vaških posebnežev in preprostih kmetov je pripovedovanje prava realistična umetnost. 

KNJIŽEVNE OSEBE

Z gradu Slemenice so književne osebe: graščak Benjamin z ženo, njuna hči Manica in domači učitelj Lovro Kvas. Na sosednjem gradu Polesku pa: dr. Peter Kaves (Piškav) in njegov sin Marijan. Vaška posebneža sta Dolef in Krjavelj, navadno sta v vaški gostilni Pri Obrščaku, tu je seveda še Martinek Spak, deseti brat. Oseba iz analitične zgodbe je tudi Martinkova mati, Majdalena Strugova. Pismo graščaka Piškava razkrije sorodstvene vezi med književnimi osebami: Martinek je nezakonski sin Piškava in Marijanov polbrat; je tudi Kvasov bratranec, Piškav je Kvasov stric. 

Lovro Kvas je sprva »črvivo sentimentalen, prilagodljiv, spodoben na vse strani«, je romantičen junak, ljubi Manico in se na koncu poroči z njo, vendar najprej doštudira, poskrbi za eksistenco in svoj položaj v družbi; na koncu je izrazito realističen. Je nadpovprečno nadarjen, priden, vendar obremenjen s svojim revnim poreklom (socialni kompleks). Sovraži svet pridobitništva in sodobno meščansko družbo. Je kritičen, vendar preveč pasiven, da bi se z resničnostjo spopadel.

Manica je “angel ljubezni”, izobražena, omikana, srčno dobra, za ljubezen tvega in se upre volji staršev. Je veliko stvarnejša od Lovra in bolj dejavna. Deseti brat je izrazito romantična književna oseba – označujejo ga izredno močna čustva: do matere skrajna ljubezen in do očeta skrajno sovraštvo. Po srcu je dober, pošten, čeprav si je nadel masko desetega brata, ki po ljudskem verovanju prinaša nesrečo in mora od hiše, »ureja stvari tam, kjer življenje zaide na napačno pot.« On edini vse ve in povezuje preteklost s sedanjostjo. 

Piškav je morilec brez vesti, saj je zaradi denarja zapeljal Martinkovo mater in jo potem zapustil samo z otrokom. V poslovilnem pismu vse prizna in se pokesa svojih grehov. 

Marijan ljubi Manico, a se na koncu poroči z zdravnikovo hčerjo, se pobota z Lovrom in prizna Martinka za svojega polbrata, čeprav je kriv njegove smrti. 

SIMON JENKO, TILKA 

(1858)

ZAČETKI SLOVENSKE NOVELE

Jenkova in Jurčičeva kratka pripovedna proza pomenita začetke slovenske novele, ki se je v drugi polovici 19. stoletja imenovala obraz ali slika, značajevka. Jenko je motive črpal zlasti iz kmečkega, vaškega okolja, Jurčič pa je segel tudi v malomeščansko okolje. Oba sta prikazovala usode posameznikov z objektivnim opisovanjem stvarnosti, a z ironičnim odnosom do pripovedovanega. Jenko je bil pod vplivom vajevcev in njihove pozitivistične miselnosti, Jurčič pa pod vplivom Levstikovega literarnega programa. Kasneje sta obraze ali slike pisala tudi Tavčar (Med gorami) in Kersnik (Kmetske slike).

ZNAČAJEVKA/OBRAZ

Značajevka je kratka zgodba, ki nam podrobno predstavi značaj osebe. Navadno je oseba posebna, čudaška in se dogajanje zaplete okrog njene posebne usode. Pisatelj pozornost usmeri tudi v junakovo zunanjost in njegova dejanja, iz katerih je razviden njegov značaj. Obraz je v realizmu ime za krajšo pripovedno vrsto, največkrat za novelo ali črtico. Vsebuje psihološko poglobljeno oznako ene same osebe v realističnih razmerah oz. položajih. Zaradi svoje posebnosti književna oseba navadno propade v spopadu z okoljem. Obraz pomeni tudi podobo iz narave ali življenja, torej posnemanje stvarnosti (Jenko, Obrazi).

V ospredju Jenkove značajevke je kmečki fant Tilka, malce slaboumen, neroden in telesno zaznamovan (v kolenih so se mu noge »kresale«). Živi s starši in si življenja ne predstavlja drugače. Ko dopolni 25 let, se oče odloči, da ga bo oženil. Glavni dogodek je Tilkova snubitev. Fant se na pot odpravi prestrašen in nebogljen, čeprav se dela pogumnega in možatega. Pot mu je odveč, ženitev prav tako. Ko se približa hiši bodoče neveste, ga ta od daleč zagleda in se mu posmehljivo smeje: oblečen je bil v očetovo obleko, ki mu je bila prevelika, pa tudi njegove telesne hibe ni mogla prikriti. Tilka osramočen pobegne domov. Na koncu je vesel, da se mu ni bilo treba oženiti. 

JANKO KERSNIK, JARA GOSPODA 

(1893)

Janko Kersnik se je rodil 1852 na Brdu pri Lukovici v meščansko-plemiški družini. Po gimnaziji je študiral pravo v Gradcu in že leta 1880 postal notar na Brdu. Bil je tudi deželni poslanec. Umrl je 1897. 

Je glavni predstavnik poetičnega realizma.

Njegova glavna dela so: Na Žerinjah, Ciklamen, Agitator, Jara gospoda, Kmetske slike, dokončal je Jurčičev roman Rokovnjači.

TEME

so realistične, vzete iz trškega okolja; glavna tema je napredovanje in moralna netrdnost trške polinteligence (sodnika, adjunkta, notarja);

MOTIVI

Glavni motiv je nepremišljeni zakon med Ančko in Andrejem, na katerega se veže motiv zapeljanega in nato zapuščenega dekleta, motiv prijateljstva, motivi iz narave;

Jar je tisti, ki še ni dolgo v sedanjem, višjem družbenem sloju, mlad, nov.

Jara gospoda so prebivalci manjših krajev, ki se dokopljejo do blagostanja in v navadah in vedenju posnemajo meščane.

KNJIŽEVNE OSEBE

Jaro gospodo predstavljajo sodnik Andrej Vrbanoj, adjunkt Pavel in notar Valentin – so prijatelji, ki so šli v mesto študirat, potem pa so se vrnili v Groblje, v provinco, kjer se začnejo dolgočasiti, izgubijo ideale in voljo do sprememb in napredovanja, pogreznejo se v vsakdanjo banalnost; Andrej se zaljubi v Ančko, vendar zakon ni srečen, Andrej jo vara z mladostno ljubeznijo Julko; po dveh letih neuspešnega zakona zapusti Groblje in postane svetovalec v nekem okrožnem sodišču; Pavel je Ančkin ljubimec, vendar jo zapusti, po desetih letih je sodnik nekje na Štajerskem. Ančka je mlada, lepa, a neizobražena točajka v Kračevi gostilni, dekle za zabavo, ki postane z zakonom sodnikova gospa. V tem novem položaju pa se ne znajde, ne zna se obnašati kot gospa, zato je nesrečna. Mož jo začne varati, kmalu pa tudi ona njega. Čez deset let jo najdemo na Štajerskem, kjer prosjači, privedejo jo k sodniku, ta pa jo obsodi na tri dni zapora – po dveh dneh umre. Sodnik, ki je bil kriv njene nesreče, je bil Pavel.

SLOG

Kersnikov slog v tej povesti je poetični realizem – to pomeni, da gre za prikazovanje stvarnosti take, kot je v resnici, vendar rahlo prevlečene z idealnimi pogledi na življenje. Gre za prepletanje realističnih in romantičnih sestavin: Ančkin zakonolom je na koncu povesti kaznovan s smrtjo, njeno nezvestobo razkrije anonimno pismo. Realistična je zlasti glavna tema povesti, pa tudi jezik, ki je jezik slovenskega malomeščanstva s funkcijskimi primesmi ter ideja, ki je kritika jare gospode, njene brezbrižnosti in vegetiranja brez perspektive.

S poetičnim realizmom se je Kersnik seznanil v Celestinovi razpravi Naše obzorje, nanj pa so vplivali tudi tuji realisti, npr. Turgenjev.

JANKO KERSNIK, AGITATOR 

(1885) 

ZGODBA

Roman Agitator (agitator je tisti, ki koga pridobiva, npr. pridobivanje volivcev) je realistični roman o slovenskih političnih razmerah proti koncu 19. stoletja. Je nadaljevanje romana Ciklamen, pripoveduje o dogajanju čez pet let. V trgu Borje poteka predvolilni boj: med slovenskimi liberalci, ki jih vodi dr. Hrast, in konservativnimi nemškutarji, ki jih vodi graščak Meden. Prvi so napredni narodnjaki, liberalci, drugi so katoliški konservativci, nemškutarji. Dr. Hrastu pomaga Koren, ki je agitator. Na besedi (prireditvi) se volivci opredeljujejo za eno ali drugo stran in jasno je, da bo izid predvolilnega boja zelo tesen. Odvisen bo namreč od tega, za koga bo glasoval graščak Bole, ki je trenutno odsoten. Z intrigami Medenove žene Elze, Bole prestopi k nemškutarjem. Zmaga je torej na strani konservativcev in dr. Hrast umakne svojo kandidaturo. Koren je zaljubljen v Boletovo hčer Milico; odpove se agitiranju prav zaradi ljubezni do nje. Na državnozborskih volitvah se pokaže Medenovo nemškutarstvo v pravi luči.

PRIPOVEDOVALEC

je tretjeosebni; ima pregled nad vsem dogajanjem, vse pozna in usode junakov spremlja s svojimi komentarji, nagovarja bralce (v 1. osebi množine) in z njimi na videz kramlja.

IVAN TAVČAR, VISOŠKA KRONIKA

(1919)

Ivan Tavčar se je rodil 1851 v Poljanah nad Škofjo Loko v kmečki družini. Pravo je študiral na Dunaju in bil odvetnik v Ljubljani. Dejaven je bil tudi v politiki: bil je deželni in državni poslanec, vodja slovenskih liberalcev in ljubljanski župan. Umrl je 1923. Je pomemben romantični realist, po letu 1900 pa je v njegovih delih moč najti tudi prvine nove romantike.

Glavna dela so: Ivan Slavelj, Grajski pisar, Med gorami, V Zali, Cvetje v jeseni, Izza kongresa, Visoška kronika. 

ZGODOVINSKI ROMAN

Visoška kronika je zgodovinski roman zato, ker pripoveduje o zgodovinskih dogodkih v času od 1630-1716. To je čas tridesetletne vojne med katoličani in protestanti, obdobje protireformacije, ki je bilo živo še v začetku 18. stoletja. Snov za roman je Tavčar našel v zgodovinskih virih, v kroniki visoškega posestva, v ljudskih pripovedovanjih in spominih.

ZGODBA

Zgodbo družine Khallan pripoveduje Izidor Khallan. Dogaja se na Visokem, na družinskem posestvu. V prvem delu romana Izidor pripoveduje o svojem očetu Polikarpu, ki si je posestvo pridobil z zločinom. Bil je udeleženec tridesetletne vojne na Nemškem, kjer je ukradel švedsko blagajno, ubil pomagača Schwarzkoblerja, drugega pomagača Lukeža pa ogoljufal. Prisvojil si je celoten plen in nato kupil dve posestvi. Lukeža pa je vzel za hlapca. Poroči se, dobi dva sina, Izidorja, ki postane kovač, in Jurija, ki ga pošlje študirat. Polikarp je čudak, obremenjen z zločinom iz mladosti in krut oče. 

Izidorja pošljejo v Davčo po bodočo nevesto, Margareto Wulffing. Takrat pa na visoško posestvo pride stara Pasaverica in Polikarp v njej spozna Schwarzkoblerjevo ženo. Pasaverica je hudo bolna in prosi Polikarpa, naj poskrbi za njeno vnukinjo, ki je v Nemčiji, pred smrtjo pa prekolne neznanega morilca svojega moža. Polikarpa ta dogodek močno pretrese, da zboli. Svojo temačno preteklost razkrije Izidorju in umre. 

Izidor se odpravi na Nemško po Agato – vnukinjo stare Pasaverice. Z njenim prihodom na Visoko se začne drugi del romana, ki je posvečen Izidorjevemu življenju. V Agato se zaljubita Izidor in Jurij, pa tudi Marks Wulffing, brat nekdanje Izidorjeve neveste, Margarete. Agati je bolj všeč Jurij, ker pa je zavrnila Marksa, jo ta razglasi za čarovnico. Sledi čarovniški proces proti nedolžni Agati, preskus z vodo v Loki: če bo Agata prišla živa iz vode, ni čarovnica, če pa bo utonila, bo to dokaz njenega čarovništva. Proces in preizkus z vodo gledajo vsi Visočani in Agata stopi v vodo. Ko Jurij vidi, da bo padla, skoči za njo in jo reši iz vode. Izidor samo nemo opazuje, celo verjame, da res obstajajo čarovnice. Margareta nato prizna, da je njen brat Marks lagal o Agati; Jurij in Agata se poročita, Izidor pa odide v vojsko. Čez 11 let se vrne hudo ranjen in se poroči z Margareto. V zaključku romana je pripis, v katerem izvemo, da je Izidor umrl leta 1710, 6 let kasneje brat Jurij in njegova hčerka, na posestvu pa sta obe materi – Agata in Margareta, Jurijeva hči Suzana in Izidorjev sin Georgius.

PRIPOVEDOVALEC

Visoška kronika je kronikalna pripoved, kronika (prikaz zgodovinskih dogodkov v časovnem zaporedju, ne glede na notranje zveze med dogodki; pripovedovalec kronike je kronist). 

Pripovedovalec Visoške kronike je Izidor Khallan, ki iz svoje perspektive pripoveduje o preteklih dogodkih in doživljajih, v katerih je bil sam udeležen – zato pripoveduje v 1. osebi, je torej prvoosebni pripovedovalec. Tak način pripovedovanja bralcu bolj živo in resnično približa vsebino.

IVAN TAVČAR, CVETJE V JESENI 

(1917)

OKVIRNA PRIPOVED

Cvetje v jeseni je vaška povest z okvirno zgodbo (pripovedjo). Okvirna zgodba se začne, ko se pisatelj pogovarja s tremi ljubljanskimi damami o nezdravem mestnem življenju in odnosih med ljudmi: sledi vložena zgodba o odvetniku Janezu, ki se zaradi bolezni odpravi na kmete, k bratrancu Boštjanu Presečniku na Jelovo Brdo, pod Blegošem. Vložena zgodba o ljubezni med odvetnikom in Presečnikovo hčerjo Meto je prvoosebna. Zaključuje jo okvirna zgodba s sklepnimi mislimi o nesrečni Metini smrti.

MOTIVI IN TEME

Glavna tema povesti je nasprotje med mestnim in kmečkim življenjem, s katero je povezana ljubezen med odvetnikom in Meto. 

Motivi so: nepokvarjena ljubezen, motiv izseljevanja, sovraštvo med kmeti (motiv socialnih razlik), motivi kmečkega življenja, običajev in dela ter motivi iz narave.

IDEJE

Povest je vaška idila ali selanka – razkriva Tavčarjevo globoko navezanost na domače kraje in vrednote kmečkega življenja v primerjavi s površnostjo in nepristnostjo mestnega. Tavčar idealizira kmetstvo, poveličuje kmeta; osrednja ideja je nasprotje med čisto, nepokvarjeno ljubeznijo in meščansko preračunljivostjo, med idilično vasjo in pustim mestom. Samo človek, ki je povezan z naravo, živi čustveno globoko in naravno. Povest je slavospev prvinski človeški lepoti in moči (vitalizem).

IVAN TAVČAR, V ZALI

(1894)

PRIPOVEDOVALEC

Pripovedovalec pripoveduje o notranjih in zunanjih dogodkih, ki so se dogodili njemu ali drugim, v ožjem ali širšem okolju, ali pa so plod domišljije. Pisatelj ga ustvari, da bralcem pripoveduje zgodbo, zato ga ne smemo enačiti z avtorjem kot realno osebo. Ločimo tri tipe pripovedovalcev: tretjeosebni (avktorialni, vsevedni) vse ve in pozna, ima pregled nad dogajanjem, komentira, razlaga in nagovarja bralca. Prvoosebni (personalni, jazov) pripoveduje o tistem, kar je sam doživel; personalni (književna oseba kot pripovedovalec) pripoveduje s stališča ene od književnih oseb, subjektivno, v prvi osebi.

V ciklu pripovedi V Zali je več pripovedovalcev: pisatelj je književna oseba in hkrati prvoosebni pripovedovalec. Pripoveduje, kako se s prijatelji odpravi na lov na divjega petelina v Zalo, gozd na jugu Poljanske doline. Med lovom si pripovedujejo zgodbe: pripovedovalci zgodb (Miha, Tinče, Jernač) so prvoosebni, saj pripovedujejo zgodbe, ki so jih sami doživeli; kaplan Andrej pa pove zgodbo o Amandusu in je tretjeosebni pripovedovalec.

OKVIRNA PRIPOVED

Zgodba pisatelja o lovu na divjega petelina je okvirna zgodba, v katero so vložene zgodbe ostalih pripovedovalcev. Okvirna zgodba poudari misel o pogubnosti ljubezni: « Ljubezen nam je vsem v pogubo, tako živali, kakor človeku.« Ta glavna misel je hkrati poudarjena v vsaki vloženi zgodbi: 

Prvo pripoveduje kaplan Andrej o ljubezni med duhovnikom Amandusom in gozdarjevo hčerko Katarino. Ljubezen je bila pogubna zaradi Amandusove zavezanosti svojemu poklicu. Drugo pripoveduje Jernač izpod Skale, o sebi, Zalesnikovi Rezi in Tomažu. Tudi Jernač je občutil pogubnost ljubezni, saj je bila Reza Tomaževa. Tretjo zgodbo pripoveduje šepasti Tinče, ker žalostni Miha še ne more. Tinče spregovori o Lenčiki, ki pa ga ni marala, ker je bil šepast, in s Pečarjevim Miho odide v Ameriko. Vrne se in umre pri Tinčetu. Miha se opogumi in pripoveduje o ženi, ki ga vara in pretepa, zato je tudi zanj ljubezen usodna.

Divji petelin poje najlepšo pesem takrat, ko je zaljubljen, tedaj nič ne vidi in ne sliši – zato ga lovci takrat ustrelijo: tudi zanj je ljubezen pogubna.

SIMON JENKO, OBRAZI 

(uvodni, V., VII., X. ) 

(1858)

PESNIŠTVO MED ROMANTIKO IN REALIZMOM 

(glej poglavje Značilnosti obdobja med romantiko in realizmom na Slovenskem)

OBLIKOVNA ANALIZA (VERZ, KITICA)

V ciklu je 21 pesmi – obrazov (slik ali podob) iz narave in življenja nasploh, ki se delijo v štiri skupine: romantične ljubezenske, romantične, obrazi razočaranja in realistični obrazi. 

Uvodni obraz Vstala je narava je neoštevilčen in ima realističen programski značaj; 

V. obraz – Ko je sonce vstalo – je obraz razočaranja nad minljivostjo, ki je bistvo človekovega življenja, medtem ko je sonce večno. 

VII. obraz – Zelen mah obrašča – je obraz razočaranja nad minevanjem in izničenjem tudi človekovega dela, narava pa je večna. 

X. obraz – Mlade hčere truplo – je obraz razočaranja, v katerem je razmerje med naravo in človekom porušeno: narava je brezbrižna do človekovega trpljenja.

Oblika vseh obrazov je enotna, preprosta. Vsak obraz je sestavljen iz treh štirivrstičnih kitic, ki imajo isto verzno obliko: šestzložni krakovjak – verz poljske ljudske pesmi, ki je iz tristopičnih trohejev. Rimajo se sodi verzi. Skladenjsko prevladujejo kratke povedi v vezalnem razmerju, preprosti tropi in figure, prevladujejo poosebitve, primere, kontrasti, ponavljanja, redki so ukrasni pridevki. Slog je bliže ljudski poeziji.

VLOGA PODOBE V OBRAZIH

Podoba ali slika je neodvisna od avtorja, je stvaren, objektiven prikaz nekega predmeta, ki ga ustvarjalec slika od zunaj, ne da bi dodajal subjektivne komentarje. Vloga podob v Obrazih je namenjena primerjavi med krhkim, minljivim človeškim bivanjem in večnostjo narave in tudi družbe, razmerju med človekom in naravo. Narava je prikazana realistično, dogodek v naravi je opisan neprizadeto, umirjeno, stvarno. V naravnih pojavih človek odkriva lastna občutja, kar je značilnost romantike. V III. obrazu je podoba tudi v vlogi osebne izpovedi (Med borovjem temnim).

SIMON GREGORČIČ, NJEGA NI

POVEZAVA MED LJUDSKO IN UMETNO LIRIKO

Veliko Gregorčičevih pesmi je ponarodelih, npr. Veseli pastir, Ti meni svetlo sonce, Za rožnato planino... Razlogi so: melodičnost, ritmičnost, tematika, jezikovno-slogovna preprostost. Pogosti so pripovedni motivi, ki Gregorčičeve pesmi vidno približujejo ljudski liriki. V pesmi Njega ni, ki je ljubezenska, gre za motiv zapuščenega in osamljenega dekleta, ki zaman čaka, da se bo on vrnil. Deklica vene kot njene rože. Tudi jezik je blizu ljudski poeziji, npr. deva bleda, zarudela, vene obraz; opazen je zamenjan besedni red (»solz ji potok lije vroč«).

ANTON AŠKERC, MEJNIK

Anton Aškerc se je rodil 1856 pri Rimskih Toplicah v revni kmečki družini. Bogoslovje je končal v Mariboru in kot duhovnik služboval na Štajerskem, hkrati pa objavljal svoje pesmi po literarnih revijah, največkrat pod psevdonimom Gorazd. Njegova najpomembnejša zbirka je Balade in romance, ki je izšla 1890, šest let kasneje pa zbirka Lirske in epske poezije. Veliko je tudi potoval in pisal potopise, npr. Izlet v Carigrad. Je najpomembnejši epski pesnik v realizmu. Umrl je 1912.

BALADA; EPSKE IN DRAMATSKE PRVINE

Pesem Mejnik pomeni v slovenski literaturi premik iz romantične (Lepa Vida, Povodni mož, Neiztrohnjeno srce, Lenora) v realistično balado. Realistična balada je izrazito epska, ima dramatske prvine – naraščanje napetosti, kratko zasnovo, jedrnat, skop opis, hiter zaplet, nenaden razplet in zaključek, dialog, monolog, posredovanje nadnaravnih sil ni nujno, vzdušje v pesmi je temačno, zbuja strah.

Epske značilnosti v baladi so dogodki, v katerih nastopata junaka Martin in Vid: kupčija na sejmu, doživetje v temni noči na poti domov in smrt soseda. 

Glavni dramatski prvini v baladi sta monolog na začetku in dialog v drugem delu pesmi.

MONOLOG, DIALOG

Monolog ali samogovor je pogovor človeka samega s seboj (Hamletov monolog), dialog ali dvogovor pa je pogovor med dvema osebama.

EVROPSKA NOVA ROMANTIKA/MODERNA 

(prehod iz 19. v 20. stol.)

Zgodovinski okvir

Močne kapitalistične države so si prizadevale pridobiti vsaka čim večji delež v razdelitvi sveta. Najpomembnejši sta bili Anglija in Francija. Nove tehniške izume in iznajdbe je kapitalizem izkoriščal za krepitev industrije. Razvoj je bil hiter in neenakomeren, imperialistične težnje vse močnejše, zato so se pojavljale zahteve po novi delitvi sveta, ki so pripeljale do prve svetovne vojne 1914. leta.

Literarne smeri

· Nova romantika je obujala vrednote stare romantike, predvsem čustvo, snov išče v preteklosti in se poglablja v zapleteno duševnost in mistično doživetje.

· Dekadenca poudarja čutnost, odpor proti ustaljenim vrednotam, razdvojenost in pesimizem, živčno preobčutljivost, misticizem ter opolzkost.

· Simbolizem, za katerega je značilna odmaknjenost od resničnosti, beg v sanje, misticizem, poudarjanje čiste lepote. Za prikazovanje nadčutnega in skrivnostnega so simbolisti uporabljali simbole, ki so večinoma dvoumni in nejasni.

· Impresionizem poudarja trenutno doživetje, osebni vtis.

Predstavniki

Najpomembnejši predstavniki evropske lirike tega obdobja so:

Charles Baudelaire, Paul Verlaine, Arthur Rimbaud, Stephane Mallarme, Oscar Wilde.

Prozo je ustvarjal Oscar Wilde.

Dramatiko tega obdobja so ustvarjali: Oscar Wilde, Henrik Ibsen, August Strindberg.

Motivi, IDEJE, ESTETIKA

Za liriko moderne so poleg tradicionalnega nasprotja med idealom in stvarnostjo značilni naslednji motivi: izjemna oziroma skrajna čustvena in čutna stanja (čutna omama, smrt, zlo, praznota), podzavest, sanje, halucinacije, težnja po stiku z višjo resničnostjo, očiščenje. 

Dekadenca je uvedla tudi motive modernega življenja velemesta, prostitucije, vsakdanjosti.

V lirskem pesništvu je romantično motivno izročilo združeno z estetiko dekadence in simbolizma, pojavlja pa se tudi impresionistična tehnika razpoloženjskih pesmi. V skladu z motivi in idejami svobodneje uporabljajo skladnjo, oblikujejo prosti verz in poudarjajo glasbeno oziroma zvočno plat besed.

Epiki ustrezajo predvsem kratke pripovedne vrste, saj govori o dekadenčnih čustvenih in čutnih stanjih, sanjskem in fantastičnem dogajanju.

Dramatika uvaja mitične, pravljične in zgodovinske motive s simboličnim pomenom. V skladu s poudarjanjem subjektivnosti se razvija tako imenovana poetična drama.

OSCAR WILDE, SALOMA

(1892)

O. Wilde (1854-1900) se je rodil v Dublinu. Navduševal se je predvsem nad dekadenco. Bil je pesnik, pripovednik (roman Slika Doriana Graya, zbirka pravljic Hiša granatnih jabolk) in dramatik (Važno je biti resen, Saloma).

ZGODBA

Dogajanje je postavljeno v Judejo na začetek našega štetja, in sicer pred Herodovo palačo. Vladar Herod je poročen s Herodiado, vdovo Herodovega brata, ki ima hčerko Salomo. 

Herod živi pregrešno življenje in tako življenje napade prerok Johanaan, zato ga da Herod zapreti v vodnjak. Saloma se zaljubi v preroka. Vabi ga v telesno skušnjavo, a on jo zavrne in na koncu celo prekolne. Prerok opozarja Heroda zaradi njegovega nemoralnega življenja in napoveduje pravično sodbo ob koncu sveta. 

Ko na dvoru priredijo zabavo, se Herod naslaja ob Salomini lepoti in jo prosi, naj mu zapleše. Ko ji Herod obljubi, da ji bo dal vse, kar si bo želela, mu izpolni željo. Saloma si zaželi Johanaanovo glavo. Herod se najprej upira, saj se boji reakcije ljudstva, ki v Johanaanu vidi preroka, toda nazadnje popusti.

Ko Saloma dobi prerokovo odsekano glavo, jo strastno poljubi in mu izpoveduje svojo strastno ljubezen. Herod se zgrozi. Salomo da ubiti. S tem se zaveda, da so se začele prerokove prerokbe uresničevati, Herodovega roda bo konec.

Snov

Kot podlago za svojo dramo je Wilde uporabil biblijski zgodbi o usmrtitvi Janeza Krstnika. Evangelista Matej in Marko vsak v svoji svetopisemski zgodbi poročata o dogodkih na Herodovem dvoru.

V svetopisemskih zgodbah je jasno povedano, da je Janezova smrt posledica Herodiadine volje – ona je svetovala hčeri, naj zahteva prerokovo glavo. V Wildovi drami pa prerokovo glavo zahteva Saloma.

Motivi

· Dekadentni:

· Salomina čutna ljubezen do preroka,

· Salomin erotični nagon,

· Salomina nebrzdana strast,

· Salomino patološko erotično hotenje.

· Novoromantični:

· slutnje,

· občudovanje lepote, ki hkrati osrečuje in pogublja.

Temeljni dramski konflikt, ki mu sledi katastrofa, je nasprotje med Salomino čutno in prerokovo duhovno ljubeznijo.

POETIČNA DRAMA

V širšem smislu so to vsa dramska besedila, ki so napisana v verzih in pesniškem slogu, v ožjem pa dramska besedila 20. stol., ki se od proze vračajo k verzu in v dramo znova uvajajo pesniški jezik, mitološke, pravljične in zgodovinske motive s simbolnim pomenom ter se tako približujejo liriki.

(V Salomi: biblijske besedne zveze, primerjave, simboli, vzkliki, pretiravanja, ponavljanja.)

NOVA ROMANTIKA/MODERNA NA SLOVENSKEM

 (1899-1918)

1899: Cankar izda pesniško zbirko Erotika, Župančič pa Čašo opojnosti.

1918: Cankarjeva smrt, začetek 1. sv. vojne.

Družbeni in kulturnozgodovinski okvir

Na Slovenskem so bili ob koncu 19. in na začetku 20. stol. značilni naslednji družbeni pojavi:

· prodiranje kapitalizma na vas,

· vse več proletariata,

· na eni strani bogati in na drugi vse več revnih,

· izseljevanje kmetov,

· kapital je nemški,

· ogrožanje slovenskega jezika,

· najmočnejša je bila klerikalna stranka, liberalci so bili politično šibki, socialdemokrati pa neenotni,

· združitvi Slovencev, Hrvatov in Srbov v okviru Avstrije je nasprotoval Cankar, ki je podpiral le politično združitev, ne pa tudi jezikovnega in kulturnega poenotenja.

Predstavniki in sopotniki
Predstavniki: Dragotin Kette, Josip Murn, Ivan Cankar, Oton Župančič
Sopotniki: Alojz Gradnik, Izidor Cankar, Fran Saleški Finžgar, Fran Milčinski, Zofka Kvedrova, Ksaver Meško.

Nove literarne smeri
· nova romantika

· dekadenca

· simbolizem

· impresionizem

DRAGOTIN KETTE, SPOMINI

(---------)

Dragotin Kette (1876-1899) se je rodil na Premu pri Ilirski Bistrici. Mati in oče sta mu kmalu umrla, zato je zanj skrbel stric. Gimnazijo je obiskoval v Ljubljani in Novem mestu. V Ljubljani je bil član Zadruge, kjer se je seznanil z ostalimi našimi modernisti.

Napisal je mnogo pesmi, njegova pesniška zbirka Poezije pa je bila izdana šele po njegovi smrti.

SPOMINI II

Je druga pesem iz cikla pesmi z naslovom Spomini.

Zunanjega dogajanja v pesmi ni. Pesem govori o tem, kako čuti lirski subjekt (pesnik), čigar ljubezen je zavrnjena. Pesem je izpovedna. O sebi pove, da je ljubil in hrepenel, da ljubezen in hrepenenje še vedno čuti, da pa ne mara pomilovanja, ker ima tudi svoj ponos.

Motiv

Spomin na zavrnjeno ljubezen.

Oblika pesmi

Pesem je sestavljena iz dveh štirivrstičnih (kvartin) in dveh trivrstičnih (tercin) kitic in je moderni sonet.

Metaforika

Besede s prenesenim pomenom (roža ni roža, ampak metafora za ljubljeno dekle; častilci belih kož je izraz za moške, ki občudujejo žensko lepoto; zgodbo o Samsonu in Dalili uporabi zato, da zanika podobnost z njima).

DRAGOTIN KETTE, NA TRGU
(---------)

Pesem je impresionistična z ljubezensko temo. 

Snov 

je mestni trg (novomeški) ponoči z vodnjakom in zaljubljenim lirskim subjektom. Lirski subjekt je pesnik sam, ki je zaljubljen in hrepeni po deklici, ki mu je nedosegljiva.

OBLIKA

Pesem je sestavljena iz štirih enakih kitic, vsaka je sestavljena iz desetih verzov (štirim kratkim sledi eden daljši, nato se prvih pet oblikovno ponovi).

Metrična osnova je amfibrah (U-U trizložna stopica), ki je v enobesednih verzih lahko nepopoln.

ZVOČNI UČINKI, METAFORIKA

Prva kitica:

Impresija – trg ponoči, mir, luna, pesnik opazuje naravo.

Druga kitica:

Vidni impresiji doda slušno. Pesnik doseže zvočno učinkovitost 

(onomatopoija – vodice šume, rosice prše).

V zadnjem verzu se pojavi primera.

Tretja kitica:

Narava je mirna, spokojna, pesnik pa je notranje nemiren, razdražen, hrepeneč. Pojavi se poosebitev ali personifikacija (želja zaman hiti).

Četrta kitica: 

Ponovi se prvi del prve kitice. Drugi del pa potrdi, da je pesnik nemiren, potreben ljubezni, a se deklica za to ne zmeni, ona mirno spi.

Ritem je sproščen.

Enjambement (miselni prestop na koncu verza – misel se v enem verzu ne konča, ampak se nadaljuje v naslednjem verzu.

PODOKNICA

Pesem je podoknica ali serenada. Je spevna, opeva noč, je ljubezenska izpoved oz. ljubezenska tožba pod dekletovim oknom.

Prvotno je bila serenada pesniška zvrst provansalskih trubadurjev (večerna pesem), pozneje pa, v Italiji in Španiji, ljubezenska podoknica ob spremljavi kitare.

Ivan CANKAR, Martin Kačur
(1906)

Ivan Cankar (1876-1918) se je rodil na Vrhniki v družini revnega obrtnika. Maturiral je na ljubljanski realki, odšel študirat na Dunaj, vendar je študij opustil.

Ukvarjal se je tudi s politiko. Bil je pesnik, pisatelj, dramatik, esejist in kritik.

Pomembnejša dela: 

Erotika, pesniška zbirka

Vinjete, zbirka črtic

Podobe iz sanj, zbirka črtic

Hlapec Jernej in njegova pravica, povest

Martin Kačur, povest

Na klancu, roman

Hiša Marije Pomočnice, roman

Kurent, roman

Milan in Milena, roman

Tujci, roman

Križ na gori, roman

Za narodov blagor, drama

Pohujšanje v dolini šentflorjanski, farsa

Hlapci, drama

Kralj na Betajnovi, drama

ZGODBA

Martin Kačur pride kot mlad učitelj v Zapolje. Najprej sreča zdravnika, ki mu da nekaj nasvetov. Poln je načrtov in idej. V kraju želi ustanoviti izobraževalno društvo. Spozna Sitarjevo Minko in se vanjo zaljubi. Ker ne upošteva zdravnikovih nasvetov in organizira ustanovni sestanek izobraževalnega društva, ki ne uspe, se mora zagovarjati pri nadučitelju in župniku. Kazensko ga premestijo v Blatni Dol. Tu župan sploh ne mara šole, ukvarja se predvsem s svojo gostilno. Župnik mu je sicer naklonjen, vendar ga bolj zanima kmetovanje. Poroči se s krčmarjevo rejenko Tončko, ki ga privlači zgolj telesno. Kačur ni srečen. Pri uresničevanju njegovih idealov mu vsi nasprotujejo – žena, župan in župnik. Kačur začne zanemarjati družino, službo in vse bolj se vdaja pijači. Zaman prosi za premestitev. Po desetih letih ga premestijo v Laze. Kačur upa, da se za njegovo družino tu začenja boljše življenje. Pozabi na svoje ideale in se obnaša tako, kot od njega pričakujejo. Toda sedaj je prepozno. Tončka ga vara, dva otroka se mu popolnoma odtujita, tretji pa je na smrt bolan. Ko izve, da je njegov nadrejeni postal nekdanji pijanec in politični klečeplazec, je popolnoma razočaran. Ko mu umre sin in ugotovi, da ga žena vara celo javno, odide v gostilno, se napije in umre.

Zgradba

Delo je sestavljeno iz treh delov, od katerih ima vsak po tri poglavja (simetrična zgradba). Vsi deli skupaj pripovedujejo o naslovni osebi, vsak od njih pa o življenju M. Kačurja v enem izmed krajev. Dogajanje v teh krajih poteka v časovnem zaporedju, sintetično, vendar ni sklenjeno. Pripoved je sestavljena le iz najpomembnejših dogodkov iz Kačurjevega življenja. Torej gre le za niz življenjskih epizod in razpoloženj glavne osebe. V tem se tudi razlikuje od tradicionalnih realističnih in naturalističnih pripovedi.

Tema
Delo pripoveduje o propadu izobraženca, ki hoče v nepravih okoliščinah prosvetljevati neizobraženo in neozaveščeno ljudstvo, in o njegovem nesrečnem osebnem življenju.

Ideja

Ideja – konflikt med dušo in telesom – je predstavljena v junaku samem. Ker nima moči, da bi ta konflikt razrešil, tragično propade.

Idej je več, saj je poleg osebne nemoči glavnega junaka predstavljena tudi krivičnost družbe; v njej nekateri ljudje ostanejo vedno na dnu, drugi pa se vzpenjajo, zahvaljujoč svoji hlapčevski naravi.

Glavna KNJIŽEVNA oseba

Martin Kačur je idealist (podnaslov povesti je Življenjepis idealista). Svoje poslanstvo – izobraziti neuko, preprosto ljudstvo – jemlje zelo resno. Vendar le nekaj časa. Z razočaranji plahni njegova volja, dokler popolnoma ne izgine. Idealist moralno propada in tragično konča. Je žrtev družbenih razmer, predvsem pa samega sebe, saj je slabič, ki se je odrekel svojim idealom in nima moči, da bi vztrajal. Poguben zanj pa je tudi njegov ljubezenski odnos, ki temelji na telesnosti.

Je Kačur junak ali slabič?

IVAN CANKAR, HLAPCI

(1910)

ZGODBA

Učitelj Jerman in Anka se pogovarjata. Jerman je zaljubljen v Anko, vendar se njej zdi njegova ljubezen dolgočasna, zato ga ne jemlje resno.

Vsi učitelji se pogovarjajo le o volitvah, o zmagi liberalne strani. Glavno jim je, da ostaneta zabava in ples. Najglasnejši je Komar, ki že vnaprej proslavlja zmago liberalcev. Norčuje se iz Hvastje, ki je na strani klerikalcev. Hvastja ga opomni, da bo še klečal pred njim. 

Vse preseneti novica, da so zmagali klerikalci. Novi situaciji se hitro prilagodijo. Ko pride župnik, ga vsi spoštljivo pozdravijo, le Jerman ne. Učitelji so svoje prepričanje že popolnoma spremenili. Iz šolske knjižnice odstranjujejo knjige, ki politično niso primerne (odstranijo Prešerna, Aškerca in celo Cankarja). Komar mora poklekniti pred Hvastjo in ga prositi odpuščanja. Župnik svetuje Jermanu, naj pusti ljudi pri miru in naj se ukloni oblasti. Jerman mu da jasno vedeti, da se to ne bo zgodilo.

Ko župnik vplete Jermanovo mater, se Jerman odzove zelo prizadeto, saj ne prenese, da župnik govori o njegovi materi, ki je zanj sveto bitje. 

Jerman in kovač Kalander načrtujeta ustanovno zborovanje izobraževalnega društva. Župnik ponovno obišče Jermana, da bi se z njim pogovoril. Ko mu župnik zagrozi, da ga čaka najhujše, če se ne bo pokoril oblasti, se Jerman odloči, da bo iz hlapcev naredil ljudi. Mati prosi Jermana, naj ne zavrže Boga.

V krčmi pripravita Jerman in Kalander zborovanje. Kmalu po Jermanovem govoru se zborovanje spremeni v pretep. Komar začne zbirati podpise za Jermanovo premestitev. V krčmo pride tudi župnik. Kalander je pripravljen celo s silo braniti Jermana.

Jermanova mati umira. Jerman je premeščen. Prepričan je, da je kriv materine smrti, to mu potrdi tudi zdravnik. Pomisli celo na samomor. 

Ko ga obišče Kalander, mu pove, da ne bo več zboroval, župnika pa prosi odpuščanja. Odpuščanja prosi tudi mater, a ona leži, kot da je mrtva. Ko vzame v roke pištolo, ga pokličeta dva glasova, materin in Lojzkin. Lojzka pristopi k njemu, potem pa gresta skupaj k materi, da bi ju blagoslovila za novo življenje.

Tematska in idejna analiza

Učitelj Jerman je izobraženec, ki si da nalogo, da bo izobraževal in ozaveščal neuko ljudstvo, ki ga pestijo krivične družbene razmere.

V začetku je moralno pokončen, pozitiven lik, ki ni pripravljen tako kot njegovi tovariši spremeniti svojega prepričanja. Ker je po naravi resen, otožen in čustveno krhek, še zlasti v odnosu do matere, mu vse bolj zmanjkuje moči za akcijo in se na koncu celo vda. Vprašanje je, ali lahko tako občutljiva oseba uspešno uresničuje svoje cilje in se bori proti celotnemu sistemu.
Drama temelji na dveh glavnih konfliktih:

· zunanji konflikt predstavlja nasprotje med Jermanom in župnikom – vsak zastopa svoja stališča: župnikova so legalna, zakonita, Jermanova pa moralna.

· notranji konflikt je v Jermanu samem: izpolnjevati svoje družbeno poslanstvo in pri tem ostati etično čist tudi v osebnem življenju.

V Cankarjevi drami se prepleta več idej:

· kritika političnih razmer (Jerman ne spremeni svojega političnega prepričanja, zato je premeščen.);

· ideja o brezznačajnosti in klečeplazenju učiteljske in druge inteligence;

· kritika neozaveščenosti in pokorščine neukega kmečkega ljudstva;

· ideja o nemoči posameznika, da bi spremenil dane razmere;

· ideja o odrešilni moči ljubezni.

Tragičnost

Je posledica sovražnih zunanjih sil (oblasti) pa tudi junakovih osebnostnih lastnosti (občutljiv, sanjav, šibak, trmast, pokončen).

Ob koncu drame je Jerman sicer notranje zlomljen in se odpove akciji, vendar se mu odpirajo nove možnosti, novo življenje (ob pomoči Lojzkine ljubezni). 

Tragičnost v drami ni tako izrazita kot v tragediji.

Komičnost

Komične prvine se kažejo v Hlapcih kot satira, karikatura in ironija: satirično in karikirano je prikazano obnašanje učiteljev, ironičen pa je npr. Jermanov govor.

Hlapci so satirično realistična drama z elementi nove romantike in simbolizma.

Ivan Cankar, KOSTANJ POSEBNE SORTE

(iz zbirke Podobe iz sanj, 1917)

Črtica

Pripoved je zelo kratka, ima en sam osrednji dogodek, to je Marjetino srečanje s kupom mrtvaških kosti. O tem dogodku pa pripovedovalec pripoveduje zelo subjektivno: kostanj je prikazan tako, kot ga vidi in doživlja pripovedovalec; pokopališče, ki ga namesto zaklada odkrije Marjeta, se zdi pripovedovalcu neskončno.

Simbolika

· Kostanj je znamenje oz. simbol življenjske moči.

· Marjetin popačeni obraz je simbol strašne resnice, kakršno prinese vojna.

· Zlati hrošči so simbol bogastva.

· Pokopališče je simbol morije, ki jo je prinesla 1. svetovna vojna.

Simbolna je celotna pripoved, saj se kaže kot sanjska podoba, za katero se skriva resničnost.

Motiv

Črtica odraža Cankarjevo doživljanje 1. svetovne vojne. Vojno je obsodil kot največje zlo človeštva.

Ideja

Iz smrti raste življenje oz. smrt je pogoj za življenje. Idejo lahko razumemo tudi kot napoved še bolj množične smrti, ki jo prinaša vojna, ali pa da bo po vsem tem umiranju zmagalo življenje. Torej je ideja črtice zaupanje v življenjsko moč in sploh v vse tiste vrednote, ki jih simbolizira Cankarjev kostanj, to pa so dobrota, ljubezen, vztrajanje.

OTON ŽUPANČIČ, DUMA
(iz zbirke Samogovori, 1908)

Župančič (1878-1949) se je rodil v Vinici v Beli krajini. Po maturi je odšel na Dunaj študirat zgodovino in zemljepis. Nato je služboval kot učitelj, dramaturg in upravnik Narodnega gledališča v Ljubljani. Bil je tudi poslanec in član Prezidija Ljudske skupščine LRS.

Delo – pesniške zbirke: Čaša opojnosti, Čez plan, Samogovori, V zarje Vidove, Zimzelen pod snegom.

Pisal je tudi dramska dela, mladinsko poezijo in prevajal.

DUMA

Duma pomeni v ruščini misel, premišljevanje, v ukrajinščini pa je duma zamišljena, otožna ljudska pesem.

Pesem kljub dolžini ni epska, nima zgodbe in razen v dveh primerih ne pripoveduje o dogodkih, ampak je to predvsem osebna izpoved, osebni pogled na sodobni odnos domovina-tujina. Pesnik je hotel pogledati na domovino » z jasnim očesom in čutečim srcem«, torej razumsko in čustveno.

MOTIVI IN TEME

Pesem je zgrajena iz dveh delov, kar je pesnik nakazal že v prvih treh verzih: gre za žensko in moško pesem in za zvenenje pesnikovega srca.

Prvi del

Ženska pesem poveličuje lepoto in idiličnost domovine:«hiše so hišice, okna so okenca, nagelj…«

Moški glas poje pesem velikega sveta, ki mogočno utripa na poti vsestranskega napredka. Moška pesem se zaključi z verzi:«Tu, tu se žile življenja stekajo, pota…skoznje (velika mesta) v svobodo gre, skoznje v bodočnost gre cesta…

V prvem delu imamo nasprotje med domovino in tujino, med podeželjem in mestom (dvojna antitetičnost). Lepoto kmečkega življenja poudarja »zelena pesem«. Pesniku se zdi življenje na kmetih zdravo, naravno, idilično.Tak odnos je seveda nekritičen, gre za idealizacijo.

V »pesmi mest« občuduje napredek tehnike, razvoj industrije, poudarja vero delavcev v lepšo, pravičnejšo prihodnost. Med fizičnim in umskim delom ne vidi razlike, ampak poveličuje oboje.

Danes, ko spoznavamo posledice, ki jih ima nezadržen razvoj tehnike na okolje, tak pogled ni več možen. Tudi tu gre za idealizacijo. Poudarja pa, da je razvoj možen le, če se ne zapiramo pred napredkom in svetom. Potrebno je slediti tujim razvojnim dosežkom in jih uporabiti doma.

Drugi del

se začne z verzom: «Čul sem, kako je zvenelo moje srce.«

Drugi del pesmi ima dva vodilna verza, ki sta antitetična. »Hodil po zemlji sem naši in pil nje prelesti.« In: »Hodil po zemlji sem naši in pil nje bolesti.«

S prvim verzom uvaja lepa in prijetna doživetja, z drugim pa bolečine in razočaranja.

Ženski pesmi tu ustreza pesnikov spomin na otroštvo, moška pesem pa odmeva v pesnikovi bolečini zaradi izseljevanja.
V drugem delu je pesnik navdušen nad slovenskim podeželjem samo ob spominu na mladost oz. otroštvo. Očetu je hvaležen, ker mu je vzbujal zanimanje za naravo, ga seznanjal z ljudskimi običaji (gregorjevo).

V nadaljevanju, ko preide v sedanjost, vidi pesnik velik problem slovenskega podeželja. Ljudje na podeželju ne morejo preživeti, zato se množično izseljujejo. Pesnik šele v tujini najde pravi odnos do domovine. Življenje je le v domovini, tujina pa prinaša smrt. Z izseljevanjem je del slovenskega naroda za vedno izgubljen.

Sporočilo

odmeva v pesnikovi bolečini zaradi načina naše povezanosti s svetom – izseljevanje in umiranje naših ljudi na tujem. Naši ljudje delajo tujcem mladi in zdravi, domov pa se vrnejo, če se sploh, bolni in izčrpani umret.

Duma je domovinska in socialna pesem. Pesnik izpoveduje ljubezen do domovine in slovenskega naroda.

Jezik in slog

Ritem je svoboden.

V kitice je pesem urejena šele na koncu, ko se tudi pesnikova bolečina vse bolj »gosti« in »zgosti« v biser, kakor se zgosti v biser bolečina ranjene školjke na dnu morja. Školjka je simbol za pesnikovo srce oz. pesnika, zrnce peska je bolečina ob stanju v domovini, biser pa je njegova pesnitev.

· Antiteza – nasprotje
Nasprotje med domovino in tujino je predstavljeno z antitezo: »V rovu še zarja poljan mu mračne misli obseva.«

· Metonimija – zamenjava, zamenjano je orodje z delom in konkretno z abstraktnim:«… pustil si plug in motiko…« - opustil si oranje in okopavanje=pustil si kmečko življenje.

· Retorično vprašanje – vprašanje, ki ne potrebuje odgovora, ker je le-ta samoumeven.
»…Kje, domovina si?«

· Personifikacija ali poosebitev
»…Kje, domovina si?«

· Mnogovezje
»…poješ; in pisanih rut so vesele tvoje oči, zdravih, rjavih lic in bisernobelega smeha, kretenj oglatih in hoje…«

· Brezvezje
»…Hiše so hišice, okna so okenca, nagelj…«

· Paralelizem členov
»…znamenje fantom, ki hodijo mimo čez dan, znamenje tajno…«

· Ukrasni pridevki
Zelena pesem, bisernobeli smeh, oglate kretnje…

· Primera ali komparacija
»…Škrjanček – pojoča raketa – je pesmi pršil; je čul moje srce, od njega se peti učil?«

· Aliteracija
»sanjalo smele sanje bodočnosti«

· Rima
Šele v zadnji kitici.

OTON ŽUPANČIČ, Z VLAKOM

(iz zbirke Samogovori, 1908)

Motivi in teme

Motivov je več:

· odhod z vlakom iz domovine,

· opisi pokrajine, ki jo odhajajoči gleda z vlaka,

· navezanost na znano pokrajino, ki jo zapušča.

Pesem je izpovedna, lirska: zunanjega dogajanje skoraj ni, le odhod z vlakom iz domovine v tujino. Vse kar se dogaja navzven, je premikanje vlaka. Ostalo je prikaz domače pokrajine skozi oči in občutja pesniškega subjekta (pesnika). Pokrajina je prikazana skozi osebno doživetje in za njen prikaz je uporabil takšne primerjave, ki izražajo njegovo občutje (npr. brezo je poosebil, njene liste imenuje nakit).

Šele ob odhodu v tujino se pesnik zave svoje velike ljubezni do domovine. Navezanost na znano pokrajino se stopnjuje v ljubezen do domovine. Domovini bo posvetil tudi svoje delo.

Pesem je torej domovinska.

SPOROČILO pesmi je prošnja domovini, naj pesnika navdihne za veliko in lepo pesem, s katero bo lahko izrazil svojo ljubezen do nje in takšno ljubezen vzbudil tudi v svojih rojakih (8. kitica).

NASLOVNIK pesmi je domovina. Pesnikov odnos do nje je čustven, ljubeč; imenuje jo mati in sebe njen sin. Naslovniki so tudi deli domovine: dekle, mesec, zvezde, jutranja zarja, planine, dom… Zadnji naslovnik pa je njegova misel, saj mu ostane le še ta, vse ostalo je ostalo v domovini.

Jezik in slog

· Refren ali ponavljanje verzov
»Pošastno sopihajoč/kot demon vlak gre v noč.«

· Primera ali komparacija
vlak – demon (zli duh, hudobna sila)

· Personifikacija ali poosebitev
»Domovina, daj mi roko …«

· Pretiravanje
» …in pel ti bom pesem visoko/…/kot ni ti še nihče pel/…/src milijon bom razvnel …«

Oblika pesmi, verz in ritem so značilni za moderno poezijo.

SVETOVNA KNJIŽEVNOST PRED 2. SVETOVNO VOJNO

Nove književne smeri v 20. stoletju

Kubizem: izhaja iz besede kub, kar pomeni kocka. V slikarstvu (Picasso) telesa niso več okrogla, ampak bolj oglata.

V literaturi je kubizem uničil ustaljene forme, odpravil ločila, razrahljal sintakso. Uvedel je posredovanje toka podzavesti, ki ni poznal objektivne logike, kraja in časa, ampak je misli in čustva povezoval zelo subjektivno.

Futurizem: futuristi so zazrti v prihodnost. Preteklosti ne priznavajo.Poveličevali so vojno in tehniko. Uničiti hočejo vso preteklo kulturo. Futuristični slog je zelo vzvišen.

Dadaizem: izhaja iz besede dada (otroška govorica). Pomeni upor proti tradiciji. Prevladujejo primitivni glasovi in asociacije brez smisla.

Ekspresionizem: izhaja iz besede expressio (iztis, izraz). Ekspresionisti so hoteli iz sebe iztisniti svoje doživljanje sveta. Zahtevali so etično in moralno prerojenega, novega človeka. Obtoževali so sodobno civilizacijo, vojno, kapitalistični družbeni red in poudarjali, da mora novi človek ceniti predvsem duhovne vrednote, ne pa materialnih. Prevladati mora umetnost. Krivično urejena kapitalistična Zahodna Evropa mora propasti, da se bo rodil nov, boljši človek.

Ekspresionistični slog je poln grozljivih podob, pretiravanj, skrajnosti, kontrastov in barv, ki prehajajo v simbole.

Nadrealizem: nasprotoval je ustaljenosti vsakdanjega razuma, meščanskemu socialnemu redu in je želel uveljaviti resničnost, ki je skrita v človekovi podzavesti. Poudarjal je sanje, asociacije, halucinacije.

Socialistični realizem: poveličeval je socialistične dosežke in jih upodabljal v literaturi.

Eksistencializem: poudarja človekov obstoj in smisel bivanja. Človek ni sprva nič, človek postane to, kar sam hoče. Zato je tudi odgovoren sam zase. S svojim lastnim izborom človek določa svojo eksistenco. Ker pa ni vedno močno bitje, mu prepuščenost samemu sebi povzroča notranje travme in tesnobo.

FRANZ KAFKA, PREOBRAZBA

(1916)

F. Kafka (1883-1924) se je rodil v Pragi, v družini premožnega židovskega trgovca. Študiral je pravo. Imel je probleme v odnosu do očeta, v ljubezni in zaradi svojega porekla.

Delo: Preobrazba, novela

Sodba, novela

Glodalec, novela

Proces, roman

Grad, roman

Amerika, roman

ZGODBA

Glavni junak je Gregor Samsa, po poklicu trgovski potnik. Boji se šefa, vedno je na poti, vedno premalo naredi, močno je obremenjen z družino. Živi s strogim očetom, materjo, ki je podrejena očetu, in s sestro.

Nekega jutra se zbudi in z grozo ugotovi, da se je preobrazil v hrošča. Domači težko dojamejo, kaj se dogaja. Gregor je poslej popolnoma osamljen v svoji sobi. Družina se ga sramuje in se ga hoče znebiti. Oče je pravi tiran. Lovi ga z metlo in obmetava z jabolki. Mati, ki je sicer ljubeča, ne zmore priti k njemu v sobo, ker se ji gnusi. Edina, ki prihaja k njemu, je sestra, čeprav se sčasoma naveliča tudi ona in prihaja vse redkeje. Pred preobrazbo je Gregor vsak mesec prinesel domov plačo, s katero se je družina preživljala. Čeprav so se sedaj zaposlili ostali, jim gre slabo, zato oddajajo eno od sob. Gregorja morajo ves čas skrivati pred podnajemniki. Sestra bi se rada poročila, pa se ne more, ker imajo v hiši tak izmeček. Gregor spozna, da je vsem odveč in nezaželen. Družina sklene, da se je treba Gregorja znebiti. Pomaga jim Gregor sam. Gregor-hrošč se odvleče v sobo in crkne oz. naredi samomor tako, da se prevali na hrbet. Najde ga služkinja, ki ga pomete na smetišnico in vrže ven. Družina je rešena. Vsi se veselo odpravijo na sprehod. Oče in mati se ob pogledu na razposajeno in veselo hčer veselita prihodnosti, preteklost je pozabljena.

Tematika

Gre za problem odtujenosti v medčloveških odnosih, o odnosu malomeščanskega okolja do umetnosti, o posameznikovem iskanju življenjskega smisla in o njegovi lastni krivdi za tragičen bivanjski položaj.

Okolje, tudi najbližje, izobči drugačnega posameznika, še zlasti če ni uporaben. Malomeščansko okolje, ki se peha za gmotnimi dobrinami, ki neguje predvsem svoj zunanji videz in ugled, ne pozna usmiljenja in človečnosti. Gregor je kot hrošč popolnoma nekoristen, zato se ga je potrebno znebiti.

Groteska

Novela Preobrazba je moderna pripovedna groteska. V njej je stvarnost prikazana s pomočjo nenavadnih, popačenih likov, posamezni pojavi pa so prikazani v pretirani obliki, podobno kot v karikaturi. To je značilno tudi za klasično grotesko, v moderni pa gre poleg tega še za doživetje nesmiselne ali neskladne stvarnosti.

Preobrazba v mrčes je literarna podoba posameznikovega doživljanja samega sebe in medčloveških odnosov.

SLOVENSKA KNJIŽEVNOST PRED 2. SVETOVNO VOJNO (1918-1941)

Družbeni in kulturnozgodovinski okvir

1918 – konec 1. svetovne vojne. Slovenci so prišli iz Avstroogrske v Kraljevino Srbov, Hrvatov in Slovencev, ki se je 1929 preimenovala v Kraljevino Jugoslavijo. Z vidovdansko ustavo je bila uzakonjena nadvlada Srbov, torej se slovenska pričakovanja niso izpolnila.

Slovenci so se še vedno delili v tri politične tabore: klerikalnega, liberalnega in delavsko-proletarskega. 1929, ko je kralj Aleksander razglasil diktaturo in se je srbska nadvlada še stopnjevala, je komunistična partija pozivala kmete in delavce k enotnosti in k revoluciji. Sledile so številne stavke. Glavni problemi Slovencev v tistem času so bili:

· nerešeno agrarno vprašanje,

· zadolžena kmečka posestva,

· narodnostni in verski spori,

· zatiranje delavskega razreda,

· velika brezposelnost,

· nenačelna politika.

Med obema vojnama Slovenija ni bila politično samostojna, vendar je napredovala na gospodarskem in kulturnem področju:

· časnikarstvo (časopisi Slovenec, Slovenski narod, Jutro),

· literarne revije,

· dobimo univerzo,

· Narodno galerijo,

· radio Ljubljana,

· Slovensko akademijo znanosti in umetnosti.

Literarne smeri in predstavniki

Od 1918-1930 prevladuje ekspresionizem (Alojz Gradnik, Srečko  Kosovel, Slavko Grum, Ivan Pregelj, Miran Jarc, Božo Vodušek).

Od 1930-1941 prevladuje socialni realizem (Prežihov Voranc, Miško Kranjec, Ciril Kosmač, Ivan Potrč, France Bevk, Anton Ingolič).

Literarne zvrsti

Lirika

Ekspresionizem (Kosovel) je liriko moderniziral. Uvedel je prosti verz. Z značilnimi zvočnimi ponavljanji se je približal biblijskemu pesništvu. Kitica in verz sta razpadla, kar je odražalo človekovo razklanost, občutek krize, tesnobe in odpor proti kapitalistični družbi.

Socialni realizem pa je tudi v liriko uvedel vsakdanjo stvarnost, vendar lirika socialnemu realizmu ni najbolj ustrezala.

Epika

V ekspresionizmu daljša pripovedna proza ni nastala. Kratko prozo (črtice in novele) je pisal S. Grum.

V obdobju socialnega realizma pa je bila epika izrazita. Prikazovala je stvarne dogodke in osebe iz družbenega življenja, predvsem t.i. male ljudi – kmete, kmečki proletariat in delavstvo, pojavlja pa se tudi že nacionalna tematika. Poleg novele se je uveljavil tudi roman (kolektivni roman). Predstavniki:

Prežihov Voranc, M. Kranjec, I. Potrč, C. Kosmač, F. Bevk, A. Ingolič

Dramatika

V ekspresionizmu je za dramatiko značilna grotesknost (S. Grum).

V socialnem realizmu pa je snov stvarno družbeno življenje, socialna kritika.

B. Kreft, F. Kozak, I. Potrč

SREČKO KOSOVEL, OTOŽJE

S. Kosovel (1904-1926) se je rodil v Sežani na Krasu. Študiral je slavistiko, romanistiko in filozofijo. Umrl je v Tomaju.

Pisal je impresionistične, ekspresionistične in konstruktivistične pesmi. Uredil je zbirko Zlati čoln, ki pa ni izšla. Najbolj znana zbirka so Integrali, ki so izšli leta 1967.

Otožje

Impresionizem: Pesem je impresionistična, saj izraža pesnikovo trenutno doživetje. Pomembno je pesnikovo občutje, ki lahko postane tudi bralčevo, in to občutje je žalost. Celotna pesem je podoba konca. Sestavljena je iz več manjših slik (zlato sadje, zgrbljeni starci, sivi zidovi, črni gozdovi, sonce zahaja, večer, zlata krsta), katerih skupni imenovalec je konec, samota, smrt. Za kakšen konec gre, lahko bralec le ugiba. 

Pesem je subjektivni lirski opis in je izraz osebnega doživetja. Samo v osebnem doživetju so slamnate strehe lahko videti kot zgrbljeni starci.

Pesnik je uporabil takšna izrazna sredstva, da je z njimi sprožil v bralcu občutje – otožnost – kot ga je doživljal sam. Osebno občutje izražajo primerjave (večer je kot zlata krsta) in prilastki: zlato (sadje), samotni (zidovi).

Slog je nominalni, ker gre za naštevanje predmetnosti.
SREČKO KOSOVEL, SLUTNJA

Pesem naj bi nastala leta 1924. Verjetno je del cikla, ki ni bil dokončan.

Tema

je nemirna in boleča osamljenost človeka, ki odhaja – verjetno od doma v tuji svet.

Njeni motivi so vtisi spremljajoče in izgubljajoče se predmetnosti: 

prve tri vrstice prve kitice, druga kitica, prvi dve vrstici tretje kitice. To so t.i. snovni motivi oz. vtisi: polja, podrtija ob cesti, tema, okno svetlo…Tišina bolesti, nemir in slutnja so duhovni.

Sporočilo pesmi so njeni duhovni motivi oz. vtisi: bolest, nemir, slutnja.

Pesem je impresionistična, razpoloženjska, saj ne sporoča pesnikovega razmišljanja, ampak trenutne vtise in občutja.

Pesniški jezik je neposredni izraz notranjega doživljanja. Že na prvi pogled je opazno naglo zaporedje motivov – vtisov. Vsak vtis je verz, ki je največ tribeseden, kar učinkuje kot razsekanost.

Pesem ima 25 besed, samostalniških besed je 17, ostalo so predlogi in veznik. V pesmi je ena sama pridevniška beseda in en glagol.

Jezikovni slog je nominalen, izrazno neposreden.

V pesmi je en sam stavek, na začetku zadnje kitice. Besede in besedne zveze so povedi, kar poudarja nemirno in bolečo osamljenost (slutnja smrti), hkrati pa kontrast med njo in tistim, kar ostaja doma. Gre za antitetično igro teme in svetlobe.

Temni del:



Svetli del:
Polja.




V dalji.

Podrtija ob cesti.


Okno svetlo

Tema.




Kdo?

Tišina bolesti.


Senca na njem

Ritem ni tekoč, pač pa razsekan, kar je v skladu z razpoloženjem.

Razbijanje in naglo nizanje vtisov je izrazna tehnika, ki jo imenujemo pointilizem.

Razpoloženje in izraz sta impresionistična, vendar ne tipično. Impresionizem temelji na harmoničnem občutju, Kosovelovo razpoloženje pa je mučno, stanje stiske, preden preide v krik. To pomeni, da pesem iz impresije prehaja v ekspresijo. Tudi kontrast med svetlim in temnim ter tema smrti so bliže ekspresionizmu kot impresionizmu.

Osamljenost in odtujenost sta kot razpoloženje izraz novoromantične tradicije, prav tako trenutni, bežni vtisi (impresionizem).

Notranja stiska, smrt, predkrik in razbijanje vtisov (odvisno od bivanjske stiske) pa so izraz ekspresionizma.

Pri Kosovelu ne gre tako kot pri Murnu za ujemanje pesniškega subjekta in narave. Murnov tip impresije se je pri Kosovelu združil z ekspresijo.

SREČKO KOSOVEL, EKSTAZA SMRTI

(--------)

Pesem je ekspresionistična.

EKSPRESIONIZEM 

(lat. expressio; iztis, izraz) se izraža tako, da duševnost s pomočjo znamenj »iztiska« iz sebe svojo notranjost. V književnosti se to dogaja s pomočjo jezika. Ta izraža notranja napeta duševna stanja s pomočjo krikov ali klicev, z nenavadnimi besednimi oblikami in zvezami. Sveta ne prikazuje, kot ga dojemamo s čutili, ampak kot ga doživlja razbolena duša.

V ekspresionizmu je torej glavno izražanje moralnih doživetij, ki izhajajo iz silnega nezadovoljstva s svetom, družbo, stvarnostjo in težijo k nečemu nasprotnemu: novemu človeku, novi človeški skupnosti, bratstvu, čisti človečnosti, ljubezni.

Ekspresionizem je slog, ki se je uveljavil med leti 1918 in 1930.

Pesem EKSTAZA SMRTI prikazuje smrt zahodne Evrope. Razpoloženje v pesmi je pesimistično, grozljivo in se stopnjuje. Prikazana je skrajna stiska bivanja. Tisočkrat mrtvi evropski človek je človek s krivdo, nemoralen človek. Pripada evropski družbi v začetku tega stoletja, je predstavnik zahodnoevropskega krivičnega kapitalističnega družbenega reda. Njegov propad je neizogiben. Šele iz razvalin propada se bo lahko rodil etično čist človek.

TEMA pesmi je občutje kaosa, katastrofe, smrti cele civilizacije. 

Podobe so vizionarske, sanjsko neresnične, pretirane, kar deformira svet. Niso objektivne, ampak so izraz pesnikovega čustvenega stanja. Gre za doživetje nečesa, česar v resničnosti še ni. To je videnje ali vizija – prikazuje smrt Evrope.

Take podobe so:

· Zlati stolpovi in bele kupole tonejo v rdečem morju.

· Sonce zahaja in v njem se opaja mrtvi človek.

· Razkošna in zlata kraljica lega v krsto.

· Iz oblaka lije kri v srce.

· Ljudje pijejo kri iz oblakov.

· Človek gori v ognju.

Ekspresionistična ideja

Svet je krivičen in kaotičen, to povzroča stisko, rešitev je v smrti. Krivični in nemoralni evropski človek mora umreti.Temelj nove civilizacije bo novi, očiščeni in dobri človek (ki naj se rodi iz revolucije).

Ekspresionistični slog

· ekspresionistična težnja po deformiranju realnosti,

· zvočna, besedna in stavčna ekspresivnost,

· nerealne, pretirane podobe: morja so rdeča,

· besedne zveze, ki ne sodijo skupaj: lepa smrt,

· kontrastne barve: rdeče morje,

· idejno in miselno so stvari urejene po načelu stopnjevanja,

· slog je patetičen (vzvišen):

· ponavljanja: lepa, o lepa

· vzkliki: o, joj, ah

· pretiravanja: tisočkrat mrtvi evropski človek

· pripevi: vse je ekstaza, ekstaza smrti

· retorična vprašanja: Joj, v to pokrajino, še v to zeleno…

· besede v prenesenem pomenu (ekspresionistične metafore): zlati stolpi in bele kupole – bogastvo in blišč kapitalistične družbe,

Pesem je en sam krik po rešitvi.  

SREČKO Kosovel, KONS. 5

KONSTRUKTIVIZEM

Beseda izhaja iz latinske besede in pomeni zgradba, gradnja, ustroj. Konstruktivistična pesem je konstrukcija besednih, simbolnih in drugih elementov. Pesmi so na nek način sestavljene, ne le iz besed, pač pa v njih najdemo tudi matematične znake, razne formule… Ustvarjalna svoboda je velika. V pesmih je še vedno močan občutek nemoči in kaosa. Pesem združuje pomensko različne motive in snovi. V konstruktivističnih pesmih najdemo: matematični verz, verze iz simboličnih kratic, verz uokvirjen s kvadratom, gesla iz kulture in politike, kemijske formule, zrcalne slike…

KONS. 5

Pesem mora bralec najprej razstaviti na motivne sklope, potem pa, zaradi pesnikovega svobodnega povezovanja asociacij, sam odkriti zvezo med njimi. Taka modernistična pesem se imenuje konstrukcija – kons (zgradba).

Prvi motivni sklop (prvih pet vrstic): predstavlja paradoksno enačenje gnoja in zlata. Tretji verz je razlaga prvih dveh – oboje je nič, gnoj in zlato. V času kapitalizma je vse vredno nič. V četrtem in petem verzu dobita tako gnoj kot zlato isto vrednost – neskončno, ta pa že spet lahko postane nič. V času kapitalistične mrzlice je sreča opoteča – danes smo bogati, jutri smo že revni. Od gnoja do zlata je le korak in obratno. 

Drugi motivni sklop (šesta in sedma vrstica): črke so manj vredne od številk oz. so pomembnejše kot besede. Številke se vežejo na logiko kapitalizma. Pomembno je le tisto, kar lahko merimo, štejemo.

Tretji motivni sklop (od osme do enajste vrstice): vključuje dušo. Le človek brez duše se lahko prodaja zlati mrzlici in pohlepu. Zmaga je na strani najbolj brezdušnih. Le brezdušnež je močan in zato ne potrebuje zlata. Težje je tistim, ki imajo dušo. Tem nista potrebna ne zlato ne gnoj. Saj kdor ima dušo, je sam v sebi bogat, v njem so zametki novega človeka, človeka prihodnosti (ideja o novem, etično čistem človeku).

Četrti motivni sklop: tvorita le črki I A. Nekateri razlagajo ta verz kot oslovsko riganje oz. posmeh svetu, ki je predstavljen v tej pesmi, oz. kot ugotovitev, da se da v tem svetu zdržati le z ironijo. Konec pesmi tako ni povsem jasen.

Značilnosti konstruktivizma v pesmi KONS. 5:

· asociativno povezani motivi,

· matematični simboli,

· osamosvajanje črk.

Značilnosti moderne lirike:

· odsotnost pesniškega subjekta, pesniški subjekt ni razviden,

· večpomenskost posameznih besed, ne moremo natančno opredeliti pomena besed gnoj in zlato,

· svobodni oz. razbiti verz,

· nejasen konec.

Slavko GRUM, DOGODEK V MESTU GOGI 

(1930)

S. Grum (1901-1949) se je rodil v Šmartnem pri Litiji. Študiral je medicino in služboval kot zdravnik.

Grum je dramatik in pripovednik, ki je v svojih delih z ekspresionističnimi, simbolističnimi in drugimi slogovnimi sredstvi prikazal probleme človekove podzavesti tako, da jih je povezal z dognanji psihoanalize.

Probleme človekove duševnosti je obravnaval v novelah in dramah. Njegovi glavni junaki so patološke osebnosti z duševnimi motnjami, zaprti v malomeščansko okolje.

Delo:

Njegovo najpomembnejše delo je drama Dogodek v mestu Gogi.

Zgodba

Goga je čudno mesto s poševnimi hišami. Nekatere nimajo prednjih sten, tako da lahko vidimo, kaj se dogaja v njih. To je mesto, ki se duši.

Čudni so tudi njegovi prebivalci.

Hana, hči trgovca Vajde, se je pravkar vrnila iz tujine in povzročila nemir med prebivalci.

Klikot je zaljubljen v Hano. Piše ji zaljubljena pisma, a jih ne odpošilja. Prav tako se ji ne upa povedati, da jo ljubi, čeprav Hana to ve.

Gapit ima težave v erotičnem življenju. Ni sposoben ljubezni do žive ženske, zato ima lutko Gizelo, do katere ima poseben odnos.

Grbavec Teobald bi rad postal igralec.

Sestri Afra in Tarbula sta starki, ki večino časa preživita na balkonu. Imata pregled nad mestom in skrbno pazita, kaj se dogaja. Najbolj ju teži, da ju nikoli ni imel nihče rad. Afra se že vse življenje laže, da si jo je nekoč nekdo poželel.

Starka Elza je ves čas v negibnem položaju. Elza in Afra sta bili zaljubljeni v istega moškega – Erika. Afra je bila z njim zaročena, Elza pa je imela z njim otroka Teobalda. Ker otroka ni marala, ga je pustila na polju, kjer se je prehladil in dobil grbo. Zaradi grbe, iz katere mu je vse življenje teklo, ni mogel postati igralec. Zanj je skrbela Afra. Erik je Elzi povedal, da je ljubil le njo, z Afro pa je bil zaradi denarja. Elza bi rada umrla, vendar ji Afra ne dovoli, saj ne mara, da bi se pridružila Eriku pred njo. Grozi ji, da bo Teobaldu povedala resnico. Afrino ravnanje z Elzo je prav patološko, saj se boji, da bo umrla zaradi lakote, zato jo pita s hrano.

Prelih, služabnik pri trgovcu Vajdi, je v mladosti posilil Hano. Ker tega ni mogla pozabiti, je pobegnila v tujino. Sedaj, ko se je vrnila, se Prelihov odnos do Hane ni spremenil. Še vedno jo nadleguje. Kaj se je Hani zgodilo v mladosti, izvemo iz njenega pripovedovanja služkinji Terezi, kateri Hana pripoveduje o svoji prijateljici, ki jo je nekdo pri trinajstih posilil.

Hana se odloči, da bo naredila konec Prelihovemu nadlegovanju. Odloči se, da ga bo ubila. S svečnikom ga močno udari po glavi, vendar ga ne ubije, le omami ga. Močno ji odleže.

Hana prosi Klikota, naj ji pomaga odstraniti truplo. Nezavestnega Preliha odneseta na cesto. Klikot je razočaran, ker mu je Hana v plačilo obljubila svoje telo. Hoče se obesiti, vendar nima moči.

Preliha zjutraj na cesti najdeta pijan slikar in neko dekle. Ko mislita, da je mesto končno le dočakalo dogodek, umor, Prelih odpre oči.

Neka ženska začne širiti novico, da so ponoči ubili neko prostitutko. Izkaže se, da to ni res, saj se je prostitutka le do smrti napila.

Torej dogodka, ki si ga vsi želijo, ni.

Potem se vsi razveselijo novega dogodka – požara. Vsi hitijo gledat, kako gori Goga, a so zopet razočarani. Vnelo se je le nekaj desk pod kozolcem. 

Hana sreča Preliha, ki ji, tako kot ob vsakem srečanju, pravi:«Prvega ženska ne pozabi nikoli.« Toda sedaj je Hana »osvobojena«.

Ekspresionistične prvine

se kažejo:

· v pesniških podobah (različni kontrasti, nenavadne besedne zveze):«čaka z raztrganimi očmi«, »v belo grozo spačeno obličje«…

· v duhovni krizi junakov, negotovosti, grozljivosti, krizi vrednot.

V besedilu ni značilne ekspresionistične ideje o novem, boljšem človeku.

Groteskne prvine

Grotesknost se pojavlja v:

· sceni, kar je jasno izrazil že avtor sam z uvodno didaskalijo: «Vse prizorišče dojmi groteskno…«. Hiše so smešne in grozljive hkrati.

· vzdušju, ki je skrajno moreče in tesnobno. To beremo v didaskalijah: »sobe baše mrak«, »neznosno soparno je«, »človeka duši«.

· osebah, ki so popačene na zunaj (grbavec Teobald, šepavi Klef), predvsem pa psihično. Njihova patološka stanja se skladajo z grotesknim prizoriščem. Prizorišče je vidna podoba njihove duševnosti.

Groteskni motivi izhajajo iz patoloških oseb. Grbavi Teobald bi rad postal igralec in zavzeto igra vlogo iz Ibsnovih Strahov; Klikot ljubi Hano, a ko se mu hoče telesno predati, sklene, da se bo obesil, in to nemočno poskuša, Afra tlači Elzi v usta kruh, ker noče, da bi umrla pred njo.

Ideja drame

V drami je opazen vpliv psihoanalize (Freud). Ideja Grumove drame je, da se človek reši travme samo v soočenju z njo. To mu da moč za dejanje, s katerim razreši notranjo travmo (Hana ubije Preliha, to ji omogoči lepše življenje.). Vendar se drama s tem ne konča. Na koncu so osebe prikazane v prvotnih travmatičnih stanjih. To pomeni, da se travme ponavljajo in da se je treba vedno znova soočati z njimi. Dogodka zunaj ni – odrešilni dogodek se zgodi
le v človeku samem.

Skozi spačene, karikirane like, skozi nesmiselne misli in opise želi Grum prikazati realnost, to je svet, v katerem živimo in v njem iščemo smisel in notranji mir. Če tega ne moremo najti, začnemo bežati neubežljivemu.

Dramska tehnika

Grum uporablja didaskalije (odrske opazke oz. opombe, namenjene režiserju in igralcem), ki so prave scenske opombe in jih lahko primerjamo z videoposnetki. To pomeni, da je avtor posebno pozornost posvetil sceni in pantomimi. 

Dogajanje poteka simultano, kar omogoča scena oz. prostor, ki je sestavljen iz sob v prerezu (vidimo v njihovo notranjost). V vsaki od sob poteka neka življenjska zgodba. Nekatere zgodbe potekajo hkrati, zato dejanji (drama ima dve dejanji) nista členjeni na prizore.

Grumova drama je neke vrste mozaik, sestavljen iz različnih motivov. Uporabil je tudi motive iz drugih dram, npr. iz Ibsnovih Strahov in Strindbergove Gospodične Julije.

Dogajanje se začne (zasnova) s Haninim prihodom v mesto. Stopnjuje se (zapleta) do umora Preliha (vrh).

Glede na hrepenenje Gogovcev po dogodku sta vrhova tudi smrt prostitutke in požar.

Pravega razpleta ni. Osebe ostanejo same s svojimi travmami. Nič odločilnega se ne zgodi.

IVAN PREGELJ, MATKOVA TINA

(1927)

I. Pregelj (1883-1960) se je rodil v Sv. Luciji pri Mostu na Soči. Zgodaj je izgubil starše. Iz semenišča je bil izključen, nato pa je študiral germanistiko in slavistiko. Služboval je kot profesor.

Pregelj je pisatelj, dramatik in pesnik, pomemben predstavnik slovenskega religioznega ekspresionizma. Na njegovo delo je močno vplivala baročna književnost, od sodobnih literarnih smeri pa ekspresionizem. Pregljeva značilna tema so notranje stiske duhovnikov, razpetih med duhovnost in telesnost. Znan pa je tudi po zgodovinskih temah.

Delo:

Tolminci, roman

Plebanus Joannes, roman

Bogovec Jernej, roman

Matkove Tine prečudežno romanje, novela

zgodba

Tina se z ostalimi vaščani poda na pot proti Gorici, da bi še zadnjič videla svojega zaročenca Janeza Gradnika, ki mu bodo sodili kot enemu od vodij upora. Tina je visoko noseča. Matko, Tinin oče, se jezi na Gradnika in na hčer, ki bo rodila pankrta, hkrati pa sočustvuje z njo. Tina le s težavo premaguje pot. Zvonovi oznanijo, da je usmrtitev končana. Janeza ne bo več videla živega. Prav tako ji ne dovolijo, da bi se dotaknila njegove odsekane glave. Tina prespi v cerkvi, prisostvuje maši, nato pa se odpravi proti domu. Na poti začuti, da bo rodila. Zavleče se pod grm. V porodnih bolečinah se ji prikaže Marija. Rodi živega otroka, sama pa umre.

Ekspresionistične prvine

Strah, tesnoba in stiska, ki jo občutijo romarji, zlasti Tina. Tesnoba se stopnjuje v grozo, ki jo spremlja strašna tišina noči.

Tinine telesne in duševne bolečine. Boji se, da ne bo pravočasno prišla na morišče, čeprav je že sama Janezova usmrtitev zanjo veliko breme. Kasneje se boji, da bosta oba z otrokom umrla v grehu.

Za prikaz stiske je pisatelj uporabil ekspresionistične jezikovno-slogovne prvine:

· pogosta raba pridevnika strašen,

· raba dovršnih glagolov, ki ustvarjajo napetost v dogajanju, celo baladno zgoščenost,

· vzkliki oziroma kriki, ki dobivajo celo grotesken pomen (usmrtitev, Tinina smrt).

Osrednji ideji

Prva je povezana z religiozno smerjo ekspresionizma – človeka lahko reši iz stiske in razklanosti le božja moč: Tina se na svoji poti, ki je podobna Kristusovemu križevemu potu, večkrat zateka k Mariji.

Druga ideja je ideja socialne krivičnosti: Upor zatiranih je bil zaman, za kazen so grozljivo usmrčeni.

PREŽIHOV VORANC, SAMORASTNIKI

(1940)

PREŽIHOV VORANC (1893-1950)

Lovro Kuhar se je rodil v Kotljah na Koroškem. Ves čas je bil zaveden Slovenec in tesno povezan s Koroško. Med 1. sv.vojno se je udeležil soške fronte in o tem napisal vojni roman Doberdob. Med drugo svetovno vojno je bil v taborišču, od koder se je vrnil zelo bolan in je leta 1950 v Mariboru umrl.

Prežih je najpomembnejši predstavnik socialnega realizma. Za njegovo ustvarjanje so bile ključnega pomena lastne izkušnje, poznavanje kmečkega proletariata, udeležba v obeh vojnah ter poznavanje kmečkih in delavskih problemov na Koroškem.

V njegovih delih je mali človek predstavljen kot žrtev krivičnih družbenih razmer in tragičnih življenjskih naključij. Zanj niso usodni le spopadi z družbo, ampak tudi z naravo. V večini svojih del predstavlja večjo vaško skupnost ali družino.

Delo:

Požganica, roman

Jamnica, roman .

Doberdob, roman 

Samorastniki, zbirka novel 

Od Kotelj do Belih vod, potopis 

Solzice, zbirka črtic

Socialni realizem

V literaturi socialnega realizma prevladujejo teme kmečkega človeka, kmečkega proletariata in delavcev, t.i. malega človeka. Njihovo usodo so opisovali kritično. Književniki popisujejo realno in stvarno ter poudarjajo socialne razlike med ljudmi. Junak socialnega realizma je določen s socialnim statusom, priznava pa tudi človekovo težnjo po dobrem, srečnem, pravičnem.

Predstavniki: Prežihov Voranc, Miško Kranjec, Anton Ingolič, Ciril Kosmač, France Bevk, Tone Seliškar, Mile Klopčič
zgodba

H Karničnikom, ki so bogati kmetje, pride služit Hudabivška Meta, revna kajžarska hči. Vanjo se zaljubi Karničnikov najstarejši sin Ožbej, ki bo po očetovi smrti gospodaril na Karnicah. Ko Meta zanosi, stari Karničnik sinu ne dovoli poroke z revnim dekletom. Meto zverinsko mučijo z žganjem prediva, nato pa jo še pretepejo. Meta odide služit v oddaljen kraj ob Dravi. Rodi otroka in ga pusti pri materi. Že naslednje leto se rodi drugi otrok, čigar oče je tudi Ožbej. Meto biriči odpeljejo na graščino. Ker se noče odpovedati Ožbeju, ji naložijo petdeset udarcev. Ko Karničnik ugotovi, da je vse zaman, sklene, da bo Ožbeja oženil. Ožbej se ne upira. Oče mu najde bogato nevesto, toda na dan poroke Ožbej izgine, kar je velika sramota za Karnice. Po nekajdnevnem popivanju se vrne domov ves skesan. Po rojstvu tretjega otroka ga oče pošlje k vojakom. Od tam se Ožbej vrne s prestreljeno nogo. Vse bolj se vdaja pijači in hodi k Meti. Ta mu  rodi devet otrok, toda še vedno ji ne dovolijo poroke z Ožbejem. Otroci odrastejo in odidejo drug za drugim od doma. Ožbej, pijan, utone v jezeru. Njegov brat, ki je prevzel Karnice, nima otrok, zato Karnice proda.

Zgodbo pripoveduje Nana, Metina hči, ki pove, da raste že četrti rod Metinih potomcev.

Socialni realizem v noveli

Socialnorealistične prvine:

· opisovanje dogajanja in oseb iz stvarnega življenja;

· prikazan je človekov položaj v družbi (hči iz revne družine je v službi pri bogatem kmetu brezpravna – lahko jo po svoji volji odpusti ali celo muči);

· glavne osebe so pripadniki izkoriščanega družbenega razreda (kmečki proletarci – t.i. mali ljudje);

· njihovo osebno življenje je odvisno od socialne skupnosti, v kateri živijo (Metino življenje je odvisno od Karničnika oz. gospode), iz te skupnosti se s svojo trdoživostjo in vztrajnostjo ter samozavestjo tudi osamosvajajo, najprej moralno, nato pa tudi socialno;

· o življenju malih ljudi pripoveduje pisatelj realistično, objektivno, hkrati pa analitično, odkriva vzroke in navaja posledice.

Motivi

izvirajo iz stvarnega življenja:

· Metin prihod na Karnice,

· rojstvo prvega otroka,

· Metino mučenje,

· rojstvo drugega otroka,

· Metino drugo mučenje,

· Ožbejev pobeg pred poroko,

· njegova vrnitev domov,

· rojstvo tretjega otroka, 

· Ožbejev odhod k vojakom, 

· njegova vrnitev,

· vdajanje pijači,

· rojstva naslednjih šestih otrok, 

· Ožbejeva smrt,

· konec Karnic.

V pripovedi gre za resnično dogajanje, saj je zgodbo o Hudabivški Meti pisatelju povedala njegova mati, njej pa ded.

Sporočilo 

Mali ljudje v krivičnem družbenem redu trpijo zaradi materialnega pomanjkanja in zatiranja, kar vpliva tudi na njihovo osebno življenje. V Samorastnikih gre za moralni spopad »malega« in »velikega« človeka. Mali ljudje so vztrajni in žilavi, uporniški, samozavestni. Le taki pa bodo dosegli svoj cilj – lepše in pravičnejše življenje.

Slog

je jedrnat, poročevalski. Dogodki so nanizani drug za drugim. Pisatelj se ob njih ne ustavlja z lastnimi razmišljanji, opisovanjem zunanjega sveta ali Metinega občutja.

Veliko je dialogov, ki so osnova dramatskega sloga.

Za Prežihov slog je značilno prepletanje epskih in dramatskih prvin.

Njegov slog je dramatičen, sunkovit in jedrnat, prikazovanja notranjega življenja ljudi skoraj ni, označujejo jih njihova dejanja.

PREŽIHOV VORANC, BOJ NA POŽIRALNIKU

(1940)

ZGODBA

Dihurjevi živijo na majhni kmetiji. Zemlja je ilovnata, nerodovitna, težave pa jim delajo tudi požiralniki oz. voda, ki iz globin udarja na plano. Ta voda uničuje pridelek – krompir. Pri Dihurjevih je mnogo otrok. Mladi Dihur je moral že kot deček za pastirja k bogatemu gruntarju, ki ga je pretepel, zato je ušel domov. Doma ga je tudi oče pretepel do nezavesti in odpeljal nazaj h gruntarju. Zaradi udarcev je od takrat Dihurja metala božjast (epilepsija). Ko je postal gospodar na Dihurjevini, je hodil gozdarit na Svinjsko planino, da je preživljal pet otrok in ženo. Z ženo sta delala tudi pri sosedih. Vzredil je dva vola. Jeseni jim je eden poginil, kar je družino zelo prizadelo. Zaradi prevelikih naporov je umrla tudi Dihurka. Po ženini smrti je Dihur prevzel skrb za družino, a gospodarstvo je začelo propadati. Življenje jim otežujejo tudi župnik, župan in žandarji, ki so prepričani, da morajo reveži delati le za njihove koristi. V boju s požiralniki Dihur umre, njegovo domačijo dobi bogat sosed, Dihurčki pa odidejo služit.

Motivi

· socialna in naravna ogroženost Dihurjeve družine, 

· težka mladost mladega Dihurja, 

· Dihurjevo gospodarjenje na revni kmetiji, 

· njegovo delo pri sosedih, 

· ženina smrt, 

· boj s požiralniki,

· Dihurjeva smrt, 

· prevzem kmetije, 

· razkropitev otrok.

Osrednji motiv, odločilni, usodni dogodek: 

Dihurji sicer premagajo požiralnike, a oče pri tem nesrečno umre, otroci ostanejo brez vsega.

NOVELA

Delo je novela: prikazuje en sam osrednji dogodek, oseb je malo. Dogajanje se dramatsko stopnjuje, kar pomeni, da do osrednjega dogodka (vrha) raste njegova napetost.

Sporočilo novele je sama pripoved o Dihurjih. Dihurji so ljubili svojo zemljo, a so se morali celo za ceno življenja boriti z njo; garali so doma in pri bogatih gruntarjih. V delu in boju z zemljo so bili vztrajni, trdoživi. Toda človek je zmožen naravo obvladati, narava pa človeka, izid nikakor ni znan vnaprej. Do skupnosti, v kateri živijo in jih izkorišča, so Dihurji nezaupljivi. Vendar imajo neskončno voljo do življenja in vero v drugačno prihodnost.

Slogovne značilnosti

Prepletajo se epske in dramatske prvine.

Prežih v pripoved ne vpleta svojih razmišljanj, tudi ne zapiše ideje kot sklepne misli. Ne obsoja krivičnih družbenih razmer, ne deli naukov, ne išče rešitve za nesrečne Dihurje. Pripoveduje z velikimi potezami in ne drobnjakarsko. V tretji osebi objektivno poroča, uporablja pa tudi ekspresivne in čustvene besede: požrešne pošasti, mokrotne čeljusti… Neživo naravo ubeseduje kot živo bitje. Vendar je ekspresivnosti samo toliko, da poudarja nasprotujoči si moči narave in človeka.

Dramatska prvina njegovega pisanja je dialog, ki sledi realističnemu načelu, naj človeka poleg dejanj označujejo tudi besede.

Prežih je predvsem epik, pri njem ne gre za neposredno izpovedovanje niti za lirske prikaze pokrajine.

Požiralniki simbolizirajo človeku sovražne naravne, družbene in politične sile. Torej gre za združitev socialnokritičnega realizma in simbolike.

Posamezni prizori so povsem veristični (upodabljanje realnega življenja).

Naturalistične prvine se kažejo v ubesedovanju krajev in ljudi, saj je polno naturalizmov (Dihurji požiralnikom razkopavajo rebra, odpirajo jim žile…).

Posamezni prizori pa so celo groteskni.

Socialni realizem v noveli se kaže v :

· opisovanju in prikazovanju dogajanja in oseb iz stvarnega življenja;

· prikazan je človekov položaj v družbi (Dihurji v svojem naravnem in družbenem okolju.);

· namesto posameznika je v ospredju pripovedi kolektiv (družina in širša socialna skupnost);

· glavne književne osebe so pripadniki izkoriščanega družbenega sloja, t.i. mali ljudje;

· njihovo osebno življenje je odvisno od naravnega okolja pa tudi od socialne skupnosti, v kateri živijo;

· o življenju malih ljudi pisatelj pripoveduje realistično, objektivno, analitično, odkriva vzroke in navaja posledice.

CIRIL KOSMAČ, TANTADRUJ

(1959)

C. Kosmač (1910-1980) se je rodil v Slapu ob Idrijci. Obiskoval je trgovsko šolo v Gorici in privatno opravil na gimnaziji malo maturo. Zaradi narodnega delovanja so ga Italijani zaprli. Ko je bil izpuščen, je pobegnil v Ljubljano. Tu se je izobraževal in živel kot svobodni književnik. Kasneje je živel v Franciji in Londonu. Med vojno se je pridružil NOB. Po vojni je deloval v Ljubljani kot urednik, filmski dramaturg in nazadnje spet kot svobodni književnik.

V svojih delih pripoveduje o življenju primorskega malega človeka. Nekatera besedila so avtobiografska. Znan je kot psihološko poglobljen pisec krajših novel. Kasneje se je oddaljil od socialnega realizma in v svoja dela začel vnašati elemente modernejše proze. 

Delo:

Sreča in kruh, zbirka novel

Pomladni dan, roman

Balada o trobenti in oblaku, novela

Tantadruj, novela 

ZGODBA

Pisatelj se je v pozni jesenski noči na poti mimo piranskega pokopališča spomnil, da ima pokopališče v njegovem rojstnem kraju nad vhodom enak napis kot piransko. Spomnil se je zgodb, ki mu jih je kot otroku pripovedovala mati, še zlasti zgodbe o Tantadruju.

Tantadruj je bil vaški norček, majhen fant, ki so ga tako poimenovali, ker so mu otroci nagajali, on pa je materi razlagal, da mu je nagajal »ta in ta druj«. Zelo si je želel umreti, ker mu je mati dejala, da bo srečen šele po smrti. Zbiral je kravje zvonce. Hotel jih je imeti 40, za vsakega mučenika enega. Imel jih je 37. Nekega dne se je odpravil na semenj, da bi kupil še nekaj zvončkov, potem pa bo lahko umrl. Na sejmu je srečal še tri ostale norčke, svoje prijatelje: Luko Božorno-boserna, Rusepatacisa, Hotejčevega Matica – Enako palico in Najdenega Peregrina. Ko dobi še tri zvonce, se odpravi k župniku, da bi mu ta končno dovolil umreti. Ljudje in župnik so mu namreč zatrjevali, da je na svetu še premalo pretrpel, da bi lahko tako kmalu umrl. Za kakršnokoli smrt se Tantadruj odloči, nobena ni prava (da bi skočil z zvonika, da bi zaspal v snegu...). Tudi to pot, ko se Tantadruj odloči, da bo poiskal modrasa, ki ga bo pičil in povzročil njegovo smrt, mu župnik pove, da na ta način ne bo umrl, pač pa se bo zastrupil. Tantadruj je zopet močno žalosten in razočaran.

Ko gredo norčki mimo pokopališča, sklenejo, da bodo Tantadruju pomagali umreti – živega bodo zakopali v izkopano jamo. Tantadruj leže v jamo in norčki začnejo jamo zakopavati. Tedaj se Tantadruj spomni, da so mu pozabili zvoniti. Eden od norčkov začne zvoniti. Ljudje, ki jih sredi noči zbudijo zvonovi, odidejo na pokopališče. Pridejo tudi župniki. Domači župnik ukaže Tantadruju, naj pride iz jame. Tantadruj nerad uboga, a ve, da ne sme umreti brez župnikovega dovoljenja. Župnik zahteva, da se norčki razidejo – vsak po svoji dolini morajo domov.

Osebe

Tantadruj, vaški norček. Ljudje ga kličejo tako zato, ker ko je bil majhen, so mu vaški otroci nagajali, ko pa je materi pripovedoval, kdo mu je nagajal, je dejal »ta in ta druj«. Prav tako začne vsak stavek z besedo:»Tantadruj.« Odkar mu je mati dejala, da bo srečen šele po smrti, si želi umreti. Zbira zvončke in jih nosi s seboj. Tako opremljen z zvonci spominja na Kurenta. Tudi on bi rad pregnal zimo, ki vlada v medčloveških odnosih. Svet, v katerem živi, ga ne jemlje resno in mu ne dovoli uresničiti želje, saj je pač norček in si želi nekaj, česar se vsi bojimo. S tem svojim hotenjem je upornik proti redu sveta.

Luka Božorno-boserna je hrust pri petdesetih. Kot zidar se je poškodoval, tako da ni več pri pravi pameti. Vsem okrog sebe dopoveduje, »da ne bi več smeli zidati navzgor, temveč navzdol, malce po ravnem in potem naravnost v zemljo.« (Božorno-boserna je njegova spačenka iz italijanskega pozdrava dober dan in dober večer.)

Rusepatacis je star Furlan, ki je služil pri kmetu, kjer so jedli samo repo in krompir. Od tega se mu je zmešalo.

Hotejčev Matic – Enaka palica strga palice, a nobene ne more ostrgati tako, da »bi bila na obeh koncih, okoli in okoli, čez in čez in sploh povsod enaka«.

Najdeni Peregrin je zavrženi nezakonski otrok in umetnik. Ko zaigra na Tantadrujeve zvonce, mu vsi prisluhnejo. Zanj bi težko rekli, da je nor.

Janez Žakaj je »norec svoje vrste, zelo resen in mrk«. Ljudi muči s tem, da na vsak odgovor postavi novo vprašanje, torej nikoli ne dobi dokončnega odgovora.

Druge osebe so preprosti kmečki ljudje, ki Tantadruja in ostale norčke sprejemajo s prizanesljivostjo in jih pomilujejo. Župnik in njegovi trije kolegi, karikature, pa ne odstopajo od krščanskih moralnih zakonov, ki naj bi urejali svet, in norčke obsojajo oz. si lastijo moralno sodbo nad človeškimi življenji.

Osrednja tema

Norčkova zgodba je pravzaprav simbolična zgodba o sodobnem civiliziranem človeku, iskalcu smrti, zgodba človeka, ki je vedno bolj osamljen, zgodba o medčloveških odnosih.

Rešitev za svet so topli medčloveški odnosi. Ti pa so možni le, če človek prisluhne drugim oz. sočloveku.

Ljudje oz. institucije (Cerkev), ki si lastijo moralno sodbo, človeku preprečijo svobodno odločanje o življenju in smrti.

Če je človek drugačen od večine, je obsojen na osamljenost. Človek svojega življenja, bivanja ne sme dojemati samo z razumom, ampak tudi s čustvi. Prav zato se novela konča s pisateljevim vzklikom:«Lepo je živeti!«

Realistične prvine

Realizem se kaže v pripovedovalčevem nizanju dogodkov, govor oseb je stvaren, vsakdanji. Realistični so tudi opisi prizorišč: gostilne, pokopališča.

Fantastične prvine

so očitne v prividu uničenja, grotesknem vrtiljaku, ki je podoben velikanskemu črnemu okostnjaku, krvavem mesecu na nebu.

Slog

je epski in lirski, objektiven in subjektiven. V objektivnem pripovedovanju se pojavljajo subjektivne pesniške podobe.

Ključne besede imajo simbolični pomen (zvonci = bujenje, oznanjanje; zvezdni utrinek = upanje, želja).

Izraziti simboli so tudi barve (rdeča – krvavi mesec; zlata – domovanje župnikov pomeni vzvišenost nad življenjem).

Zvočni učinki so doseženi s ponavljanjem (Tantadruj začne vsak stavek z besedo Tantadruj). Ritmično učinkuje tudi zaporedna menjava vprašanj in odgovorov. Najbolj ritmično pa učinkuje Tantadrujeva pesem.

KAREL DESTOVNIK-KAJUH, BOSA POJDIVA, DEKLE, OBSOREJ

(1943)

Kajuh (1922-1944) se je rodil v Šoštanju. Zaradi svoje idejne usmeritve je moral zapustiti gimnazijo. Huda vojna leta je preživljal v nemškem zaporu in v partizanih. Bil je vodja kulturniške skupine v XIV. diviziji. V partizanih je izšla njegova edina pesniška zbirka.

Kajuh ni samo partizanski pesnik. Iz njegovih pesmi veje življenjska vedrina, vera v človeka, pa tudi borbenost, izražena s preprostim, jasnim pesniškim izrazom.

Svoja osebna čustva vedno združuje s čustvi do domovine oz. časa, v katerem je živel.

V njegovih pesmih srečamo različne teme:

· revolucija,

· ljubezen,

· mati,

· trpljenje in smrt.

LIRIKA UPORA

Motivno je raznolika. Poleg motivov okupacije, boja in življenja v taboriščih so pogosti tudi ljubezenski motivi.

Predstavniki: Karel Destovnik Kajuh, Oton Župančič, Matej Bor, Tone Seliškar, Ivan Minatti.

BOSA POJDIVA, DEKLE, OBSOREJ

1. kitica

Razkriva romantična čustva.

2. kitica

O sočustvovanju s padlimi ter o zavedanju, da je njihova žrtev dragocena za vse.

3. kitica

Pesnik združuje svojo ljubezen s spoštovanjem in hvaležnostjo do tistih, ki so dali svoja življenja, tako da lahko on živi lepše življenje (češnjeve veje sta zaljubljenca nabrala padlim za svobodo).

Pesem je ljubezenska, vendar gre za ljubezen, izpovedano v vojnem času. Izpoved ljubezni ne bi bila iskrena brez misli na trpeče ljudi.

Pesem združuje dve temi: ljubezen med dekletom in lirskim subjektom in trpljenje nesvobodnega naroda.

Slog

Obe temi sta pesniško izraženi z vidnim barvnim kontrastom (nasprotjem): 

ljubezen = beli češnjevi cvetovi : trpljenje naroda = temni grobovi talcev

Kontrast poudarjata:

· ponavljanje (beli so, beli so) in

· stopnjevanje (temni, pretemni).

Belo in temno se v pesmi izmenjujeta, ljubezen in misel na trpeči narod se prepletata.

SVETOVNA KNJIŽEVNOST PO 2. SVETOVNI VOJNI

Družbeni in socialnozgodovinski okvir

Po 1. svetovni vojni sta ZDA in Sovjetska zveza začeli tekmovati za prevlado v svetu. Svet se je razdelil na zahodni blok oz. NATO, pod vodstvom ZDA, in vzhodni blok oz. Varšavski pakt, pod vodstvom Sovjetske zveze.

Evropa se je zaradi gospodarskih in političnih interesov vse bolj združevala in težila k skupni zunanji in obrambni politiki. 1957 je bila ustanovljena EGS – Evropska gospodarska skupnost. Nekak simbol povezovanja je predstavljalo tudi porušenje berlinskega zidu, ki je ločeval vzhod in zahod. Razpadla je SZ in z njo varšavski pakt. Komunistične države varšavskega pakta so postale demokratične.

Pomembna dogodka tega časa sta prvi polet v vesolje (Jurij Gagarin) in prvi človekov pristanek na Luni (Neil Armstrong). V začetku sedemdesetih let se je v Ameriki začela doba računalništva.

Kljub napredku pa tarejo človeštvo pereči problemi. Bogate dežele živijo v izobilju, revne pa muči pomanjkanje. Človeštvu grozi nevarnost zaradi ogromnih količin orožja in marsikje že divjajo vojne.

Literarne smeri in predstavniki

Ob modernizmu, avantgardi in postmodernizmu so se v književnosti nadaljevale smeri realizma, naturalizma in moderne. Bistveno pa so to obdobje zaznamovale eksistencialistična književnost in književnost absurda, novi roman in konkretna poezija.

Eksistencialistična književnost je temeljila na eksistencializmu, filozofskem nauku, katerega najpomembnejši predstavnik je bil Jean Paul Sartre. Zanj je človek v svojem bistvu svoboden. Eksistenca je pri človeku pred esenco (bistvom). Človek najprej obstaja, nato pa se s svojimi dejanji uresničuje. Ker je svoboden, je za svoja dejanja tudi odgovoren. Te odgovornosti pa ga je strah. Čuti se osamljenega, vrženega v svet, ki se mu kaže kot nekaj nesmiselnega, a mora v njem vztrajati. Ker je prepuščen samemu sebi, mu to povzroča notranje travme in tesnobo.

Tudi Albert Camus je bil eksistencialistični književnik, ki pa je izhajal iz filozofije o nesmiselnosti sveta in človekovega bivanja, iz t.i. filozofije absurda.

Književnost absurda je tesno povezana z eksistencializmom. Prav tako kot književnost eksistencializma je njegov odraz.

Absurd – beseda je latinskega izvora in pomeni nesmisel, nelogičnost, neumnost. Eksistencialisti vidijo svet kot nesmisel, v katerem človek vztraja kljub osamljenosti in strahu. Književnost absurda ta nesmisel sprejema, hkrati pa govori o uporu proti njem. Logična posledica spoznanja nesmiselnosti bi bil samomor, a ker človek vztraja v življenju, se temu nesmislu upira in v tem je smisel nesmisla.

Eksistencialistična književnost in književnost absurda sta se uveljavili predvsem v epiki in dramatiki.

V epiki se je uveljavila zlasti v romanu in noveli. Osrednja avtorja eksistencialističnega romana sta francoska pisatelja Albert Camus in Jean Paul Sartre.

Francoski pisci so po letu 1950 razvili novi roman. Nadaljeval je moderni roman, zanj pa so značilne predvsem slogovne novosti. Dogajanje v novem romanu je skrčeno, zgodbe skoraj ni. Moderni roman je temeljil na psihologiji oz. toku zavesti, v novem romanu pa se namesto tega pojavlja objektivno opisovanje predmetnosti, podrobnosti – prevladuje predmetni ali reistični slog. (Reizem namesto psihičnih doživljajev rajši opisuje telesno podobo pripovednih oseb, njihove gibe, predvsem pa predmete in snovno okolje, s katerim prihajajo v stik.)

V dramatiki je najpomembnejši predstavnik eksistencialistične drame Jean Paul Sartre.

V dramatiki pa se je okoli leta 1950 razvila absurdna drama. V njej ni realističnega predstavljanja dogajanja, dogodki med seboj niso vzročno-logično povezani. Dialogi so nelogični, namesto smiselnih povedi uporabljajo osebe nesmiselne besedne zveze. Absurdna drama je odraz nesmiselnosti stvarnega sveta. Najbolj znana avtorja sta Francoz Eugene Ionesco in Irec Samuel Beckett.

V liriki je pod vplivom vojne nastajala poezija s socialnimi motivi. Vse bolj pa so prevladovale teme, povezane s človekovim obstojem (eksistenco) v modernem svetu.

Značilna, še zlasti po letu 1950, je t.i. konkretna poezija. To je skupna oznaka za smeri moderne poezije, v kateri je zvočnost glasov enako pomembna kot njihov črkovni zapis, črka pa dobi kot znak popolnoma likovno vrednost (začetki že v dadaizmu).

ALBERT CAMUS, Tujec

(1942)

ZGODBA

Glavni junak je Meursault. Dogaja se v Alžiru, kjer je Mersault uradnik. Pripoveduje o treh tednih svojega življenja, preden so ga aretirali zaradi umora, in o 11 mesecih življenja v zaporu, ki se konča z obsodbo na smrt.

Roman se prične z materino smrtjo. Mersault ne kaže posebne žalosti. Odide v hiralnico, kjer je mati umrla, ob njej prebedi noč. Na pogrebu spozna njenega prijatelja. Vesel je, ko je pogreba konec.

V pristaniškem kopališču sreča Marijo, nekdanjo sodelavko, in z njo preživi noč. Kasneje ga Marija še enkrat obišče, vendar Mersault do nje ne čuti kakih globljih čustev. Sosed Raymond, ki ima osebne težave, ga nazadnje prosi, če bo zanj pričal na policiji, da je svojo ljubico pretepel zato, ker ga je varala. Mersault mu obljubi, čeprav ne pozna resnice.

Raymond povabi Mersaulta in Marijo na nedeljski izlet k nekemu prijatelju. Sledi jim skupina Arabcev, med katerimi je tudi brat pretepene ženske. Izletniki se na plaži lepo zabavajo. Po kosilu ostanejo ženske v hiši, moški pa odidejo na plažo. Raymond se spopade z bratom svoje nekdanje ljubice. Arabec ga z nožem rani v roko. Pozneje se Raymond vrne na plažo in hoče ubiti Arabca. Mersault mu to prepreči. Potem pa se Mersault zaradi hude vročine odpravi k studencu, kjer sta ostala Arabca. K studencu gre zaradi vročine, ne pa z namenom, da se spopade. V Arabčevih rokah se kar naenkrat zasveti rezilo noža, ki Mersaulta oslepi, potegne Raymnondovo pištolo in Arabca ustreli.

Ko Mersaulta aretirajo, zasliševalce bolj kot umor zanima Mersaultov odnos do matere. Osebje hiralnice priča, kako brezčutno se je obnašal na pogrebu. Še zlasti so zgroženi, ko Mersault izjavi, da ne verjame v Boga in da ne čuti nikakršnega obžalovanja. Pričata tudi Marija in Raymond.

Zasliševanje traja več mesecev. Po dolgotrajnem procesu ga obsodijo na smrt: v imenu francoskega ljudstva mu bodo na javnem trgu odsekali glavo. Mersault niti ne pomisli na pritožbo. Zdi se mu, da je vseeno, kdaj človek umre. Ugotovi, da je vse skupaj nesmisel. Ubit bo, ker ni jokal na grobu svoje matere, čeprav je bil obtožen uboja. Odklanja spovednika, saj ne potrebuje niti njegove niti nobene druge tolažbe. Kriv je, zato bo plačal, več pa naj ne zahtevajo od njega.

Filozofija absurda v književnosti

Camusova filozofija absurda se razlikuje od ostalih predstavnikov eksistencializma, ki so za nesmiselnim, iracionalnim svetom iskali globlji smisel (Boga), s tem pa dajali človeku upanje, da se lahko njegov absurdni položaj reši.

Camus trdi naslednje:

Absurdno razmerje med človekom in svetom je večno in nerazrešljivo. V človeku bo vedno obstajala želja po urejenosti in popolnosti, svet pa bo vedno nerazumen, neurejen, nepopoln in nesmiseln. Za nesmiselnim svetom ni nobenega višjega smisla (Boga), zato je vsako upanje nesmiselno.

Človek mora vztrajati v absurdnosti in se odpovedati iluzijam. Prav z vztrajanjem dokazuje svojo moč, beg pred absurdnostjo (samomor) pa dokazuje njegovo nemoč. Vztrajati v absurdnosti pomeni biti upornik proti nesmiselnemu svetu in lažnemu upanju. Ta upor je sicer pasiven, saj človek ničesar konkretno ne spreminja, le sprejema svoj absurdni položaj. Po eni strani so za človeka vsa doživetja brez pomena, torej enakovredna, po drugi strani pa teži k temu, da bi čimveč doživel. Umre kot upornik: brez sprave in ne po svoji volji. Tak upornik je podoben Sizifu (neuspešno vali skalo na vrh hriba, delo brez uspeha).

Meursaultu je resničnost tuja, ne sprejema smisla in vrednot, ki so jih postavili ljudje, da bi prikrili nesmiselnost sveta. Vse mu je enako pomembno oz. nepomembno. (Ne kupi si črne kravate in žalnega traku, ampak si ju sposodi, materini smrti namenja prav toliko pozornosti kot vožnji z avtobusom.) To pomeni, da absurdnost doživlja nezavedno. (Ko ga vratar vpraša, zakaj noče videti matere, odgovori: »Ne vem.«

Vse do uboja Arabca Meursault doživlja življenje kot vrsto nesmiselnih naključij. Ravnodušno sprejema ljudi in dogodke, globljim čustvom se upira. Naključno nastane njegova zveza z Marijo, čeprav bi se z njo celo poročil, mu je v bistvu vseeno zanjo, saj je ne ljubi; slučajno je njegovo prijateljstvo z Raymondom in slučajno ubije Arabca, samo zaradi ostre svetlobe, ki ga je zaslepila.

Meursault ničesar ne obžaluje, ne pozna greha in ne pričakuje odpuščanja, ker ne verjame v Boga. Sprejme kazen za svoje dejanje. Odkloni spovednika, ki mu ponuja božje odpuščanje in upanje v neko boljše življenje po smrti.

Vse do procesa se Meursault svoje absurdnosti ne zaveda. Ob zadnjem obisku spovednika pa postane zavestni upornik. Upre se smislu in upanju. Pove, kako doživlja svet in življenje. Pravi, da sicer ustvarja videz, da živi kar tjavdan, a veruje vase bolj kot spovednik. Veruje v svoje življenje in v smrt, ki ga čaka. Pravi, da je to tudi vse, kar ima. To pomeni, da se zaveda, da je smisel že življenje samo, da je vesel, ker je to spoznal in doživel.

SMERI V SLOVENSKI KNJIŽEVNOSTI PO 2. SVETOVNI VOJNI

Značilnosti literarnih smerI

1. obdobje od leta 1945-1950

Kaže se vpliv sovjetskega socialističnega realizma. Nastajala je tudi književnost po načelih graditeljskega aktivizma. Številni pisatelji pa so nadaljevali socialni realizem.

2. obdobje od leta 1950 do leta 1960

Opazen je premik v intimizem, pojavlja se književnost eksistencializma, ob koncu petdesetih let pa tudi domači modernizem. Modernizem doživi višek v desetletju med 1960 in 1970. V drugi polovici tega obdobja pa nastopi tudi novi val domače avantgarde.

3. obdobje od leta 1970 do leta 1980

V književnosti se nadaljujeta modernizem in avantgarda, prav tako pa tudi različne oblike realizma.

4. obdobje od leta 1980 do leta 1990

Namesto modernizma se uveljavlja postmodernizem: to je umetnostna smer, ki odklanja pretirani modernizem in avantgardizem. Ohranja sicer nekatere modernistične značilnosti; motive, teme in oblike pa jemlje tudi iz literarne tradicije.

Za obdobje po drugi svetovni vojni je značilno hitro menjavanje ali hkratno obstajanje več literarnih smeri.

Delitev po generacijah ustvarjalcev:

LIRIKA

· Predvojna generacija: Matej Bor, Cene Vipotnik, Edvard Kocbek, Jože Udovič
je nadaljevala s pesništvom socialnega realizma, zanjo pa so značilne tudi ljubezenske, razpoloženjske in bivanjske pesmi, pretežno klasične.

· Prva povojna generacija: Ivan Minatti, Lojze Krakar, Ciril Zlobec,Tone Pavček, Janez Menart, Kajetan Kovič, Dane Zajc, Gregor Strniša, Veno Taufer
Prva skupina: Minatti, Menart, Krakar, Zlobec, Pavček, Kovič

Gojili so tradicionalno osebnoizpovedno pesem na temeljih moderne. (Intimizem – umetnik se začne umikati vase. Objektivno tematiko povojnih let je začel izpodrivati subjektivizem, ki se je začel izživljati ob naravi in človekovi notranjosti.) Nekateri avtorji so ostali tradicionalni tudi v slogu, drugi pa so pesnili v modernejših oblikah oziroma v svobodnem verzu.

Druga skupina: Zajc, Strniša, Taufer

Opustili so osebnoizpovedno pesništvo. Namesto osebne izpovedi so uporabljali različne podobe in mite ter izražali svoje doživetje brezosebno. Njihove pesmi govore o trpljenju, nesmislu in smrti.

Nekateri uporabljajo verz in slog tradicionalne lirike, nekateri pa modernistične.

· Druga povojna generacija

Nekateri nadaljujejo socialni realizem ali tradicionalno osebnoizpovedno pesem, seveda s prilagojeno tematiko (Ervin Fritz),

nekateri ustvarjajo poezijo obupa in nesmisla v brezosebnem slogu (Svetlana Makarovič),

nekateri so modernisti ali celo avantgardisti (Niko Grafenauer, Tomaž Šalamun).

· Tretja povojna generacija: Milan Jesih, Milan Dekleva, Ifigenija Zagoričnik, Milan Kleč, Vladimir Memon, Boris A. Novak 

Nekateri so tradicionalni, nekateri modernistični, nekateri pa povezujejo tradicijo z modernizmom in so postmodernisti.

· Četrta povojna generacija: Aleš Debeljak, Maja Haderlap, Alojz Ihan, Maja Vidmar, Uroš Zupan
Ustvarjajo med modernizmom in postmodernizmom.

EPIKA

· Predvojna generacija: Miško Kranjec, Ciril Kosmač, Anton Ingolič, Ivan Potrč, Edvard Kocbek, Vitomil Zupan
Ustvarjajo pripovedništvo različnih smeri – od socialnega realizma do eksistencializma in modernizma.

· Prva povojna generacija:

Prva skupina: Beno Zupančič, Andrej Hieng
Druga skupina: Lojze Kovačič, Dominik Smole, Vladimir Kavčič, Pavle Zidar, Peter Božič
Zupančič, Kovačič in Zidar so izšli iz socialnega realizma in z njim tudi nadaljevali, čeprav se je v njihovih delih uveljavil tudi modernizem, pri Zidarju pa tudi ekspresionizem.

Hieng in Smole sta ohranjala tradicijo moderne, zlasti impresionizma in dekadence.

Hieng se je z notranjimi monologi in razbito kompozicijo približal modernizmu.

Smole pa je ustvarjal književnost absurda in eksistencializma.

· Druga povojna generacija (v šestdesetih in sedemdesetih letih):

najpomembnejši predstavnik je Rudi Šeligo, ki je v slovensko književnost vnesel reizem (literarna smer, ki z natančnimi opisi človeškega telesa in gibov prikazuje človeka kot stvar med stvarmi)

· Tretja povojna generacija: Drago Jančar
Izhajal je iz eksistencializma in književnosti absurda, uveljavil pa je tudi postmodernizem.

DRAMATIKA

· Predvojna generacija: Matej Bor, Ivan Potrč
Ostajala je zvesta socialnemu realizmu.

· Prva povojna generacija: Dominik Smole, Peter Božič, Dane Zajc, Gregor Strniša

Smole in Božič uveljavita modernizem in dramatiko absurda.

Zajc in Strniša pa ustvarjata poetično dramo s prvinami modernizma. 

· Druga povojna generacija: Dušan Jovanovič
Ustvarja dramatiko absurda z močnimi prvinami groteske.

· Tretja povojna generacija: Drago Jančar

Izhaja iz eksistencializma, modernizma in absurdne dramatike, značilen zanj

pa je tudi postmodernizem.

PESNIŠTVO V SLOVENSKI KNJIŽEVNOSTI OD LETA 1945 DO SODOBNOSTI 

Janez Menart, CROQUIS 

(iz zbirke Časopisni stihi, 1960)

J. Menart (1929) se je rodil v Mariboru. Študiral je slavistiko in komparativistiko in nato služboval v različnih krajih.

Menart je pesnik in prevajalec. Kot pesnik je nastopil v začetku petdesetih let skupaj s Kovičem, Zlobcem in Pavčkom v pesniški zbirki Pesmi štirih (1953). Popularen pa je postal zlasti z zbirkami: Časopisni stihi, Semafori mladosti in Statve življenja.

Osrednji motiv pesmi je risanje skice (croquis – skica, osnutek). Lirski subjekt je pesnik, ki sedi v kavarni in pije konjak. Iz dolgočasja riše po razliti lužici različne podobe. Pesem je torej realistična, odraz stvarnega življenja. Ampak za to naivno sliko se skriva nek globlji pomen. Pesnik je s sliko podzavestno risal svet, ki si ga želi. Risal je dom oz. domačijo. Slika dobiva idiličen pomen: hišica v naravi, klopca, stezica in lepa žena med rožami (Menart ni imel nikoli pravega doma, živel je pri starih starših, v internatih, zato si je želel dom). Lahko pa si pesem razlagamo kot ironijo do malomeščanskega zapiranja v »idilično trdnjavo«, ki tistim, ki posedajo po kavarnah in popivajo, iz moralnih razlogov »nikdar ne bi odprli vrat«.

Poanta pesmi je v zadnjem verzu:«Gospod natakar, še en konjak, prosim!« (Natakar namreč pobriše lužico in s tem sliko.) Poanta je vztrajanje med pustim življenjem in sanjami.

Analiza jezika in sloga

V pesmi prevladuje poročanje, nizanje dejstev, ki so nanizana nestavčno, celo enobesedno (kavarna, miza).

Pomanjševalnice pomenijo znamenje idiličnosti (lužica, klopica) ali ironije (pobere vse in mizico pobriše).

Ključna glagola akcije sta risati in brisati, ki imata tudi metaforični pomen.

Pesem je jezikovno-slogovno preprosta, realistična, hkrati pa zvočno urejena z ritmom in rimo.

V oblikovnem pogledu je pesem tradicionalna, moderna pa je z motivom odtujenega človeka, spet tradicionalna pa s sporočilom volje po vztrajanju, ki je sestavina slovenskega pesništva od Prešerna dalje.

TONE PAVČEK, ŠE ENKRAT GLAGOLI

(iz zbirke Dediščina,1983)

T. Pavček (1928) se je rodil v Šentjuriju pri Novem mestu. Dokončal je študij prava. Opravljal je različna dela.

Je pesnik, esejist in prevajalec. Skupaj z Menartom, Zlobcem in Kovičem je izdal pesniško zbirko Pesmi štirih.

Pavčkove pesmi so razpoloženjske in miselne; pogosti so motivi dolenjske pokrajine in človekove ujetosti v prostor in čas. Zgleduje se pri pesnikih slovenske moderne in pri novoromantikih.

Najpomembnejše zbirke: Sanje živijo dalje, Ujeti ocean, Poganske hvalnice, Dediščina, Pijanost, kot up varljiva, kot milost živa.

Pesem je variacija na njegovo starejšo pesem GLAGOLI (iz zbirke Ujeti ocean,1964)

GLAGOLI

Do boli misliti. Misliti tenko.

Znova domisliti domišljeni svet. Žvečiti med zobmi grenko

preslico svojih in tujih let.

Rušiti. Rvati. Zbrati v steklene

drobce vsak dan svoj razbiti obraz

Rasti. Z rastjo zasloniti jeklene

želode krogel, sršeče v nas.

Biti. Ljubiti. Ne odstopiti od vesel

Na čolnu prihodnjih otrok…

Ali plavati, plavati, kamor nas nese

neustavljivi tok.

Starejša pesem je krajša, saj ima le 3 kitice, novejša pa kar šest. Obe pesmi imata podoben, zasekan ritem in izpeljane rime.

Zanimiva je uporaba glagolov (nedoločnikov) v obeh pesmih. V prvi so izstopajoči: misliti, rušiti, rasti, biti, ljubiti, plavati. V drugi pa: stati, molčati, jokati, dajati, znati, spati. 

Nedvomno prevladuje v prvi aktivistična, v drugi pa pasivistična naravnanost. Prvotno pesnikovo vitalistično naravnanost kasneje prekriva resna refleksija in mračno razpoloženje, kar je oboje posledica težkih preizkušenj (sinova smrt). Pesem je moralno-refleksivna. Pesnik razmišlja o moralnih človekovih kvalitetah. Pomembno je, da je mož, pokončen, ne glede na položaj, v katerem se znajde. Nikoli ne sme pokazati svoje bolečine. Joče lahko samo v sebi. Vedno mora biti pripravljen razdajati sebe, in sicer predvsem tisto, kar je najboljšega v njem, čeprav je včasih to težko. Ko pride čas, mora znati tudi dostojanstveno končati svoje bivanje. Potem ga čaka zasluženo spanje, mir.

Tone Pavček, PESEM O ZVEZDAH

(iz zbirke Pesmi štirih, 1953)

Bivanjska tematika

Pesem o zvezdah je pesem o človeku. Zvezda je v poeziji simbol sreče, smisla in optimizma. Prav tako je vsak človek nekaj posebnega, smiselnega in lepega. Potuje po vedno isti poti od rojstva do smrti. Čeprav je del skupnosti, živi sam. Ljudje so si včasih predaleč in so si odtujeni, včasih pa so si celo preblizu in prav takrat lahko drug drugega najbolj prizadenejo.

Jezik in slog

Pesem je členjena v kitice – 5 kitic. Vsaka posreduje del sporočila.

Rima ni izpeljana dosledno, pojavlja se tudi asonanca (ujemanje samoglasnikov).

Verz ni miselna celota, saj misel iz enega verza preskoči v drugega (enjamebent ali prestop).

Običajne besede in besedne zveze se menjujejo  z neobičajnimi – besedami v prenesenem pomenu. 

Metafore: »krmariti k pogrebu« – bližati se smrti, »z nohti lahko srce kdo doseže« – človek izgubi srečo, smisel.

Primerjava v prvi kitici:«Vsak človek je zase svet, /čuden, svetal in lep/

kot zvezda na nebu.« je ključna za razumevanje sporočila.

Kajetan Kovič, JUŽNI OTOK

(iz zbirke Labrador, ----)

K. Kovič (1931) se je rodil v Mariboru. Končal je študij svetovne književnosti in literarne teorije. Služboval je kot novinar in urednik.

Sodeloval je pri pesniški zbirki Pesmi štirih. V njegovih zbirkah so upesnjene naslednje teme:

Prezgodnji dan – realnost omejuje človekove sanje in srečno ljubezen.

Korenine vetra – tehnika uničuje človeka, zato hrepeni po naravi.

Ogenjvoda – umik v naravo človeka ne pomirja, v samoti in dvomih ostaja iskalec.

Labrador – iz skrivnostnega, a hladnega sveta raste želja po smislu in sreči.

Poletje – o minevanju, vsak konec pa hkrati pomeni začetek novega.

Sibirski ciklus in druge pesmi raznih let – pesnik se sprašuje o smislu

in namenu človekovega bivanja.

Kovič je tudi pisec romanov, novel, mladinske književnosti in prevajalec.

Tema

To je pesem o iskanju bivanjskega smisla. Človek teži po smislu in sreči. Živi v stalnem nasprotju med vero in dvomom. Pesem ne pove, kako človek spremeni dvom v vero in odkrije smisel, ponuja pa možnost, da se to zgodi.

Južni otok je metafora za nekaj lepega, prijetnega, za srečo, ljubezen, smisel. Južni otok je stvar želje, zaupanja, pogoj za njegov obstoj pa je hrepenenje.

Južni otok je oaza sredi hladnega sveta. Pot do južnega otoka je težka, ali kar nemogoča, toda vedno znova se pojavljajo nove možnosti za dosego tega otoka, upanje ostaja. Možnost bivanja ni odvisna od tega, kaj človek o njem misli, ampak od tega, če po njem hrepeni.

Oblika 

Pesem je v celoti podoba, metafora.

Južni otok je metafora za nekaj lepega, prijetnega, za srečo, ljubezen. Metaforičen pomen imajo tudi glagoli, ki so otoku pripisani: vzhaja, traja, gre.

Morje je metafora za življenje, okolje, svobodo gibanja.

Zvezda je simbol jasnega, zanesljivega vodenja – nekaj ali nekdo, ki kaže pot.

Nova ladja je nova možnost za pot, začetek, je nova priložnost, upanje. Za celotno podobo je značilen kontrast svetlobe in teme; svetli del: svit, bela voda, močna zvezda; temni del: temno morsko dno z zasutimi školjkami in mahom ter vejami.

Dane Zajc, ČRNI DEČEK

(iz zbirke Jezik iz zemlje, 1961)

D. Zajc (1929) se je rodil v Zgornji Javoršici pri Moravčah.

Je eden najvidnejših sodobnih slovenskih pesnikov, je tudi dramatik in pisec mladinske književnosti.

Zajc je pesnik groze, obupa in mračne obsedenosti s trpljenjem človeka nasploh, še bolj pa posameznika. V povojno slovensko liriko je uvedel novi ekspresionizem in nadrealizem, književnost absurda in eksistencializma. Je ustvarjalec svobodnega, prostega verza.

Pomembne pesniške zbirke: Požgana trava, Rožengruntar, Jezik iz zemlje, Zarotitve.

Drame: Otroka reke, Ubijavci kač, Voranc, Medeja.

ČRNI DEČEK

Črni deček stoji na rumenem pesku puščave. Okrog je le nebo in vse, kar deček ima, je naročje, polno ptic. Zaradi njih ne sme zbežati. Vendar ptice morajo odleteti. Ko so na nebu, jih obseva močno sonce, zato razpadejo v perje, meso in pepel. A deček ima nove ptice, ki zopet odlete, ker morajo odleteti in zopet propadejo.

Simboli

Puščava – simbol sveta, v katerem živi človek. Tako kot puščava je tudi svet mrtev in odljuden. Človek je v njem osamljen, prestrašen in ogrožen.

Starci – nasprotje dečku, ne le nasprotje, ampak tudi grožnja. Podobni so sivim ujedam, ki so sovražnice ptic, torej vsega, kar ima deček. Starci so simbol ožjega okolja, v katerem živi človek.

Sonce in zvezda – simbola neke višje kozmične sile, ki oblikuje svet. Ta sila pa uničuje človekovo življenje (»zlobno sonce«, »ledene zvezde«).

Ptice – simbol nasprotja vsega negativnega, ki ogroža človeka.

Podoba dečka s polnim naročjem ptic je lahko tudi podoba pesnika, ki poje, ker more peti, ne da bi v tem videl smisel, torej simbolizirajo ptice pesnikove pesmi. Pesnik vztraja v pesnjenju, nesmiselni svet njegove pesmi uniči.

Črni deček – simbol osamljene in ogrožene eksistence, ki mora moč za bivanje in vztrajanje odkriti v sebi.

Spuščanje ptic – simbol vsakega idealističnega dejanja, tudi umetniškega ustvarjanja.

Absurd v sodobni poeziji

Osrednji motiv pesmi je absurden: dečkovo spuščanje ptic spominja na Sizifovo delo.

Nesmiselnega početja ni mogoče dojeti z razumom: »zlobno sonce« sproti ubija ptice, deček je v puščavi grozljivo sam, vendar ne sme zbežati, ker ima »naročje polno ptic«. Njegovo vztrajanje nima smisla, saj ne daje pričakovanega rezultata. Za tako početje mora obstajati nek notranji, nerazložljivi smisel. Človek vztraja v absurdnem položaju, ker ima svoje želje in lastne ideale. Te ideale (o tem, kje jih človek dobi, pesem ne govori) človek mora imeti. Potrebno je vztrajati. Zbežati iz sveta (puščave) bi pomenilo zbežati od idealov (ptic) in s tem od samega sebe, saj ima človek le to (ptice so vse, kar ima). Vztrajanje pomeni odločitev za življenje – takšno, kot je. Osamljenost in ogroženost se ponavljata, a človek ima kot po čudežu nove želje, novo upanje, nove ideale, da z njimi kljubuje nesmislu. (Ustvarjalec – pesnik – pa jih razdaja drugim.)

Verz

Pesem je napisana v svobodni obliki in svobodnem verzu. Zanj je značilno, da je različno dolg, brez metričnega obrazca. Lahko je riman. Pesem je ritmično učinkovita.

Značilna je zvočna podoba. To doseže s ponavljanjem, z vsebinskim paralelizmom, z aliteracijo in asonanco.

Zvočna podoba podpira sporočilo pesmi. Verz moramo brati počasi, zamolkli zvok in počasen, enakomeren ritem pa ponazarjata žalost, o kateri pesem govori.

Gregor Strniša; VEČERNA PRAVLJICA

(iz zbirke Mozaiki, 1959)

G. Strniša (1930-1987) se je rodil v Ljubljani. Študiral je germanistiko. Bil je pesnik in dramatik. V svoji poeziji je zavračal ekspresionizem, bliže sta mu bila impresionizem in simbolizem. Za njegovo pesništvo je značilno prepletanje disciplinirane razumskosti in bogate fantazije, zaznamuje pa ga tudi avtorjevo nagnjenje k metafiziki oz. transcendenci.

Pesniške zbirke: Mozaiki, Odisej, Zvezde, Škarje, Jajce.

Poetične drame: Samorog, Žabe, Ljudožerci.

VEČERNA PRAVLJICA

Pesem Večerna pravljica je iz dveh delov. Vsebina prvega dela je čudežni svet ponoči, vsebina drugega so ljudje, ujetniki groze in sanj, ki spijo.

(skrivnostni gozd : temna hiša)

Groteskne prvine

Obe podobi tvorijo nenavadni, popačeni liki. Pojavi so predstavljeni v pretirani obliki: veliki kamni na tenkih nogah, orjaški sivi pajki, dolge sive miši, velike mačke sanj. Skriti pesniški subjekt elemente objektivne realnosti (drevesa, luno, kamne, gobe, gozd, hišo, ljudi, miši, mačke) domišljijsko preoblikuje tako, da ustvari nov, »pravljični« svet. Odprta drevesa s temnimi srci in luna s sivim lišajem zbudijo občutek tesnobe, veliki kamni na tenkih nogah, ki »grizejo mehke obraze gob«, tesnobo stopnjujejo v ogroženost.

Enako velja za drugo podobo: z ljudmi, podobnimi dolgim mišim, se igrajo velike mačke sanj, tesnobnost omejenega gibanja prehaja v ogroženost.

Pomen naslova 

Pesnik opisuje podobno kot v pravljici, vendar ta pravljica ni pomirjujoča, ne uspava, je grozljiva. Pesnik realno povezuje z nerealnim, sanjskim svetom. Gre za nadrealistično podobo sveta, v katerem zlovešče sanje preraščajo človeka do tiste mere, ko ta postaja le njihova nemočna igrača. Šele podzavestni svet razkrije skrajno nemoč in grozo človekovega odtujenega bivanja. Odtujeni ljudje ga ne zaznavajo, ker tudi v svojem stvarnem svetu ne živijo, ampak spijo, sami sebi so dovolj in se predajajo sanjam. Če ti ljudje ne zaznavajo drugega sveta, saj tudi lastnega ne, to še ne pomeni, da ne obstaja. Pesniški subjekt Večerne pravljice ga. Zanj in za pesnika ni razlike med realnim in nerealnim svetom. Realni svet je nerealni in nerealni je realni.

Svetlana Makarovič, ZELENI JURIJ

 (iz zbirke Izštevanja, ------)

S. Makarovič (1939) se je rodila v Mariboru. Doštudirala je na Akademiji za gledališče, radio, film in televizijo. Nekaj časa je bila igralka, nato pa se je posvetila pisateljevanju. Za mladino piše pesmi in prozo.

Njeno pesništvo se na izviren način povezuje z ljudsko tradicijo, v njenih pesmih sta obup in nesmisel izražena v brezosebnem slogu.

Pesniške zbirke: Somrak, Kresna noč, Volčje jagode, Srčevec, Pelin žena, Izštevanja, Tisti čas. 

Aktualizacija ljudske motivike

Seveda ne gre za istega Zelenega Jurija kot v ljudski pesmi. Pesnica je uporabila mitološko osebo iz ljudskega izročila, da bi z njo izrazila problematiko sodobnega človeka.

V ljudski pesmi zmagujeta veselje in razigranost, ki ju zbuja zmaga pomladi nad zimo. Iz sodobne pesmi o Zelenem Juriju pa vejejo mračnost, strah in groza, ki jih povzroča hudobija ljudi. Človeška hudobija izzove še večjo hudobijo, maščevalnost še večjo maščevalnost, ki uniči tistega, ki je namesto dobrega dajal zlo.

Pesmi ne razumemo kot pesniškega sporočila o Zelenem Juriju, darovanju in praznovanju pomladi. Takšno sporočilo ima ljudska pesem. V njej je Zeleni Jurij res zeleni Jurij, junak obrednega praznovanja.

V pesmi Svetlane Makarovič postane Zeleni Jurij Sivi Jurij, ki ni obredno bitje. Sivi Jurij je deček (brez imena, katerikoli), ki dozori v moža sredi hudobije. Torej je lahko tudi vsakdo izmed nas, ki ima podobno izkušnjo, Sivi Jurij. Zgodba o Zelenem Juriju oz. Sivem Juriju je podoba človeka, ki ga okolje kaznuje zaradi njegove drugačnosti (ima svetle oči, ne pozna solz, ne hodi sključen), sam pa se odzove s še večjo krutostjo (njega kamenjajo, on pa se vrne z bodalom in iztika oči).

Tomaž Šalamun, MALINE SO 

(iz zbirke Poker,1966)

T. Šalamun (1941) se je rodil v Zagrebu. Gimnazijo je obiskoval v Kopru, v Ljubljani pa je doštudiral umetnostno zgodovino. Živi kot svobodni književnik.

Je ključni predstavnik avantgarde šestdesetih let. Ustvarja na izhodiščih avantgarde dvajsetih let (dadaizem, nadrealizem) in izhaja iz osvobojene pesniške igre. Ukvarjal se je tudi s konceptualno umetnostjo. Po formalno-
-estetski in idejni plati je prelomni avtor v slovenskem pesniškem razvoju.

Pesniške zbirke: Poker, Bela Itaka, Metoda angela, Maske, Balada za Metko Krašovec. 

Šalamun je vnesel v slovensko pesništvo šokantnost, drznost, provokacijo, sveže in sproščeno besedišče – vse je lahko poezija, vse je poetično – poezija in življenje se povezujeta in zbližujeta.

Literaturo pojmuje kot čisto igro, igrivo, namerno nesmiselno kombinacijo različnih motivov in besednih pomenov. Po latinski besedi ludus (igra) se smer imenuje LUDIZEM.

Modernizem

V tej pesmi gre za ludizem, ki se od tradicionalne umetnosti razlikuje v tem, da nima idejnega sporočila, ker kot avantgardna smer ne priznava ustaljenih vrednot. Gre le za spontano »igro« z jezikom.

Nenavaden je že naslov, saj pomeni nepotrebno trditev, da maline obstajajo. Še bolj pa je presenetljivo, da temu naslovu sledi besedilo, ki vse do konca govori o košarkarski tekmi.

Osrednji motiv je šokanten, saj je banalno vsakdanji. Čeprav je v njem opazna neka časovna logika (začetek, potek in konec tekme), pa v kombinaciji z drugimi, stranskimi motivi tvori nekako montažo nasprotij in nesmiselnih zvez. Od ljudi se pesniški subjekt usmerja k stvarem: novim supergam, lučem, številkah na dresih; sredi mladih igralcev se znajdeta dve teti in drugi ljudje z neznanimi imeni. Med igro hodijo, pojejo, sprašujejo... Gre za popolno brezzvezje, kjer je nesmiselno iskati kak globlji pomen.

Kot ni kakega globljega pomena v košarkarski tekmi, tako ga tudi v pesmi ni. Stvari nimajo višjega, razumnega pomena, prav tako tudi človekovo početje ne. Avantgardistični pesnik ni glasnik nekih pomembnih idej, izreka pa idejo o nesmiselnosti tradicionalnih vrednot.

Ironija v pesmi je poudarjena z dejstvom, da je tekma, ki je zbujala tolikšno zadovoljstvo, izgubljena, in s pripovedovalčevim odgovorom na vprašanje o vzroku za to (Maline so/maline/rečem). Odkrivati vzrok bi pomenilo, da se vključujemo v racionalni svet. To pa pesnik ludist zavrača. Sporočilo pesmi je ideja o literaturi kot čisti igri.

Jezik

Nerazumno montažo motivov je pesnik ustvaril s svobodno igro besed brez poetične norme. V pesem so kot v koš skupaj nametani Karlovac, tuja osebna lastna imena, novinarji in maline. Poleg splošnih pogovornih izrazov (fantastičen, gor pa dol) so v pesmi tudi žargonski izrazi (man to man, back). V pesmi tudi ni ločil, saj avantgardno pesništvo zanika tako vse elemente tradicionalnega pesništva kot tudi pravopisna pravila.

PRIPOVEDNIŠTVO V SLOVENSKI KNJIŽEVNOSTI OD LETA 1945 DO SODOBNOSTI 

Motivno-tematske in slogovne prvine

Epika oz. pripovedništvo v prvem desetletju po 2. svetovni vojni nadaljuje tradicionalni oz. socialni realizem, pozneje pa se v njej odražata eksistencializem in modernizem (sredi petdesetih let).

Okrog leta 1960 se uveljavi književnost absurda, ob koncu šestdesetih let pa avantgardna književnost, predvsem reizem (izloča subjektivnost in se usmerja zlasti v predmetni svet).

V zadnjih letih so značilni pojavi postmodernizma.

Na splošno pa velja, da so se v pripovedništvu sočasno razvijale različne književne smeri.

· Predvojna generacija: Miško Kranjec, Ciril Kosmač, Anton Ingolič, Ivan Potrč, Edvard Kocbek, Vitomil Zupan

je ustvarjala pripovedništvo različnih smeri od socialnega realizma do eksistencializma in modernizma.

· Prva povojna generacija

Prva skupina: Beno Zupančič, Andrej Hieng
Druga skupina: Lojze Kovačič, Dominik Smole, Vladimir Kavčič, Pavle Zidar, Peter Božič

Zupančič, Kovačič in Zidar so izšli iz socialnega realizma in v glavnem tudi ostali v njegovih okvirih, čeprav se je v njihovih delih uveljavil tudi modrnizem, pri Zidarju pa tudi ekspresionizem.

Hieng in Smole sta ohranjala tradicijo moderne, zlasti impresionizma in dekadence. Hieng se je z notranjimi monologi in razbito kompozicijo približal modernizmu. Smole pa je ustvarjal književnost absurda in eksistencializma.

· Druga povojna generacija: Rudi Šeligo
Uveljavila se je v šestdesetih in sedemdesetih letih.

Šeligo je v slovensko literaturo vnesel reizem (z natančnimi opisi človeškega telesa in gibov prikazuje človeka kot stvar med stvarmi).

· Tretja povojna generacija: Drago Jančar
Nastopila je po letu 1970.

Jančar je izhajal iz eksistencializma in književnosti absurda, uveljavil pa je tudi postmodernizem.

Vitomil Zupan, MENUET ZA KITARO 

(1975)

V. Zupan (1914-1987) se je rodil v Ljubljani. Po poklicu je bil gradbeni inženir. Pred 1. svetovno vojno je živel v tujini in domovini. Na začetku vojne se je priključil OF ter bil kasneje v italijanski internaciji. Po letu 1943 je bil izpuščen in se je priključil partizanom. Leta 1948 ga je tedanja komunistična oblast obsodila na 18 let zapora. Obsojen je bil nemorale, poskusa posilstva, poskusa umora, sovražne propagande, špijonaže in izdaje domovine. Po sedmih letih je bil izpuščen.

V svojih romanih Zupan kritično pripoveduje o partizanih, razgalja malomeščansko zakonsko življenje in opisuje svoja razburljiva doživetja. Besedila so psihološko poglobljena in stilno raznovrstna, napisana večinoma v modernistični tehniki. V dramatiki se približuje eksistencializmu in neonaturalizmu.

Delo: Andante patetico, novela; romani: Potovanje na konec pomladi, Menuet za kitaro, Duh po človeku, Igra s hudičevim repom, Komedija človeškega tkiva, Levitan, Človek letnih časov…

ZGODBA

Roman je zgrajen iz okvirne in vložene pripovedi.

V okvirni zgodbi izvemo, da je roman napisal – to pove neimenovani prepisovalec – Jakob Bergant Berk in da je nastal med 2. svetovno vojno. Prepisal naj bi ga v Ljubljani in Barceloni v letih 1973 in 1974.

Okvirna zgodba predstavlja tudi nekakšno turistično potovanje po Španiji, kjer se Berk sreča z nekdanjim nemškim vojakom, ki se je boril v Jugoslaviji.

Vložena pripoved pa govori o vojni, v kateri je sodeloval Berk od leta 1943 do osvoboditve.

Zgodba iz 2. svetovne vojne:

Oktobra 1943 se aktivist Jakob Bergant Berk odpravi iz Ljubljane v partizane. V skrivališču se seznani z nekdanjim španskim borcem Antonom, ki kasneje postane njegov prijatelj. Partizani gredo na pohod proti Ribnici. Na poti doživi Berk burno ljubezensko noč s partizanko Vesno. V Ribnici borci izvedo, da se bliža velika nemška ofenziva.

V Suhi krajini potekajo hudi spopadi z Nemci. Berka po nesreči skoraj ustreli nek partizan. Kasneje postane Berk pomočnik mitraljezca. Javi se tudi za bombaša in le za las uide Nemcem.

Z Antonom se skupaj borita v bitki za Mokrec. V boju je ubitih veliko partizanov. Kasneje se Anton in Berk pridružita neznanim partizanom in večkrat komaj uideta smrti. Anton mu tudi pripoveduje o svojem boju v španski državljanski vojni. Berk in Anton postaneta prava prijatelja, kasneje se razideta in se borita v različnih krajih. Berk postane komandir. Antona ponovno sreča tik pred koncem vojne. Anton umre na absurden način. Nek soborec je neprevidno ravnal s pištolo, ki se je sprožila. Krogla je prebila strop in zadela Antona. Preden je umrl, je Berku dejal: »Nasvidenje v naslednji vojni.« (Ta stavek in pa stavek: »Važno je priti na grič.« /grič=rešitev/ se pojavljata skozi celoten roman.)

Berk je intelektualec, večni dvomljivec in zato netipičen partizan, je neprilagojen posebnež, nevaren skeptik. V partizane se je vključil prostovoljno. Zelo je privlačen za dekleta, vendar mu ljubezen pomeni le mehanično opravilo, šport in zabavo. Je pogumen in odgovoren vojak. Ni komunist in tudi ne želi postati. Vseskozi je nekaj posebnega. Na ljudi med vojno gleda kot na bitja iz mesa in krvi. Ideologija ga ne zanima, zanj partizanstvo ni nekaj idealnega, vzvišenega. Ko govori o partizanih, ga zanima le njihova osebna, človeška vrednost.

V zgodbi o turističnem potovanju po Španiji je manj zunanjega dogajanja. Berk spozna starejši nemški zakonski par. Ugotovi, da je bil Joseph Bitter med 2. sv. vojno oficir v bojih na Balkanu. Sebe ne razkrije. Moža se veliko pogovarjata o vojni. Čeprav sta bila nekdanja nasprotnika, razmišljata o vojni zelo podobno. Bitter trdi, da ni bil nacist, ampak le vojak, ki je izpolnjeval ukaze. Veliko razmišljata tudi o strahu in pogumu. Berk trdi, da o strahu človek razmišlja šele po vojni in da je pogum za vojaka nekaj relativnega. V nečem pa se strinjata. Bitter pravi, da je človek žival. Pripovedovalec ga popravi, da žival ne zida celic, v katere bi zapirala svoje živali, da čredo vodi najmočnejši in najpametnejši samec, človeško družbo pa zakompleksani sleparji s trebuhi.

Pravo resnico o Bittru razkrije njegova žena, ki pove, da je njen mož sodeloval tudi v velikih pobojih pri Kragujevcu in okolici. O tem je hotel napisati spomine, a ga je pisanje o preteklosti preveč obremenjevalo. Po odhodu nemškega para ostane Berk sam v deželi, kjer se je nekoč bojeval njegov prijatelj Anton in kjer zdaj na vsakem koraku utripa sodobno življenje. Roman se konča z ugotovitvijo, da se od vsepovsod vedno vrača v Ljubljano.

Vojni roman

Menuet za kitaro je vojni roman, posebna vrsta zgodovinskega romana. Njegova glavna tema je 2. svetovna vojna. Večino zunanjega dogajanje tvorijo resnični zgodovinski dogodki, ki jih avtor v romanu natančno časovno določi. Vojna je tudi glavna tema obsežnih razmišljanj in pogovorov, tako med samo vojno kot tudi trideset let po njej. Ne razpravljajo le o 2. svetovni vojni, ampak o vseh velikih vojnah in osebnostih svetovne zgodovine, in to ne le o družbenih vzrokih in strateških potekih vojn, ampak tudi o psiholoških odzivih nanje.

Po 2. svetovni vojni je na Slovenskem nastalo kar nekaj vojnih romanov (napisali so jih Miško Kranjec, Tone Svetina, Vladimir Kavčič). Najbolj kritično pa prikazuje obdobje boja proti okupatorju Zupanov roman Menuet za kitaro. V njem partizani niso le neustrašni borci in zmagovalci, ampak ljudje, ki živijo med strahom in pogumom in imajo vse druge človeške slabosti in vrline (podobno kot v Kocbekovi zbirki novel Strah in pogum).

Modernistični pripovedni postopki

· Prvoosebni pripovedovalec

Pripoveduje le to, kar sam doživi.

· Menjavanje različnih pripovednih postopkov

Roman beremo kot dnevnik aktualnega dogajanja v Španiji, v katerem pa prevladujejo spomini na izkušnje v vojni. Pripovedovalec govori o dogodkih, ki so se zgodili pred tridesetimi leti, včasih tako, kot jih je doživljal takrat, drugič pa tako, da gleda nanje s časovne distance in z mnogimi vmesnimi izkušnjami.

· Jedrnata poročila o vojnih dogodkih se nadaljujejo v obsežne notranje monologe, razmišljanja o vojni, miru, ideologijah, svobodi. Pripovedovalec mnogo razmišlja o sebi in svoji vlogi v vojni.

· Dialogi

Ti so jezikovno zapleteni, kadar razpravljajo o zgodovini, filozofiji, politiki, in preprostejši, ko gre za običajne pogovore s preprostimi partizani.

· Uporaba zelo pestrega gradiva

V zgodbah uporabi pesmi (partizanske, tuje, moderne), časopisne novice, grafite, vojaške ukaze..., pred vsakim poglavjem uporablja citate, tudi iz Biblije, besedila iz raznih korespondenc. Mnoga od teh besedil so napisana v španščini, nemščini, hrvaščini.

· Vmesni komentarji

Pripovedovalec povezuje zgodbe z vmesnimi komentarji.

· Svobodno prepletanje besedja

Besedje je pesniško, romantično-lirsko, pogovorno, vulgarno, uporablja besedne igre in celo popolnoma nesmiselne besedne zveze.

Pavle ZIDAR, SVETI PAVEL

(1965)

P. Zidar (l932-l992) se je rodil v Slovenskem Javorniku pri Jesenicah. Končal je učiteljišče in služboval kot učitelj.

Pisal je v glavnem krajša pripovedna dela – kratke romane in novele. Velikokrat pripoveduje o dogodkih iz svojega življenja. Govori o kmetih, delavcih, izobražencih, zelo pogosto o učiteljih. Veliko del govori o zakonskem življenju, nezvestobi, telesni ljubezni.

Dela: S konji in sam (novele), Sveti Pavel, Marija Magdalena, Dim, ki diši po sestri Juli, Učiteljice, Blažen med ženami, Jezus iz pekla (romani)…

Roman Sveti Pavel je nastal na osnovi resničnega dogajanja na slovenskem podeželju po drugi svetovni vojni. Kritično obravnava takratno povojno družbeno ureditev.

ZGODBA

Pripoveduje o življenju kmetov na Dolenjskem takoj po drugi svetovni vojni. Govori o vsakdanjem življenju preprostih ljudi ter o odnosih med njimi in socialistično oblastjo.

Glavni osebi sta brata Žan in Frenk Debevc. Prvi je bil med vojno partizan in je sedaj član krajevnega ljudskega odbora, ki predstavlja oblast. Drugi je bil belogardist in se sedaj skriva pred novo oblastjo.

Roman ima šest poglavij:

1. MIR: Žan Debevec in njegova žena premišljujeta, kam bi skrila brata Frenka, ki se skriva v eni od zidanic, ki jih je oblast začela pregledovati. Žan ga kljub pritiskom oblasti ni izdal. Ker skrivališče v zidanici ni več varno, domači sklenejo, da bodo Frenka skrili v zvoniku cerkve svetega Pavla.

2. ŽETEV: Prikazana je žetev, kot tipičen izsek iz življenja in dela »malih ljudi«.

3. ČRNI VETER: Krajevni ljudski odbor sklene, da bodo morali kmetje odslej dajati več vina za potrebe socialistične skupnosti in da bo treba končno ujeti Frenka. Predstavniki oblasti se obnašajo zelo samovoljno in primitivno.

4. SVETI PAVEL: Frenk v zvoniku premišljuje o svojem življenju oz. životarjenju, o krivdi in nekrivdi. Obiskujejo ga domači. Hči mu pove, da se bo poročila in da je bil njen fant partizan. To za očeta ni bistveno. Bistveno je, da bo bodoči zet delal.

5. TO IN ŠE PISMO: Oblast pobira pri kmetih pridelke, še zlasti vino. Kmetje so razburjeni in nezadovoljni. Duhovnik nagovarja Frenkovo ženo, naj se njen mož  v dobro skupnosti preda. Žan se sicer izmakne predaji vina, toda iz hleva mu odpeljejo še zadnjega konja. Prizadet nad tem napiše pismo Titu.

6. LOV: Žandarji hočejo od kmetov izvedeti, kje je Frenk. Zaslišujejo mežnarja in Žana. Ker Frenka nihče ne izda, začne oblast izsiljevati in terorizirati. Kmetov ne pustijo domov, da bi nakrmili živino. Celo pretepajo jih. Končno Frenkova žena za dobro skupnosti izda moža.

Družbenokritični realizem

Pisateljev odnos do povojne družbe je kritičen. Eden od glavnih junakov Žan Debevc je preprost kmečki človek, vendar nove povojne socialistične oblasti ni sprejemal kot nekaj svetega. Ni verjel, da je prav vse, kar oblast dela oz. zahteva od ljudi. To njegovo razmišljanje je toliko prepričljivejše, ker je bil med vojno partizan in sta mu kot partizana padla tudi oba sinova. Boril se je za novo družbeno (socialistično) ureditev, vendar je kot kmet, ki trdo dela, videl tudi njene napake. Še več. Nad novo oblastjo je razočaran in jezen. Njegova jeza se meša z žalostjo. Ko se odloči, da bo pisal Titu, vidimo, da kljub slabim izkušnjam s krajevno oblastjo še zaupa v družbeno ureditev, v kateri živi. Prepričan je, da bo vrhovni vodja takratne Jugoslavije rešil njegov problem.

Njegovo pismo nam nazorno pove, kdo in kakšen je Žan, kakšna je bila družba in oblast, v kateri Žan živi, in kako neizmerno zaupa Titu. S pismom je avtor prepričljivo in učinkovito, predvsem pa neposredno predstavil svojega junaka in okoliščine, v katerih živi.

Slog

Je realističen oz. socialnorealističen. Opisuje vsakdanje, stvarno življenje preprostih »malih ljudi«, njihove stiske in probleme takoj po 2. svetovni vojni.

Pisatelj pripoveduje kot tretjeosebni pripovedovalec. Prostor in čas prikaže bralcu, kot ga doživlja glavna oseba. Kaže pa se tudi avtorjevo osebno gledanje, ponekod je to gledanje celo nekoliko »pesniško«. Iz bolj ali manj osebnega slikanja prehaja k razmišljanju glavne osebe. Zdi se, kot bi se Debevc pogovarjal sam s seboj. Tega njegovega notranjega govora pisatelj ne označi z narekovaji, spremni stavki so od njega ločeni samo z vejico in so precej nenavadni. Ne uporablja le glagola reči ali misliti, pač pa tudi druge, npr. plesti.

Notranji pogovor (razmišljanje) prehaja v dvogovor.

Kot končno ločilo pogosto srečamo klicaj, kar kaže na Žanovo razburjenost.

O tem, kaj se dogaja, pa pisatelj poroča, in sicer zelo skopo, naštevalno.

Jezik

Tudi jezik je preprost, vsakdanji, pogovorni (neknjižni).

Veliko besed in besednih zvez je vzetih iz kmečkega pogovornega jezika :«Ja, jezik pa jesih ne premineta!«

Žanovo pismo Titu kaže pisateljevo sposobnost vključevanja preprostega ljudskega jezika v roman.

Lojze Kovačič, LJUBLJANSKE RAZGLEDNICE (SVITA SE)

(iz zbirke Novele, 1954)

L. Kovačič (1928) se je rodil v Švici. Že kot otrok se je preselil v Ljubljano. Diplomiral je na Višji pedagoški šoli in opravljal različne službe.

Njegova začetna pripovedna dela nadaljujejo tradicijo slovenskega socialnega realizma, vendar avtorja v njih bolj kot družbena nasprotja zanima psihologija malega človeka.

Kasneje je upovedoval predvsem tok zavesti, sanje in vizije literarnih junakov in se tako približal književnosti absurda.

V njegovih delih je veliko avtobiografskega.

Delo:

Novele, Ključi mesta (zbirki novel)

Deček in smrt, Sporočila v spanju, Resničnost (romani)

Prišleki, Sporočila iz sna in budnosti, Basel, Kristalni čas, Zgodbe s panjskih končnic, Vzemljohod (pripovedi)

SVITA SE

Besedilo je eno od devetih zgodb iz cikla Ljubljanske razglednice.

Druge pripovedi so: Učiteljica, Ves svet mi zavida, Včasih je bilo drugače, Dijaški dom, Vse to sem jaz, Ljuba, umazana Ljubljana, Po sedmih letih, Mrak lega na zemljo.

Tematika

V Ljubljanskih razglednicah je prikazano vsakdanje življenje preprostih ljudi; v drobnih dogodkih se kažejo njihove želje in razočaranja. Pisatelj pa o tem pripoveduje stvarno, objektivno. V Ljubljanskih razglednicah je najmanj avtobiografski.

Prikazuje male ljudi, ki živijo v malomeščanskem, napol proletarskem okolju, kjer jim vsakdanja družbena resničnost onemogoča ali otežuje uresničevanje vsakdanjih potreb.

Kovačičev mali človek razodeva svoje moralne lastnosti v povezavi s socialnim problemom. 

Pri Kovačiču ne gre za socialni realizem tridesetih let. Pri njem niso v ospredju socialni konflikti med bogatimi in revnimi. Zanemarjen je tudi zgodovinski element. Gre sicer za aktualno družbeno resničnost, ki pa ni natančneje določena. Mali ljudje drug drugemu ogrožajo uresničevanje oz. doseganje temeljnih bivanjskih potreb.

Za golim, objektivnim prikazovanjem izsekov vsakdanjega življenja se skriva ideja o duhovni izpraznjenosti ljudi, ujetih v vsakdanje skrbi. 

Piše brezosebno, ker hoče življenje pokazati takšno, kot je.

Ideji o ujetosti v vsakdanje skrbi se pridružita še ideji o nehumanih človeških odnosih in o potrebi po osebnejšem doživljanju soljudi in njihovih stisk.

Slogovne značilnosti

O življenju malih ljudi pripoveduje tretjeosebni pripovedovalec, in sicer v poročevalskem slogu. Za ta slog  so značilne kratke enostavčne in dvostavčne povedi o stvarnih dejstvih. Zunanje dogajanje je skromno. Skoraj naturalistično natančno opiše nekatere nepomembne gibe oseb ali predmete (opis opreme v stanovanju).

Zanima ga gola resničnost, vsakdanjost. Nanjo se ne odziva čustveno, moralno ali ideološko.

Tako upodabljanje realnega življenja, podobno naturalizmu, imenujemo verizem.

Primerjave so redke in stvarne.

Dialog je preprost, vsakdanji.

Notranji monolog se vpleta v poročilo in predmetne opise. V njem se menjajo misli, vtisi in asociacije. Z notranjim monologom se zunanje dogajanje kaže tako, kot se kaže v človekovi zavesti – v glavnem asociativno, v posameznih drobcih. To sredstvo pripovedne tehnike imenujemo tok zavesti, značilno pa je za moderno pripovedno prozo. Kovačič piše notranji monolog v tretji osebi, kar zmanjša njegovo subjektivno vpletenost. Namesto neposrednih beremo posredne izpovedi glavne osebe. Vzkliki in čustveno zaznamovane besede pa dokazujejo avtorjevo subjektivno prizadetost.

ZGODBA

Glavni junak Fajdiga in njegova žena »stražita« (tako kot že vse leto) pred stanovanjem, za katerega sta izvedela, da je prazno. Na stanovanje čakata že več kot eno leto in sedaj upata oz. sta trdno odločena, da ne bosta dovolila, da bi ju kdo prehitel. Končno se bosta vselila v primerno stanovanje. Svoje pohištvo sta že pripeljala pred vrata novega stanovanja. Potrebujeta le še odločbo in ključ. 

Nenadoma pride starejši moški, ki trdi, da je stanovanje njegovo. Pokaže jima celo ključ. Do moškega, ki čaka na stanovanje dlje časa kot onadva in je nedvomno tudi bolj potreben stanovanja, Fajdiga in žena ne čutita nobenega usmiljenja. Zanju je le tekmec v boju za stanovanje, zato sta do njega celo sovražna. Ko ugotovita, da ključ ni pravi, se odločita, da se bosta za stanovanje borila do konca.V boju starec sicer omaga, toda Fajdiga kljub vsemu nima odločbe, niti ni prepričan, da jo bo dobil.

DRAMATIKA V SLOVENSKI KNJIŽEVNOSTI OD LETA 1945 DO SODOBNOSTI 

· Predvojna generacija (Matej Bor, Ivan Potrč) je tudi v dramatiki nadaljevala s socialnim realizmom.

· Prva povojna generacija (Dominik Smole, Peter Božič, Dane Zajc, Gregor Strniša) je uveljavila modernizem in dramatiko absurda, predvsem Smole in Božič. Poetično dramo pa sta ustvarjala Zajc in Strniša.

· Druga povojna generacija (Dušan Jovanovič) je nadaljevala z dramatiko absurda, v katero je vnašala elemente groteske.

· Tretja povojna generacija (Drago Jančar) je izhajala iz eksistencializma, modernizma in dramatike absurda. Zanjo je značilen postmodernizem.

DUŠAN JOVANOVIČ, GENERACIJE

(1977)

D. Jovanovič se je rodil v Beogradu (1931), v Ljubljani je končal študij angleščine in francoščine ter absolviral režijo na AGRFT.

Piše satirične in parodistične drame, katerih teme so gledališka kriza in odrska iluzija, otroško doživetje vojne, življenje po 2. svetovni vojni, sodobna malomeščanska družina.

Je dramatik, pisatelj, publicist in režiser ter eden najznačilnejših sodobnih ustvarjalcev avantgardistične dramatike in gledališča.

Delo:

Znamke, nakar še Emilija, Norci, Igrajte tumor v glavi in onesnaževanje zraka, Generacije, Osvoboditev Skopja, Vojaška skrivnost, Zid, jezero, Antigona (drame); televizijska nanizanka Konec tedna.

ZGODBA

Prvo dejanje: hišno pomočnico Moškričevih zadene kap in jo odpeljejo v bolnišnico. Gospa Angela si očita, da je morala uboga Marija pri njih preveč delati. Pomočnica se ji smili, saj ima moža v zaporu in mora sama skrbeti za tri otroke. Angela predlaga domačim, da bi Marijini otroci vsaj nekaj časa živeli pri njih. Družina (mož Ludvik, hči Jana in zet Marko) pokaže manj razumevanja in se ne strinja s predlogom. Odkar ni pomočnice, morajo vsi člani družine več delati in to postane predmet njihovih sporov.

Drugo dejanje: Marko se vrne z obletnice mature. S seboj pripelje pijanega prijatelja Dančija, ki prespi pri njih. Zjutraj jim hočejo policisti odpeljati psa, ker se sosedje pritožujejo, da neprestano laja. Ženski bi psa dali od hiše, moška pa ne. Zato nastane prepir. Angela se sporeče z Markom, češ da je pijanec, in je jezna, ker vlači domov prijatelje. Ludvik popiva na vrtu s sosedom Sušijem. Suši je hipijevski najstnik, ki si pri Jani sposodi spalno vrečo. Odločil se je namreč, da bo protestno prebival na vrtu, ker se je domov vrnila njegova noseča sestra.

Marko in Jana se spreta. Marku je žal, da ni več tako, kot je bilo nekoč, ko je bil frajer, ko se je vozil z vespo in dobrimi avtomobili, hodil po lokalih, bral Sartra in Camusa, ko se je vedno nekaj dogajalo, ko je imel še prijatelje. Ugotovi ,da sedaj njegova – zrela generacija – služi denar, kupuje stanovanja, zida vikende, se redi, nabira gobe, nosi doma copate, najema kredite. Jana ga ne razume, saj se ji zdi, da je le to normalno.

Tretje dejanje: Moškričeve obiščeta Vera in Borut, mlad študentski par, ter Angelina sestra Ivanka in njen prijatelj Golob. Vera in Borut se prepirata, saj se Borut ne more sprijazniti z Verino nosečnostjo. Misli, da otrok ni njegov, ker jo je nekoč videl z nekim frajerjem. Jana zagovarja Vero, Marko pa Boruta. Tudi med njima pride do prepira. Angela, ki rešuje mučno situacijo, pripoveduje, kako je bilo, ko je njo zapeljeval Ludvik. Seveda se Ludvik ne strinja z njenim govorjenjem o starejši generaciji. Golob, v stilu starejše generacije, zasnubi Ivanko, vendar ga ta zavrne, češ da raje živi sama. Ludvik si želi, da bi imel sedanjo pamet in dvajset let. Marko in Jana se v ničemer ne strinjata in se hudo prepirata. Vera in Borut pa se pobotata. Ivanka na koncu odpelje psa. K Moškričevim pa bodo prišli Marijini otroci.

Osebe

Vse osebe pripadajo srednjemu družbenemu sloju in trem generacijam. Nastopajo v parih, tako da se poleg generacijskih pokažejo tudi njihovi osebni partnerski problemi.

Angela in Ludvik Moškrič sta predstavnika starejše generacije. Angela zagovarja moralne vrednote (zavzema se za služkinjo in trka na vest ostalih, nasprotuje alkoholu, zavzema se za pravo, čisto ljubezen).

Ludvik zanika moralo, rad pije in vulgarno govori o spolnem življenju starejše generacije.

Ivanka in Golob sta tudi pripadnika starejše generacije. Sta samska in prijateljujeta, kar dokazuje, da človek ni zmožen deliti svojega življenja z drugim.

Jana in Marko sta pripadnika srednje generacije. Marko poklicno in materialno v življenju ni uspel, zato nima prijateljev, razen Dančija, ki živi podobno kot on (tako, kot je ta generacija živela v mladosti). Zasmehuje pridobitništvo generacije, ki ji pripada.

Jana je učiteljica, preudarna, odločna, emancipirana ženska, ki postavlja moža na realna tla. Nasprotja med Jano in Markom so posledica njunih različnih značajev in zamer iz preteklosti.

Vera in Borut sta predstavnika mlajše generacije. Nimata še osnovnih materialnih pogojev za skupno življenje, ona pa je že noseča. Pogovor s srednjo in starejšo generacijo jima celo koristi, saj ugotovita,da je kljub vsemu njun odnos dober, da se imata rada.

MODERNA SATIRA

Značilnosti moderne drame
· Dogajanja je malo, pa še to je vsakdanje, nepomembno.

· Nasprotja med osebami niso usodna, z njimi se nič ne spremeni. Pari ostanejo skupaj, edini spremembi v njihovem življenju sta, da teta odpelje psa in da bodo k njim prišli Marijini otroci.

· Dogajanje je prikazano brez dramatične napetosti in razdrobljeno.

· Osebe so vsakdanje, povprečne, niso nosilci moralnih vrednot, velikih idej (Angelina moralna vrednota – prava ljubezen – se izkaže za lažno).

SATIRA (kritika na komičen, posmehljiv način) je opazna v naslednjih situacijah:

· Marko, predstavnik srednjega sloja, ki poveličuje svoje garanje v mladosti, je v zrelih letih razvajen in se razburja, ko mora zamenjati tesnilo.

· Danči, človek, ki živi za drobna veselja in vsakdanje preživetje, trdi, da so v življenju najpomembnejše velike stvari in velika dejanja.

· Angela, predstavnica starejše generacije, hoče vzgajati mlajšo, daje pa ji slab vzgled, saj njen mož pije.

· Jana in Marko hočeta reševati probleme drugih, Vere in Boruta, svojih pa ne moreta.

· Ivanka se raje odloči za psa kot za življenje z Golobom.

· Zrela, srednja generacija se bolj kot za pristne medčloveške odnose trudi za materialne dobrine (kupuje stanovanja, zida vikenda, se redi…).

Satirično in modernistično je tudi prepletanje zelo različnih motivno-idejnih prvin (Marko sredi banalnega govorjenja omenja Camusa in Sartra, Ludvik med popivanjem in govoričenjem citira Cankarja).

Ideja

Ljudje živijo zaprti v zasebni krog. V njihovem preprostem življenju ni bitke za obstoj ne tragičnega spora v imenu velikih idej. Ne nasprotujejo svetu, v katerem živijo, zadovoljni pa v njem tudi niso. Njihove skrbi so majhne, majhni pa so tudi užitki in zadovoljstva. Ne hrepenijo po boljšem, to, kar imajo, je »še kar dobro«.

DRAGO JANČAR, VELIKI BRILJANTNI VALČEK 

(1985)

D. Jančar (1948) se je rodil v Mariboru in tam študiral na Visoki pravni šoli.

Je pisatelj, dramatik, esejist, publicist in časnikar, pomemben ustvarjalec književnosti absurda. V svojih delih govori o zlu in nasilju v človeku ter o nasilju oblasti nad posameznikom. 

Glavni temi njegovih del sta absurdnost sveta in upor zoper njegovo nesmiselnost.

V tehniki pisanja uporablja raznovrstna stilna sredstva in različne jezikovne zvrsti, kar ga uvršča med postmoderniste.

Delo: 

O bledem hudodelcu (zbirka novel), Galjot (roman), Severni sij (roman), Desident Arnož in njegovi (drama), Klementov padec (drama), Veliki briljantni valček (drama), Zalezujoč Godota (drama).

Drama se odvija v zaprtem prostoru, v posebnem psihiatričnem zavodu Svoboda osvobaja. Drama ima tri dejanja in je postavljena v čas in prostor, kjer je človek ves čas nadzorovan, njegova zasebnost je grobo kršena in javno delovanje onemogočeno.

OSEBE

Simon Veber, štiridesetletni zgodovinar, je človek, ki je ujet v kolesje totalitarnega mehanizma. Odvzem njegove osebne svobode je prispodoba grobega kršenja človekovih pravic. Veber je raziskoval življenje poljskega upornika Drohojowskega, ki je bil udeleženec varšavske vstaje proti Rusiji. Nekje na poti si je zlomil nogo in obležal v jarku. Mimoidoči se zanj niso zmenili. Usmilil se ga je nekdo, a le za denar. V bolnišnici so z njim slabo ravnali, tako da so se mu zalegli črvi.

Vebra prisilno odpeljejo v psihiatrično bolnišnico Svoboda osvobaja. V zavodu spreminjajo osebnost vsakomur, ki ne deluje v skladu z družbenimi normami. O usodi zgodovinarja odločajo brezdušni, primitivni in cinični izmečki totalitarnega sistema. Ustanova pa spominja na ustanove iz preteklosti.

Ko Simonu odrežejo zdravo nogo, ko psihično in fizično nasilje dosežeta skrajno mejo, se zgodovinar popolnoma identificira s poljskim upornikom. Vebrove osebnosti ni več. Veber postane Drohojowski. 

Volodja je bolničar in odloča o vsem. Ljubi humor. Je preprost, neizobražen človek, ki ga žene resnična volja do moči. S krutimi igricami ponižuje bolnike in jim jemlje še tisto dostojanstvo, ki jim je ostalo.

Starejši in Mlajši izvedenec za metafore sta policista, ki skrbita za odvažanje nevarnih ljudi, zbirata obtožujoče dokumente (Veber je nevaren, ker se je na razglednico podpisal kot Drohojowski), sta glasnika zunanje ideologije oz. trenutne politične oblasti. Najbolj nevarni se jima zdijo intelektualci, ki znajo misliti s svojo glavo.

Doktor, psihiater, je medicinski upravnik zavoda. V mladosti si je želel postati kirurg, a mu oče tega ni dovolil. Otroška želja se mu uresniči, ko sklene, da je potrebno Vebru odrezati nogo. Doktor je prikrit alkoholik, ciničen, poslušno orodje politike, in vodstvo zavoda prepušča Volodji.

Ostali pacienti zavoda:

Ljubica je mlada anglistka, ki je padla na izpitu zaradi svoje ljubezni do poezije, je rahločutna, prijazna, vedno nasmejana, veliko slika.

Rajko je samotar, ki izrezuje časopisne članke.

Savel Pavel je bivši policist, partijski funkcionar, požigalec cerkva, sedaj spreobrnjen in goreč vernik, ki neprestano prebira in citira Biblijo ter napoveduje katastrofo.

Emerik je pianist, zapit, nesamozavesten umetnik, zaljubljen v Ljubico, ljubitelj Chopina.

Doberman je jecljavec, ki je obseden z idejo, da bo zmanjkalo hrane, zato neprenehoma je.

Člani osebja: bolniška sestra, kapitan, zasledovalec, dva bolničarja.

ZGODBA

Prvo dejanje: Simon se nahaja v bolniški sobi. Volodja mu prinese hrano. Simon ga vpraša, ali je sedaj V. Trdi, da je normalen in da ne spada v zavod.

Mlajši in Starejši izvedenec za metafore pregledujeta Simonovo raziskovalno gradivo o poljskem oficirju  Drohojewskem. Sklepata, da se ima Veber za Drohojewskega, zato zahtevata od Doktorja, da ga zadrži v zavodu. Volodja odpelje Simona v veliko bolniško sobo k ostalim pacientom in ga predstavi kot Drohojewskega.

Doktor na viziti pove, da bo moral Simon na pregled noge.

Simona obišče žena Klara, hči vplivnega funkcionarja. Prepričana je, da je Simon v zavodu zaradi alkoholizma. Simon ji zatrjuje, da ni pijanec, in jo prosi, naj ga spravi iz norišnice.

Doktor pravi, da je treba  Simonu odrezati nogo.

Simon težko prenaša Volodjino obnašanje do pacientov, zato ga vtaknejo v prisilni jopič.

Drugo dejanje: Volodja se vse bolj izživlja nad pacienti. Simon, Rajko in Savel Pavel pripravljajo zaroto proti Volodji. Izvedli naj bi jo med velikom gala plesom, ki ga organizira Volodja. Emerik pove Volodji za izdajo.

Volodja odreže Simonu zdravo nogo. Doktor je zgrožen, ko spozna, da Volodja ni razumel njegovega izražanja v metaforah. Volodja sklene, da bo sedaj on vodil zavod. Simonu, ki se ima sedaj za Drohojowskega, prepove obiske, Rajku vzame časopisne članke, Savel Pavel ne sme več citirati Svetega pisma. Ljubica in Simon si priznata, da se imata rada.

Tretje dejanje: Začne se s pripravami na ples. Ljubica je naslikala vse slike rdeče. Rajka ne morejo najti. Volodja, ki ima sedaj oblast v zavodu, vstopi lepo oblečen, s kravato. Pacienti prihajajo. Simon pride oblečen v poljsko vojaško uniformo. Govori samo poljsko. Doktor sicer občuduje Simonovo preobrazbo, a hkrati težko dojema, kaj se je zgodilo. Simonu dajo pisalni stroj, da bi tipkal v celici – tako ne bi bil na plesu. Prideta tudi izvedenca za metafore. Ko se ples začne, naenkrat ugasne luč. Zaslišijo se čudni zvoki. V dvorani nastane zmeda. Luč se prižge. Izvedenca proglasijo za pacienta. Tudi onadva postaneta le dva izmed mnogih, ki so V. Ples se nadaljuje ob grozljivem ponavljanju valčkovega ritma. Vsak pleše po svoje. Pride Simonova žena. Tudi ona je sedaj V. Doktor opozori Volodjo, da je ponedeljek in da ob ponedeljkih sprejemajo nove paciente. Prišel je namreč nekdo iz leta 1830, Poljak, ki pravi, da je Chopin. Vstopi Fryderyk Chopin. Gre h klavirju in zaigra Veliki briljantni valček.

MODERNA GROTESKNA DRAMA

Po zunanji zgradbi in enotnosti kraja, časa in dogajanja je drama podobna klasičnim dramskim besedilom.

V njej pa prevladujejo tudi prvine moderne drame:

· malo dogajanja;

· položaj oseb je določen že na začetku; nobena nima možnosti, da bi kaj spremenila, njihova akcija je onemogočena s prihodom v zavod;

· ritem dogajanja je neenakomeren;

· bivanjski položaji oseb niso prikazani sklenjeno, v vzročno-logičnem zaporedju, ampak razdrobljeno;

· ni tradicionalnih metafizičnih ali moralnih vrednot; osebe niso nosilci pomembnih idej;

· svet je neurejen in nelogičen.

V drami prevladujeta absurd in groteska.
Absurden je položaj oseb in okolje oz. svet. 

Groteska izhaja iz kombinacije tragičnega in ironičnega oz. karikiranega:

znanstvenika zaprejo v norišnico, kjer ga primitivec (Volodja) sprašuje, če zna povedati »kak dober vic«.

Človek (Volodja), ki trpinči ljudi, ljubi šale in hoče biti zabaven.

Tiran in grobijan (Volodja) nekaj časa leporeči, nato pa preide v grobosti. Leporeči o pomenu plesa za medčloveške odnose in stike, Simonu pa odreže zdravo nogo.

Lepota se spreminja v grozo. Veliki briljantni valček groteskno odmeva v svetu absurda in tiranije.

Tudi jezikovno-slogovne prvine so absurdne in groteskne.

Ključna prvina je metafora. Ta je absurdna v zvezi z izvedencema. 

Besedna zveza Svoboda osvobaja je prav tako absurdna, saj je jasno, da so ljudje, ki se znajdejo v tej ustanovi, resnično v prostoru nesvobode. Besedna zveza spominja na nacistično geslo nemških taborišč Delo osvobaja (Arbeit macht frei).

Metafore postanejo tudi ljudje. Metafora, tj. beseda v prenesenem pomenu, je metafora za človeka, ki postane »nekdo drug«, ko mu sistem nasilno vzame njegovo identiteto. Simon reče:«Nisem več Simon. Jaz sem samo še metafora.«

Najbolj groteskna in absurdna je besedna zveza Veliki briljantni valček. To je naslov Chopinove umetnine, v drami pa je metafora in tudi prispodoba za nasilni družbeni sistem. Enakomerni ritem valčka, ki ga ukazuje primitivni »dirigent« Volodja, simbolizira red totalitarnega režima. 

Grotesken in absurden je tudi zvok čudovitega valčka, ki odmeva v ustanovi, kjer so človeku odrezali zdravo nogo in kjer plešeta en bos (Klara) in drugi v škornjih (kapetan).

IDEJNE PRVINE

Drama je nastala v osemdesetih letih in je izraz družbenopolitičnih razmer oz. kritika socialističnega totalitarizma.

Vsak totalitarni sistem omejuje svobodo posameznika z nasiljem in kaznuje upornike. Svobodno misleči posamezniki se večno borijo z oblastjo, a njihov boj je obsojen na neuspeh.

Absurdno je, da je svet ukrojen po meri primitivnih ideologov in norih voditeljev. Tako postane svet splošna »norišnica«, od koder ni izhoda.

Drama govori tudi o odnosu totalitarnega sistema do umetnosti. Oblast je ne ceni, do nje ima zaničljiv odnos. Umetnike šteje med »manijake, depresivce in pijance.« Toda umetnost prerašča nesmisel sveta in mu na ta način kljubuje. Na koncu drame, ko se še vedno sliši Veliki briljantni valček, ljudje ne plešejo več po ukazu nasilne oblasti, nihče se ne gane, vsi stojijo negibno. 

